**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

**ԲՈՎԱՆԴԱԿՈՒԹՅՈՒՆ**

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 3](#_Toc166075125)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 9](#_Toc166075126)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 9](#_Toc166075127)

[Արտաքին միջավայրի զարգացումներ 9](#_Toc166075128)

[ՀՀ մակրոտնտեսական զարգացումներ 12](#_Toc166075129)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 31](#_Toc166075130)

[ՀՀ ՊԵՏԱԿԱՆ ԲՅՈՒՋԵԻ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՑՈՒՑԱՆԻՇՆԵՐԸ 39](#_Toc166075131)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 41](#_Toc166075132)

[Հարկային եկամուտներ և պետական տուրքեր 42](#_Toc166075133)

[Պաշտոնական դրամաշնորհներ 47](#_Toc166075134)

[Այլ եկամուտներ 48](#_Toc166075135)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 52](#_Toc166075136)

[ՀՀ պետական բյուջեի ծախսերը ծրագրային դասակարգմամբ 58](#_Toc166075137)

[ՀՀ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 121](#_Toc166075138)

[ՀՀ ՊԵՏԱԿԱՆ ՊԱՐՏՔԸ 126](#_Toc166075139)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. 2024 թվականի առաջին եռամսյակում հիմնական գործընկեր երկրներում տնտեսական աճի տեմպերն արագացել են, ինչը զուգորդվել է պետական ու մասնավոր սպառման աճերով: Միաժամանակ, զսպող դրամավարկային քաղաքականության դիրքի պահպանման պայմաններում գործընկեր երկրներում նկատվել է գնաճի կայունացում:
2. 2024 թվականի առաջին եռամսյակում հումքային և պարենային ապրանքների շուկայում դրամավարկային քաղաքականությունների խիստ պայմանների պահպանման, ինչպես նաև Չինաստանի կողմից մետաղների նկատմամբ պահանջարկի կրճատման արդյունքում գրանցվել է մետաղների և պարենի միջազգային գների նվազում: Մինչդեռ նավթի միջազգային գներն աճել են՝ իրենց վրա կրելով մերձավորարևելյան հակամարտության հետևանքով մատակարարման շղթաների խաթարումների և առաջարկի սահմանափակումների ազդեցությունները:
3. 2024 թվականի առաջին եռամսյակում տնտեսական ակտիվության աճի բարձր տեմպերը շարունակվել են՝ պայմանավորված հիմնականում առևտրի, ծառայությունների և շինարարության աճով՝ կրելով նաև ոսկերչական արտադրատեսակների վերամշակման կտրուկ աճի և Լեռնային Ղարաբաղից ՀՀ բռնի տեղահանված մեր հայրենակիցների տնտեսական գործունեության ազդեցությունները։ Արդյունքում հունվար-մարտին գրանցվել է 14.3% տնտեսական ակտիվության աճ` պայմանավորված հիմնականում արդյունաբերության, առևտրի և ծառայությունների աճով: Շինարարության և գյուղատնտեսության ճյուղերի աճը ևս նպաստել է տնտեսական ակտիվությանը։
4. 2024 թվականի առաջին եռամսյակում ներքին բարձր պահանջարկի և արտաքին որոշ շուկաներում ՀՀ-ից արտահանվող ապրանքների նկատմամբ պահանջարկի ավելացման պայմաններում արտաքին առևտուրը նշանակալի աճ է գրանցել. ապրանքների արտահանումն աճել է 2.7 անգամ, իսկ ներմուծումը՝ 75.8%-ով։
5. 2024 թվականի առաջին եռամսյակի ընթացքում, հիմնականում պայմանավորված փոխարժեքի արժևորման լագային ազդեցություններով և համաշխարհային ապրանքային շուկաներում շարունակվող գնային ճշգրտումներով, գնաճը գտնվել է բացասական տիրույթում և կազմել ‑1.2%, որի պայմաններում ԿԲ-ն շարունակել է նվազեցնել քաղաքականության տոկոսադրույքը՝ մարտին սահմանելով այն 8.5%։
6. Բանկային համակարգի ֆինանսական միջնորդությունը 2024 թվականի առաջին եռամսյակում բնութագրվել է վարկավորման աճի արագացման միտումներով՝ դառնալով առաջանցիկ ավանդների նկատմամբ և հանգեցնելով իրացվելիության դիրքի ճշգրտումների: Միաժամանակ, վարկերի աճի արագացմանը զուգահեռ այն դարձել է առավել ընդգրկուն՝ նախկին հիպոթեքային և սպառողական վարկերի շուրջ կենտրոնացված կառուցվածքի փոխարեն ընդգրկելով նաև տնտեսության ոլորտները:
7. Վարկերի և ավանդների տոկոսադրույքները կրել են աննշան փոփոխություններ՝ վարկերի տոկոսադրույքները որոշակի աճել են, ավանդներինը՝ նվազել:Միաժամանակ, զգալիորեն նվազել են պետական պարտատոմսերի և եվրոբոնդերի տոկոսադրույքները՝ պայմանավորված առաջինի դեպքում ՀՀ ԿԲ դրամավարկային քաղաքականության միտումներով և բանկային համակարգի իրացվելիության դիրքով, և երկրորդի դեպքում՝ երկրի ռիսկի հավելավճարի նվազմամբ։
8. 2024 թվականի առաջին եռամսյակում ՀՀ պետական բյուջեի հարկային եկամուտների աճի տեմպը որոշակիորեն դանդաղել է՝ նախորդ տարվա նույն ժամանակահատվածի համադրելի ցուցանիշի համեմատ աճելով 5․7%-ով[[1]](#footnote-1), և կազմել է 500.6 մլրդ դրամ: Հարկերի հավաքագրման աճի տեմպի որոշակի դանդաղումը պայմանավորված է հարկման բազաների աճերի դանդաղմամբ։
9. 2024 թվականի երեք ամիսներին պետական բյուջեն գրեթե հաշվեկշված է եղել՝ բյուջեի պակասուրդը կազմել է 0.9 մլրդ դրամ, ինչի արդյունքում նախորդ տարվա նույն ժամանակահատվածի համեմատությամբ հարկաբյուջետային քաղաքականության ազդեցությունն ամբողջական պահանջարկի վրա գնահատվում է թույլ ընդլայնող (գրեթե չեզոք)։ Չնայած դրան, հարկաբյուջետային քաղաքականության տրամաբանությունը համահունչ է եղել ծրագրվածին, քանի որ ընթացիկ ուղղությունը պայմանավորված է եղել ոչ թե առանձին հարկաբյուջետային որոշումներով, այլ ընդհանուր տնտեսական պարբերաշրջանից որոշակիորեն շեղված հարկման բազաների աճերով։

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ կառավարության կողմից եռամսյակային համամասնություններով հաստատված ՀՀ 2024 թվականի առաջին եռամսյակի պետական բյուջեի եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված ծրագրային ցուցանիշները կատարվել են եկամուտների գծով՝ 93.2%‑ով՝ կազմելով 525 մլրդ դրամ, ծախսերի գծով՝ 82.5%-ով՝ կազմելով 525.9 մլրդ դրամ: Հարկ է նշել, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ձևակերպվում է որպես պետական բյուջեի ծախս, որի գծով հաշվետու ժամանակահատվածում հատկացվել է 16.4 մլրդ դրամ: Հաշվառման նախկին մոտեցումը կիրառելու դեպքում եկամուտների աճը կկազմի 5.2% (24.9 մլրդ դրամ), որը հիմնականում պայմանավորված է հարկային եկամուտների աճով, իսկ ծախսերի աճը՝ 20.5% (86.7 մլրդ դրամ)՝ պայմանավորված սոցիալական նպաստների ու կենսաթոշակների և ոչ ֆինանսական ակտիվների գծով ծախսերի աճով:
3. Նախորդ տարվա առաջին եռամսյակի համեմատ պետական բյուջեի եկամուտներն աճել են 5.2%-ով կամ 24.9 մլրդ դրամով՝ հիմնականում պայմանավորված հարկային եկամուտների աճով:
4. Նախորդ տարվա նույն ժամանակահատվածի համեմատ պետական բյուջեի ծախսերն աճել են 20.5%-ով կամ 86.7 մլրդ դրամով, ընդ որում, 12.8%-ով (50.4 մլրդ դրամով) աճել են ընթացիկ ծախսերը, 2.3 անգամ (36.4 մլրդ դրամով)՝ ոչ ֆինանսական ակտիվների հետ գործառնությունները:

**ՀՀ պետական բյուջեի եկամուտները**

1. 2023 թվականի առաջին եռամսյակի համեմատ այլ եկամուտների առաջանցիկ աճի և պաշտոնական դրամաշնորհների նվազման արդյունքում բյուջեի եկամուտներում 0.1 տոկոսային կետով ավելացել է այլ եկամուտների տեսակարար կշիռը, հարկային եկամուտների և պետական տուրքերի տեսակարար կշիռը մնացել է անփոփոխ, իսկ պաշտոնական դրամաշնորհների տեսակարար կշիռը նվազել է 0.1 տոկոսային կետով:
2. 2024 թվականի առաջին եռամսյակի ընթացքում ՀՀ պետական բյուջե են մուտքագրվել 500.6 մլրդ դրամ հարկային եկամուտներ և պետական տուրքեր՝ ապահովելով 92% կատարողական: Նախորդ տարվա առաջին եռամսյակի համեմատ հարկային եկամուտների ու պետական տուրքերի համադրելի ցուցանիշի աճը կազմել է 5% կամ 22.8 մլրդ դրամ, որը հիմնականում պայմանավորված է շահութահարկի և սոցիալական վճարի գծով մուտքերի աճով:
3. 2024 թվականի առաջին եռամսյակի ընթացքում արտաքին աղբյուրներից տրամադրվել են 535.5 մլն դրամ պաշտոնական դրամաշնորհներ` կազմելով առաջին եռամսյակում ծրագրված մուտքերի 21.4%-ը և 44.8%-ով կամ 434.4 մլն դրամով զիջելով նախորդ տարվա նույն ժամանակահատվածի ցուցանիշը:
4. Հաշվետու ժամանակահատվածում ՀՀ պետական բյուջեի այլ եկամուտները կազմել են շուրջ 23.9 մլրդ դրամ՝ 45.6%-ով գերազանցելով ծրագրված ցուցանիշը: Ծրագրվածից ավել մուտքերի գերակշիռ մասը բաժին է ընկել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարների և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերին: Հիմնականում վերջինիս գծով մուտքերի աճով պայմանավորված՝ նախորդ տարվա նույն ժամանակահատվածի համեմատ այլ եկամուտներն աճել են 11.9%‑ով կամ 2.5 մլրդ դրամով:

**ՀՀ պետական բյուջեի ծախսերը**

1. ՀՀ 2024 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին եռամսյակում նախատեսվել էր թվով 161 ծրագրերի իրականացում 47 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 163, որոնցից առաջին եռամսյակում փաստացի միջոցներ են օգտագործվել 155-ի գծով, ընդ որում, ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. Պետական բյուջեի փաստացի ծախսերում ամենամեծ տեսակարար կշիռներն ունեցել են ՀՀ աշխատանքի և սոցիալական հարցերի նախարարության (38.6%), ՀՀ պաշտպանության նախարարության (17.3%), ՀՀ կրթության, գիտության, մշակույթի և սպորտի նախարարության (8.1%), ՀՀ ֆինանսների նախարարության (7.6%) և ՀՀ տարածքային կառավարման և ենթակառուցվածքների (6%) պատասխանատվությամբ իրականացվող ծրագրերը:
3. Նախորդ տարվա նույն ժամանակահատվածի համեմատ ՀՀ 2024 թվականի առաջին եռամսյակի պետական բյուջեի՝ 2023 թվականի հետ համադրելի ծախսերի 20.5% կամ 86.7 մլրդ դրամ աճը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 24.3% (39.7 մլրդ դրամ), ՀՀ պաշտպանության նախարարության ծախսերի 52.4% (31.3 մլրդ դրամ) և ՀՀ կրթության, գիտության, մշակույթի և սպորտի նախարարության ծախսերի 13.7% (5.1 մլրդ դրամ) աճով:
4. Ըստ տնտեսագիտական կառուցվածքի բյուջեի ծախսերի 87.7%-ը՝ 461 մլրդ դրամը, բաժին է ընկել ընթացիկ ծախսերին, 12.3%-ը` 64.9 մլրդ դրամը, ոչ ֆինանսական ակտիվների հետ գործառնություններին:
5. Հաշվետու ժամանակահատվածում կապիտալ ծախսերը կազմել են 71 մլրդ դրամ կամ ճշտված ծրագրի 74.9%-ը և 2.3 անգամ (40.6 մլրդ դրամով) գերազանցել նախորդ տարվա նույն ժամանակահատվածի ցուցանիշը: Առանց ՀՀ պաշտպանության նախարարության կապիտալ ծախսերի՝ պետական բյուջեի կապիտալ ծախսերի գծով գրանցվել է 29.4% (3.2 մլրդ դրամ) աճ:

**ՀՀ պետական բյուջեի պակասուրդը**

1. 2024 թվականի առաջին եռամսյակում ՀՀ պետական բյուջեն կատարվել է 868.6 մլն դրամ պակասուրդով՝ առաջին եռամսյակի համար ծրագրված 74.4 մլրդ դրամ պակասուրդի և նախորդ տարվա նույն ժամանակահատվածի 60.9 մլրդ դրամ հավելուրդի դիմաց: Եռամսյակի ծրագրված ցուցանիշի համեմատ պակասուրդի ցածր մակարդակը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 86.1 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 9.3 մլրդ դրամ կամ եռամսյակային ծրագրի 56.8%-ը:
2. Հաշվետու ժամանակահատվածում ֆինանսավորման ներքին աղբյուրները կազմել են 30.3 մլրդ դրամ (կատարողականը՝ 31%), արտաքին աղբյուրները՝ -29.5 մլրդ դրամ (կատարողականը՝ 126.2%):

**ՀՀ ՊԵՏԱԿԱՆ ՊԱՐՏՔԸ**

1. 2024 թվականի մարտի 31-ի դրությամբ ՀՀ պետական պարտքը կազմել է 4,783.5 մլրդ դրամ (12,163.0 մլն ԱՄՆ դոլար): ՀՀ պետական պարտքում 2,527.9 մլրդ դրամը (6,427.8 մլն ԱՄՆ դոլարը) կազմել է արտաքին պարտքը, 2,255.6 մլրդ դրամը (5,735.2 մլն ԱՄՆ դոլարը)՝ ներքին պարտքը:
2. Դրամային արտահայտությամբ ՀՀ պետական պարտքը նվազել է նախորդ տարեվերջի համեմատությամբ 0.2%-ով, իսկ ԱՄՆ դոլարով արտահայտված՝ ՀՀ պետական պարտքի ցուցանիշը նույն ժամանակահատվածում աճել է 2.7%-ով: Աճի տեմպերի տարբերությունը պայմանավորված է 2023 թվականի տարեվերջի և 2024 թվականի առաջին եռամսյակի վերջի դրությամբ ձևավորված ԱՄՆ դոլար/ՀՀ դրամ փոխարժեքների տարբերությամբ. ԱՄՆ դոլար/ՀՀ դրամ փոխարժեքը նշված ժամանակահատվածում նվազել է 2.8%-ով՝ 404.79-ից դառնալով 393.28:
3. ՀՀ կառավարության պարտքը 2024 թվականի մարտի 31-ի դրությամբ կազմել է 4,572.6 մլրդ դրամ (11,626.9 մլն ԱՄՆ դոլար), որից արտաքին պարտքը՝ 2,317.1 մլրդ դրամ (5,891.7 մլն ԱՄՆ դոլար), իսկ ներքին պարտքը՝ 2,255.6 մլրդ դրամ (5,735.2 մլն ԱՄՆ դոլար):
4. 2024 թվականի մարտի 31-ի դրությամբ ՀՀ կառավարության պարտքի ծավալը 2023 թվականի տարեվերջի համեմատությամբ աճել է 0.7 մլրդ դրամով կամ 0.01%-ով (դոլարային արտահայտությամբ այն աճել է 332.3 մլն ԱՄՆ դոլարով կամ 2.9%-ով):

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

# 

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2024 թվականի առաջին եռամսյակում հիմնական գործընկեր երկրներում տնտեսական աճի տեմպերն արագացել են, ինչը զուգորդվել է պետական ու մասնավոր սպառման աճերով: Միաժամանակ, զսպող դրամավարկային քաղաքականության դիրքի պահպանման պայմաններում գործընկեր երկրներում նկատվել է գնաճի կայունացում: 2024 թվականի առաջին եռամսյակում ԱՄՆ տնտեսությունը նախորդ տարվա համապատասխան ժամանակահատվածի նկատմամբ գրանցել է 3% աճ[[2]](#footnote-2)՝ պայմանավորված արտադրողականության և զբաղվածության կայուն աճով, ինչն ուղեկցվել է սպառման աճով։ Եվրագոտու տնտեսությունը 2024 թվականի առաջին եռամսյակում նախորդ տարվա վերջին կիսամյակի համեմատ գրանցել է աճի տեմպի արագացում[[3]](#footnote-3) (0.4% աճ), որը հիմնականում պայմանավորված է եղել անդամ երկրներից Գերմանիայի տնտեսության նախորդ եռամսյակների համեմատ գրանցած աճով` շինարարության ոլորտում ներդրումների և արտահանման աճի արդյունքում, ինչպես նաև Իսպանիայի կտրուկ աճով, որն էլ պայմանավորված էր ներդրումների և մասնավոր սպառման աճով։

1. Գործընկեր երկրների տնտեսական աճեր[[4]](#footnote-4), եռամսյակային, տ/տ, %

*Աղբյուրը՝ ԱՄՆ տնտեսական վերլուծությունների բյուրո, Եվրոստատ, Չինաստանի վիճակագրության ազգային բյուրո,*

*ՌԴ տնտեսական զարգացման նախարարություն*

Ընթացիկ տարվա առաջին եռամսյակում Չինաստանում տնտեսական աճը կազմել է 5.3%[[5]](#footnote-5), որը պայմանավորված էր կառավարության կողմից շարունակվող խթանող միջոցառումներով՝ միտված անշարժ գույքի շուկայում առկա անկայունության մեղմացմանը: Աճի արագացմանը նաև նպաստել են Լուսնային նոր տարվա ընթացքում սպառման մեծ ծավալները: Մյուս կողմից, մարտ ամսվա ցուցանիշները փաստում են, որ գրանցվել է արդյունաբերական արտադրանքի և մանրածախ առևտրի աճի կտրուկ դանդաղում։ Ռուսաստանի Դաշնությունում հունվար-մարտ ամիսներին գրանցվել է միջինում 5.4% աճ[[6]](#footnote-6), ընդ որում հունվարին տնտեսական աճը կազմել է 4.6%, փետրվարին՝ 7.6% և մարտին՝ 4.2%։ Աճի հիմնական աղբյուրներն են եղել մասնավոր և պետական պահանջարկը, ինչպես նաև ոչ նավթագազային արտահանման որոշակի վերականգնումը: Դեպի ներքին շուկա կողմնորոշված ճյուղերը շարունակել են աճ գրանցել:

Գործընկեր երկրների կենտրոնական բանկերի կողմից գնաճի հաղթահարման նպատակով շարունակվել է իրականացվել զսպող քաղաքականություն, և չեն փոփոխվել սահմանված տոկոսադրույքները. ԱՄՆ ԴՊՀ քաղաքականության տոկոսադրույքը սահմանված է 5.25-5.5% մակարդակում, ԵԿԲ տոկոսադրույքը՝ 4.5%` չնայած գնաճի տեմպերի զգալի թուլացմանը, Չինաստանի ազգային բանկի կողմից սահմանված է տոկոսադրույքի 3.45% մակարդակ: ՌԴ կենտրոնական բանկը հիմնական տոկոսադրույքը պահպանել է 16% մակարդակում՝ գնաճի աճող թափի դադարեցումն ապահովելու նպատակով, որը պայմանավորված է ռուբլու արժեզրկմամբ և ներքին պահանջարկի աճով:

1. Գնաճն ու դրամավարկային քաղաքականության արձագանքը գործընկեր երկրներում[[7]](#footnote-7)

*Աղբյուրը՝ ԱՄՆ ԴՊՀ, ԵԿԲ, Չինաստանի ժողովրդական բանկ, ՌԴ ԿԲ*

***Միջազգային գներ[[8]](#footnote-8)*:** 2024 թվականի առաջին եռամսյակում հումքային և պարենային ապրանքների շուկայում մատակարարման շղթաների խաթարման, դրամավարկային քաղաքականությունների խիստ պայմանների պահպանման, ինչպես նաև Չինաստանի կողմից մետաղների նկատմամբ պահանջարկի, մետաղների արտադրության կրճատման արդյունքում գրանցվել է մետաղների և պարենի գների նվազում և նավթի միջազգային գների աճ: Նավթի միջազգային գները 2024 թվականի առաջին եռամսյակում նախորդ տարվա համապատասխան ժամանակահատվածի նկատմամբ աճել են միջինում 2.1%-ով` 2024 թվականի մարտին կազմելով 85.4 ԱՄՆ դոլար մեկ բարելի դիմաց: Ընթացիկ տարվա առաջին եռամսյակում նավթի գների աճի հիմնական պայմանավորող գործոններն են եղել մերձավորարևելյան հակամարտության հետևանքով մատակարարման շղթաների խաթարումները, որոնք հանգեցրել էին բեռնափոխադրումների ժամանակահատվածի և սակագների աճի, ինչպես նաև ՕՊԵԿ +-ի կողմից հայտարարված մինչև տարվա կես նավթի արտադրության օրական 2.2 մլն բարելով լրացուցիչ կրճատումները:

1. Նավթի, մետաղների և պարենի գների զարգացումներ

|  |  |
| --- | --- |
| *Աղբյուրը՝ Համաշխարհային բանկ* | *Աղբյուրը՝ ՄԱԿ–ի պարենի և գյուղատնտեսության կազմակերպություն* |

Պղնձի միջազգային գինը նախորդ տարվա աշնանը նվազելուց հետո աստիճանաբար վերականգնվել է և հունվար-մարտ ամսիներին միջինում կազմել է 8,444 ԱՄՆ դոլար մեկ տոննայի դիմաց՝ նախորդ տարվա համապատասխան ժամանակահատվածի նկատմամբ նվազելով 5.6%-ով: Նախորդ տարվա վերջին ամիսների համեմատ 2024 թվականի հունվար-մարտ ամիսներին պղնձի գների զգալի աճը պայմանավորված է եղել խտանյութի առաջարկի կրճատմամբ՝ պայմանավորված կարևոր հանքավայրերի շահագործման դադարեցմամբ, ինչպես նաև չինական մետալուրգիական գործարանների կողմից արտադրության կրճատմամբ: Մոլիբդենի միջազգային գինը 2024 թվականի հունվար-մարտ ամիսներին նախորդ տարվա նույն ժամանակահատվածի համեմատ 41.6%-ով նվազել է՝ մարտին կազմելով 48,363 ԱՄՆ դոլար մեկ տոննայի համար, սակայն վերջինս շարունակում է գտնվել պատմական բարձր մակարդակում:

Պարենի միջազգային գները[[9]](#footnote-9) 2024 թվականի հունվար-մարտ ամիսներին նախորդ տարվա նույն ժամանակահատվածի նկատմամբ նվազել է 9.4%-ով: Նշենք, որ ընթացիկ տարվա առաջին եռամսյակում պայմանավորված է որոշ ապրանքների (միս, կաթնամթերք, հացահատիկ, բուսական յուղեր) միջազգային գների նվազմամբ, ինչպես նաև դրամավարկային քաղաքականության բարձր տոկոսադրույքներով:

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

***Համախառն առաջարկ:*** 2024 թվականի առաջին եռամսյակում տնտեսական ակտիվության աճի բարձր տեմպերը շարունակվել են` պայմանավորված հիմնականում առևտրի, ծառայությունների և շինարարության աճով՝ կրելով նաև ոսկերչական արտադրատեսակների վերամշակման կտրուկ աճի և Լեռնային Ղարաբաղից ՀՀ բռնի տեղահանված մեր հայրենակիցների տնտեսական գործունեության ազդեցությունները: Արդյունքում 2024 թվականի առաջին եռամսյակում նախորդ տարվա նույն ժամանակահատվածի համեմատ գրանցվել է տնտեսական ակտիվության ցուցանիշի 14.3% աճ[[10]](#footnote-10) (Գծապատկերներ 1-4)։ Տնտեսական ակտիվության աճը հիմնականում պայմանավորված է եղել արդյունաբերության, առևտրի և ծառայությունների աճով (նպաստումները` համապատասխանաբար՝ 6.1, 3.7 և 2.7 տոկոսային կետեր): Շինարարության և գյուղատնտեսության ճյուղերի աճերը ևս նպաստել են տնտեսական ակտիվությանը։

Տնտեսական զարգացումներին իր դրական նպաստումն է շարունակել ունենալ բնակարանային շինարարության ոլորտի բարձր աշխուժությունը, որին նպաստել է հիպոտեկային վարկերի տոկոսավճարների եկամտահարկից վերադարձման պետական աջակցության ծրագիրը, ծրագրի աստիճանական Երևան քաղաքից դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների նկատմամբ բարձր պահանջարկ:

2023 թվականի սեպտեմբերի 19-ին Լեռնային Ղարաբաղի բնակչության դեմ Ադրբեջանի կողմից սանձազերծված ռազմական գործողությունների և դրան հաջորդած ԼՂ բնակչության դեպի ՀՀ բռնի տեղահանման արդյունքում ձևավորվել է լրացուցիչ պահանջարկ՝ դրական ազդեցություն ունենալով տնտեսական զարգացումների վրա։

***Արդյունաբերություն***[[11]](#footnote-11)***։*** 2024 թվականի առաջին եռամսյակում արդյունաբերության ճյուղում գրանցվել է 30.4% թողարկման աճ՝ պայմանավորված հիմականում մշակող արդյունաբերության աճով (նպաստումը՝ 29.0 տոկոսային կետ): Միաժամանակ, հանքագործական արդյունաբերություն և բացահանքերի շահագործում ենթաճյուղը նվազել է՝ հակազդելով արդյունաբերության ճյուղի աճին (նպաստումը՝ 1.0 տոկոսային կետ): Ենթաճյուղի նվազումը հիմնականում պայմանավորված է եղել մետաղական հանքաքարի արդյունահանման նվազմամբ, որի հիմնական պատճառներից է հանդիսացել Սոթքի հանքի շահագործման դադարեցումը:

Մշակող արդյունաբերության աճին նպաստել է արտաքին պահանջարկի աճը: Ենթաճյուղի աճը հիմնականում պայմանավորված է եղել ոսկերչական արտադրատեսակների արտադրության աճով (նպաստումը` 49.3 տոկոսային կետ): Մշակող արդյունաբերության աճին հիմնականում հակազդել է հիմնային մետաղների արտադրությունը՝ (նպաստումը` 1.2 տոկոսային կետ)՝ պայմանավորված հիմնականում Սոթքի հանքի շահագործման դադարեցմամբ:

***Գյուղատնտեսություն։*** 2024 թվականի առաջին եռամսյակում գյուղատնտեսության, անտառային տնտեսության և ձկնորսության համախառն արտադրանքն աճել է 4.5%-ով՝ պայմանավորված հիմնականում բուսաբուծության և ձկնորսության աճով (նպաստումները` համապատասխանաբար 2.8 և 1.5 տոկոսային կետեր)։ Անասնաբուծությունը ևս աճել է՝ նպաստելով գյուղատնտեսության աճին: Անասնաբուծության աճն իր հերթին պայմանավորված է եղել սպանդի համար գյուղատնտեսական կենդանու և թռչնի իրացման, ինչպես նաև ձվի արտադրության աճով:

***Շինարարություն։*** Շինարարության ճյուղում գրանցված 11.7% աճը պայմանավորված է եղել հիմնականում բնակչության և կազմակերպությունների միջոցներով իրականացված շինարարության ծավալների աճով (նպաստումները` համապատասխանաբար՝ 7.8 և 2.2 տոկոսային կետեր): Կազմակերպությունների միջոցներով իրականացված շինարարության ծավալների աճը պայմանավորվել է ներքին ներդրողների միջոցներով ֆինանսավորվող շինարարության աճով: Վերջինս և բնակչության միջոցներով ֆինանսավորվող շինարարության աճը վկայում են ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիպոտեկային վարկերի տոկոսավճարների եկամտահարկից վերադարձման պետական աջակցության ծրագիրը)։ Պետական բյուջեի և համայնքների միջոցներով իրականացված շինարարության ծավալները ևս աճել են՝ նպաստելով ընդհանուր շինարարության աճին: Ընդ որում՝ պետական բյուջեի միջոցներով ֆինանսավորվող շինարարության աճը պայմանավորված է եղել միջազգային վարկերով ֆինանսավորվող շինարարության աճով, իսկ զուտ պետական բյուջեի միջոցներով ֆինանսավորվող շինարարության ծավալները նվազել են[[12]](#footnote-12):

Ըստ տնտեսական գործունեության տեսակների՝ շինարարության աճին հիմնականում նպաստել է անշարժ գույքի հետ կապված գործունեության (հիմնականում՝ բնակարանաշինություն), առևտրի, մշակող արդյունաբերության, ինչպես նաև տրանսպորտի ոլորտներում շինարարության ծավալների աճը, իսկ կացության և հանրային սննդի կազմակերպում ենթաճյուղում իրականացված շինարարության ծավալների նվազումն էականորեն հակազդել է ընդհանուր շինարարության աճին։

***Ծառայություններ և առևտուր։*** Ծառայություններն աճել են 5.0%-ով՝ հիմնականում պայմանավորված ֆինանսական և ապահովագրական գործունեության աճով (նպաստումը` 5.3 տոկոսային կետ), որն իր հերթին պայմանավորված է եղել բանկերի գործունեության աճով։ Ճյուղի աճին հիմնականում բացասական է ազդել տրանսպորտ ենթաճյուղի նվազումը (նպաստումը` 2.2 տոկոսային կետ), որն իր հերթին պայմանավորված է եղել հիմնականում օդային տրանսպորտով մատուցված ծառայությունների նվազմամբ։

Առևտրի 26.5% աճը հիմնականում պայմանավորված է եղել մեծածախ առևտրի աճով (նպաստումը՝ 23.5 տոկոսային կետ)։ Մեծածախ առևտրի բարձր աճը պայմանավորված է տնտեսության մյուս հատվածներում առկա բարձր պահանջարկով, ապրանքների պաշարների կուտակմամբ, ինչպես նաև մեծածախ առևտրում վերաարտահանման մարժայի մեծ դերով: Առևտրի և ծառայությունների աճն ուղեկցվել է ներքին (մասնավորապես՝ մասնավոր սպառման) և արտաքին պահանջարկի աճերով:

Հաշվետու ժամանակահատվածում ուղևորափոխադրումների ծավալն աճել է, իսկ բեռնափոխադրումների ծավալը՝ նվազել: Ուղևորափոխադրումների 22.5% աճը հիմնականում պայմանավորված է եղել ավտոմոբիլային ուղևորափոխադրումների աճով (նպաստումը՝ 19.1 տոկոսային կետ): Ուղևորափոխադրումների աճին նպաստել է նաև էլեկտրատրանսպորտով փոխադրումների աճը (նպաստումը՝ 3.3 տոկոսային կետ): Բեռնափոխադրումների ծավալի 14.4% նվազումը հիմնականում պայմանավորված է եղել ներհանրապետական երկաթուղային բեռնափոխադրումների նվազմամբ (բացասական նպաստումը՝ 11.6 տոկոսային կետ)՝ հիմնականում պայմանավորված Սոթքի հանքավայրի գործունեության դադարեցմամբ:

|  |  |
| --- | --- |
| ***Գծապատկեր 4.*** *ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)*  *Աղբյուրը՝ ՀՀ ՎԿ* | ***Գծապատկեր 5.*** *ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)*  *Աղբյուրը՝ ՀՀ ՎԿ* |
| ***Գծապատկեր 6.*** *Տնտեսության ճյուղերի նպաստումները ՏԱՑ-ին (տ.կ.)[[13]](#footnote-13)*  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 7.*** *Տնտեսության ճյուղերի նպաստումները ՏԱՑ-ին (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ*[[14]](#footnote-14)*:***Առաջին եռամսյակում տնտեսական ակտիվության աճն ուղեկցվել է ինչպես ներքին, այնպես էլ արտաքին պահանջարկի աճով:

***Սպառում։*** Հունվար-մարտին սպառումն իրական արտահայտությամբ աճել է շուրջ 4.8%-ով՝ պայմանավորված մասնավոր հատվածի սպառման աճով, որին նպաստել են բնակչության տնօրինվող եկամտի և սպառողական վարկավորման ծավալների աճը: Մասնավոր սպառման աճին դրական նպաստում է ունեցել նաև Լեռնային Ղարաբաղից ՀՀ բռնի տեղահանված բնակչության սպառումը:

***Ներդրումներ։*** Հունվար-մարտին գնահատվում է կապիտալ ներդրումների[[15]](#footnote-15) նախորդ տարվա նույն ժամանակահատվածի նկատմամբ իրական արտահայտությամբ շուրջ 8.6% աճ՝ պայմանավորված հիմնականում մասնավոր ներդրումների աճով: Մասնավոր ներդրումների վրա դրական ազդեցություն են ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, առևտրի, մշակող արդյունաբերության, ինչպես նաև տրանսպորտի ոլորտներում կատարված ներդրումների աճերով[[16]](#footnote-16):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է շուրջ 81.0%` պայմանավորված արտաքին պահանջարկի, մասնավորապես վերաարտահանման (հատկապես՝ ԱՄԷ) բարձր ծավալներով: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա նույն ժամանակահատվածի համեմատ աճել են շուրջ 73%-ով` պայմանավորված բարձր տնտեսական ակտիվությամբ և վերաարտահանման նպատակով իրականացված ներմուծմամբ:

###### **Աշխատանքի շուկա**

Տնտեսական բարձր ակտիվության պայմաններում հունվար-մարտին վարձու աշխատողների թիվը և աշխատավարձերն աճել են։ 2024թ․ հունվար-մարտին պաշտոնապես գրանցված գործազուրկների միջին ամսական թիվը նախորդ տարվա նույն ժամանակահատվածի նկատմամբ նվազել է 4.2%-ով՝ կազմելով 45,743 մարդ: Միևնույն ժամանակ վարձու աշխատողների թիվն աճել է 5.2%-ով՝ կազմելով 735,921 մարդ։ Վարձու աշխատողների թվի աճին հիմնականում նպաստել են առևտրի, կրթության, շինարարության, կացության և հանրային սննդի կազմակերպման և վարչարարական և օժանդակ գործունեության ոլորտներում աշխատողների թվի աճը: Վարձու աշխատողների աճին հիմնականում նպաստել են տնտեսության դրական զարգացումները, ԼՂ բնակչության որոշ մասի ՀՀ աշխատանքի շուկայում ընդգրկումը, ՀՀ ժամանած աշխատանքային միգրանտների թվի ավելացումը, ինչպես նաև սեզոնային աշխատողների (հիմնականում շինարարության ոլորտում) արտերկրում գործունեութան իրականացման փոխարեն ՀՀ-ում գործունեություն իրականացնելու նախընտրությունը:

2024թ․ հունվար-մարտին միջին ամսական անվանական աշխատավարձը նախորդ տարվա նույն ժամանակահատվածի համեմատ աճել է 8.2%-ով` կազմելով 282,879 դրամ: Աշխատավարձի աճին հիմնականում նպաստել են մեծածախ և մանրածախ առևտրի, կրթության, ֆինանսական և ապահովագրական գործունեության, մշակող արդյունաբերության և շինարարության ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 10.2%-ով` կազմելով 208,752 դրամ, իսկ ոչ պետականում` 7.3%-ով և կազմել է 313,260 դրամ: Իրական աշխատավարձը՝ 1.2% գնանկման պայմաններում, 2023թ․ նույն ժամանակահատվածի համեմատ աճել է 9.6%-ով:

|  |  |  |
| --- | --- | --- |
| ***Գծապատկեր 8.*** *Պաշտոնապես գրանցված գործազուրկներ և վարձու աշխատողներ* | ***Գծապատկեր 9.*** *Միջին ամսական աշխատավարձի աճը նախորդ տարվա նույն ժամանակահատվածի նկատմամբ, %* |  |
| *Աղբյուրը՝ ՀՀ ՎԿ* | *Աղբյուրը՝ ՀՀ ՎԿ* |  |

###### **Գնաճ և դրամավարկային քաղաքականություն**

2024 թվականի 1-ին եռամսյակի ընթացքում գնաճը գտնվել է բացասական տիրույթում, որի պայմաններում ԿԲ-ն շարունակել է նվազեցնել քաղաքականության տոկոսադրույքը՝ մարտին սահմանելով այն 8.5%։ Գնանկումային միջավայրը հիմնականում պայմանավորվել է փոխարժեքի արժևորման լագային ազդեցություններով և համաշխարհային ապրանքային շուկաներում շարունակվող գնային ճշգրտումներով: Միաժամանակ, իրականացված հետևողական զսպող դրամավարկային քաղաքականության պայմաններում գնաճային սպասումների նվազումը իր ազդեցությունն է թողել պահանջարկից ածանցվող գնաճային ազդեցությունների վրա, որոնք աստիճանաբար թուլացել են։ Վերջինս արտացոլվել է ծառայությունների գնաճային միտումների թուլացմամբ (ծառայությունների դեպքում 12 ամսյա գնաճը կազմել է 2.5%, իսկ միջին գնաճը՝ 3%):

Նշված գործոնների միաժամանակյա դրսևորման պայմաններում և՛ 12 ամսյա գնաճը, և՛ միջին գնաճը մարտին կազմել են -1.2%:

1. Գնաճի տեմպերը և ԿԲ տոկոսադրույքը ըստ ամիսների, 2020-2024թթ․, %

*Աղբյուրը՝ ՀՀ ԿԲ*

Միջին գնաճին մեծապես դրական է նպաստել «Ծառայություններ» ապրանքախմբում արձանագրված 3% գների աճը (նպաստումը գնաճին` 1.0 տոկոսային կետ)՝ ինչը հիմնականում պայմանավորված է սոցիալական պաշտպանության, հանգստի կազմակերպման համալիր ծառայությունների և մշակութային միջոցառումների հետ կապված ծառայությունների սակագների աճերով: «Սննդամթերք և ոչ ալկոհոլային խմիչքներ» ապրանքախմբում արձանագրվել է -6.3% միջին գնաճի ցուցանիշ (նպաստումը գնաճին՝ -2.6 տոկոսային կետ)` հիմնականում պայմանավորված առաջին անհրաժեշտության պարենային ապրանքների (շաքար, մրգեր, կարագ, հաց) գնանկմամբ: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 7.4% գնաճ (նպաստումը գնաճին` 0.3 տոկոսային կետ), իսկ «Ոչ պարենային ապրանքներ» խմբում արձանագրվել է 0.4% գնաճ (նպաստումը գնաճին` 0.1 տոկոսային կետ):

1. Գնաճի նպաստումները խոշոր ապրանքախմբերով, 2020-2024թթ., տոկոսային կետ

*Աղբյուրը՝ ՀՀ ՎԿ և ՀՀ ՖՆ հաշվարկներ*

2024 թվականի առաջին եռամսյակում ԿԲ-ը, արձագանքելով գնանկումային ճնշումներին, նվազեցրել է քաղաքականության տոկոսադրույքը 0.75 տոկոսային կետով՝ սահմանելով այն 8.5%։ Դրամավարկային քաղաքականության տոկոսադրույքի նվազեցումը, գնանկումային միջավայրը և քաղաքականության հետագա մեղմացման սպասումները հանգեցրել են պետական պարտատոմսերի տոկոսադրույքների նվազմանը, մինչդեռ առավել կոշտ տոկոսադրույքները (վարկեր և ավանդներ), ավելի շատ կրելով հիմնարար գործոնների, այդ թվում՝ ռիսկայնության ընկալումների, գնաճային սպասումների, առանձին ֆինանսական գործիքների նկատմամբ պահանջարկի ազդեցությունը, շարունակական միտումներ չեն արտացոլել։

1. ՀՀ դրամով տոկոսադրույքների միտումները ՀՀ ֆինանսական շուկաներում, 2020-2024թթ., %

*Աղբյուրը՝ ՀՀ ԿԲ*

###### **Արտաքին առևտուր և զբոսաշրջություն**

***Արտաքին առևտուր* (դոլարային արտահայտությամբ)[[17]](#footnote-17)*:*** 2024 թվականի առաջին երեք ամիսներին գրանցվել է արտաքին ապրանքաշրջանառության եռանիշ աճ՝ պայմանավորված տնտեսական բարձր ակտիվությամբ և վերաարտահանման բարձր ծավալներով։ Արտաքին ապրանքաշրջանառությունը 2024 թվականի առաջին երեք ամիսներին կազմել է 9169.7 մլն ԱՄՆ դոլար` նախորդ տարվա նույն ժամանակահատվածի նկատմամբ աճելով 2.1 անգամ։ Հաշվետու ժամանակահատվածում արձանագրվել են դոլարային արտահայտությամբ արտահանման և ներմուծման բարձր աճի տեմպեր. արտահանումն աճել է 2.7 անգամ` կազմելով 4422.8 մլն ԱՄՆ դոլար, իսկ ներմուծումը` 75.8%-ով՝ կազմելով 4746.9 մլն ԱՄՆ դոլար: 2024 թվականի առաջին երեք ամսներին ապրանքների գծով արտաքին առևտրի բացասական մնացորդը, պայմանավորված արտահանման բարձր առաջանցիկ աճով, նախորդ տարվա նկատմամբ բարելավել է 69.8%-ով և կազմել -324 մլն ԱՄՆ դոլար:

1. Առևտրային հաշվեկշռի դինամիկան հունվար-մարտ ամիսներին (մլն ԱՄՆ դոլար)[[18]](#footnote-18)

***Արտահանում:*** 2024 թվականի առաջին երեք ամիսներին ապրանքների արտահանումն աճել է 2.7 անգամ՝ հիմնականում պայմանավորված վերաարտահանման (հատկապես՝ ԱՄԷ) բարձր ծավալներով։ Արտահանման իրական ծավալների աճը նույն ժամանակահատվածում կազմել է շուրջ 192%: Արտահանման աճին ամենամեծ դրական նպաստումն է ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (179.5 տոկոսային կետ) ապրանքախումբը (հիմնականում՝ «ոսկի անմշակ կամ կիսամշակ, փոշի» և «ոսկերչական իրեր» ապրանքախմբերը): Արտահանման աճին դրական նպաստում են ունեցել նաև «Մեքենաներ և սարքավորումներ» (5.6 տոկոսային կետ), «Մանածագործական իրեր» (1.6 տոկոսային կետով) և «Հանքահումքային արտադրանքն» (1.2 տոկոսային կետով) ապրանքախմբերը և այլն։ Ամենամեծ բացասական նպաստումն ունեցել է «Տրանսպորտային միջոցներ» ապրանքախումբը՝ 8.9 տոկոսային կետ։

1. Ապրանքների արտահանման ամսական միտումները 2024 թվականի հունվար-մարտ ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

***Ներմուծում:*** 2024 թվականի առաջին երեք ամիսներին արձանագրվել է ներմուծման երկնիշ աճ՝ պայմանավորված բարձր տնտեսական ակտիվությամբ և վերաարտահանման նպատակով իրականացված ներմուծմամբ: 2024 թվականի առաջին երեք ամիսներին դոլարային արտահայտությամբ ապրանքների ներմուծման ծավալը աճել է 75.8%-ով՝ կազմելով 4746.9 մլն դոլար: Ընդ որում՝ գրանցվել է իրական ծավալների շուրջ 79.2% աճ, իսկ ներմուծվող ապրանքների գների աճն աննշան էր:

1. Ապրանքների ներմուծման ամսական միտումները 2024 թվականի հունվար-մարտ ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

2024 թվականի առաջին երեք ամիսներին ներմուծման դոլարային արտահայտությամբ ծավալների աճին ամենամեծ նպաստումն են ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (84.1տոկոսային կետ) և «Մեքենաներ, սարքավորումներ և մեխանիզմներ» (1.9 տոկոսային կետ) ապրանքախմբերը։ Էական բացասական նպաստում ունեցել է «Վերգետնյա, օդային և ջրային տրանսպորտի միջոցներ» ապրանքախումբը, որը ներմուծման աճին հակազդել է 10.9 տոկոսային կետով։

Ըստ ապրանքների լայն տնտեսական դասակարգման՝ ներմուծման աճին նպաստել են «Միջանկյալ սպառման ապրանքները» (82.7 տոկոսային կետ, այդ թվում՝ արդյունաբերական մատակարարումները՝ 82.8 տոկոսային կետ), «Կապիտալ ապրանքները» (1.1 տոկոսային կետ), «Վերջնական սպառման ապրանքները» (0.5 տոկոսային կետ), իսկ «Մարդատար ավտոմեքենաները» հակազդել են 8.5 տոկոսային կետով[[19]](#footnote-19)։

***Արտաքին առևտուրն ըստ գործընկեր երկրների:***2024 թվականի առաջին երեք ամիսներին արտաքին առևտրաշրջանառության աշխարհագրական կառուցվածքը նախորդ տարվա նկատմամբ որոշակի փոփոխվել է։ Արտաքին առևտրի կառուցվածքում այլ երկրների և ԵԱՏՄ-ի դերը բարձրացել է, իսկ ԵՄ-ի երկրների դերը՝ նվազել։ ՀՀ արտաքին առևտրաշրջանառության 42.2%-ը բաժին է ընկել ԱՊՀ (որից 41.8 տոկոսային կետը` ԵԱՏՄ), 5.4%-ը` ԵՄ և 52.4%-ը` այլ երկրներին: ՀՀ արտաքին առևտրաշրջանառության մեջ նախորդ տարվա համեմատ այլ երկրների կշիռն ավելացել է 6.2 տոկոսային կետով (որին մեծ նպաստում է ունեցել ԱՄԷ արտահանումը) և ԱՊՀ երկրների կշիռը՝ 4 տոկոսային կետով, ԵԱՏՄ-ն՝ 4.5 տոկոսային կետով (ՌԴ՝ 5.2), իսկ ԵՄ-ն կշիռը նվազել է 10.2 տոկոսային կետով։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու տարում ավելացել են, մասնավորապես՝ հաշվետու ժամանակահատվածում արտահանումը դեպի ՌԴ նվազել է 8.6% ով, իսկ ՌԴ-ից ներմուծումը աճել է 4 անգամով: 2024 թվականի առաջին երեք ամիսներին ՀՀ խոշոր առևտրային գործընկերների շրջանակում ընդգրկված Արաբական Միացյալ Էմիրությունների հետ առևտրաշրջանառության ծավալն աճել է 6.9 անգամ (կշիռը՝ 22.5%), որին մեծ նպաստում է ունեցել արտահանման 7.1 անգամ աճը (հիմնականում արտահանվել են անմշակ ոսկի և ոսկերչական իրեր): 2024 թվականի առաջին երեք ամիսներին ՀՀ խոշոր առևտրային գործընկերներ են նաև Չինաստանը (9.6%), Իրանը (1.6%), ԱՄՆ-ն (1.2%), Գերմանիան (1.2%) և այլն:

***Զբոսաշրջություն:*** 2024 թվականի առաջին երեք ամիսներին ՀՀ այցելած զբոսաշրջիկների թվաքանակը նախորդ տարվա նույն ժամանակահատվածի համեմատ նվազել է, իսկ ՀՀ-ից մեկնած զբոսաշրջիկների թվաքանակն ավելացել է: 2024 թվականի առաջին երեք ամիսներին ՀՀ այցելած զբոսաշրջիկների թվաքանակը նախորդ տարվա նույն ժամանակահատվածի նկատմամբ նվազել է 3.2% (շուրջ 14 հազար մարդով), որին ՌԴ զբոսաշրջիկների (շուրջ 184 հազար մարդ) նպաստումը կազմել է շուրջ 11.5 տոկոսային կետ: Ընդ որում, աճել է այլ երկրներից ժամանած զբոսաշրջիկների, մասնավորապես, Հնդկաստանից ժամանածների թվաքանակը (2.7 անգամ): ՀՀ այցելած զբոսաշրջիկների թվաքանակը հատել է 2019 թվականի նախահամավարակային ժամանակաշրջանի մակարդակը (տե՛ս Գծապատկեր 16-ը):

ՀՀ-ից մեկնած զբոսաշրջիկների թվաքանակը կազմել է շուրջ 381 հազար մարդ՝ նախորդ տարվա նույն ժամանակահատվածի նկատմամբ աճելով 14.1%-ով (կամ շուրջ 47 հազար մարդով):

1. ՀՀ այցելած զբոսաշրջիկների դինամիկան 2019-2024թթ. հունվար-մարտ ամիսներին, հազար մարդ

*Աղբյուրը՝ ՀՀ ՎԿ*

###### **Արժութային շուկա և փոխարժեքներ**

***Ֆիզիկական անձանց փոխանցումներ։*** Դեպի ՀՀ ֆիզիկական անձանց փոխանցումները 2024 թվականի առաջին եռամսյակում շարունակում են մնալ բարձր մակարդակում, սակայն նախորդ տարվա առաջին եռամսյակի համեմատ սկսել են նվազել։ ՀՀ բանկերի միջոցով ֆիզիկական անձանց անունով այլ երկրներից մուտք եղած և ՀՀ-ից արտերկիր կատարված առևտրային և ոչ առևտրային նպատակով փոխանցումների զուտ ներհոսքը 2024 թվականի առաջին եռամսյակի դրությամբ կազմել են 278.6 մլն դոլար, նախորդ տարվա նույն ժամանակահատվածի համեմատ արձանագրելով 49.6 տոկոս անկում, որին ՌԴ-ից զուտ ներհոսքը ունեցել է շուրջ 76.4 տոկոսային կետով բացասական նպաստում (հիմնականում պայմանավորված շուրջ 34.8% ներհոսքի կրճատմամբ), իսկ այլ երկրներից զուտ ներհոսքի նվազմանը հակազդել է 26.8 տոկոսային կետով։ Ընդ որում՝ ՌԴ-ից զուտ դրամական փոխանցումների ներհոսքը 2024 թվականի առաջին եռամսյակի դրությամբ կազմել են շուրջ 656.6 մլն դոլար, նախորդ տարվա նույն ժամանակահատվածի համեմատ նվազելով շուրջ 39.2 տոկոսով։ Արդյունքում՝ տարեսկզբին ավելացած արտարժույթի ծավալները սկսել են նվազել դեռևս մնալով բարձր մակարդակի վրա՝ պահպանելով ՀՀ-ում արտարժույթի բարձր առաջարկը։

1. ՀՀ բանկերի միջոցով ֆիզիկական անձանց անունով արտերկրից մուտք եղած և ՀՀ-ից ֆիզիկական անձանց կողմից արտերկիր կատարված զուտ փոխանցումներ, մլն ԱՄՆ դոլար

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Արժութային շուկա։*** ՀՀ արժութային շուկայի շրջանառության ծավալները 2024թ․-ի առաջին եռամսյակում շարունակել են պահպանվել բարձր մակարդակում: 2024 թվականի հունվար-մարտ ամիսներին արտարժույթի ներբանկային վաճառքը գերազանցել է առքի ծավալները՝ պայմանավորված դոլարի և եվրոյի վաճառքի ծավալների շուրջ 55% աճով։ Նշենք, որ տարեսկզբից սկսած՝ ՀՀ ԿԲ-ն արժութային շուկայում չի իրականացրել միջամտություններ։

|  |  |
| --- | --- |
| ***Գծապատկեր 18.*** *ՀՀ արժութային (ներբանկային) շուկայի շրջանառության տվյալներն ըստ դրամային համարժեքների, զուտ մլրդ դրամ* | ***Գծապատկեր 19.*** *Փոխարժեք և ԿԲ արձագանք* |
|  |  |
| *Աղբյուրը՝ ՀՀ ԿԲ, ՀՀ ՖՆ հաշվարկներ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Երկկողմանի փոխարժեքներ։*** Հաշվետու ժամանակահատվածում ՀՀ դրամը ԱՄՆ դոլարի և եվրոյի նկատմամբ արժեզրկվել է, իսկ ռուբլու նկատմամբ շարունակել արժևորվել` պայմանավորված արտարժույթի ներհոսքի դանդաղմամբ: ԱՄՆ դոլարի և եվրոյի նկատմամբ 2024 թվականի առաջին եռամսյակում նախորդ տարվա նույն ժամանակահատվածի նկատմամբ ՀՀ դրամը արժեզրկվել է համապատասխանաբար՝ -2.6% և -3.6%-ով, Հաշվետու եռամսյակի ընթացքում ՀՀ դրամի՝ դոլարի նկատմամբ ձևավորված միջին փոխարժեքը կազմել է 403.2 դրամ մեկ դոլարի դիմաց, իսկ եվրոյի նկատմամբ ձևավորված միջին փոխարժեքը կազմել է 437.6 դրամ մեկ եվրոյի դիմաց։

|  |  |
| --- | --- |
| ***Գծապատկեր 20.*** *ՀՀ դրամի անվանական փոխարժեքի ամսական դինամիկան հիմնական արժույթների նկատմամբ (բարձրացումը՝ դրամի արժեզրկում)* | ***Գծապատկեր 21.*** *ՀՀ իրական և անվանական արդյունավետ փոխարժեքների դինամիկան (աճ՝ արժևորում)* |
|  |  |
| *Աղբյուրը՝ ՀՀ ԿԲ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

ՀՀ դրամի միջին փոխարժեքը ՌԴ ռուբլու նկատմամբ 2024 թվականի առաջին եռամսյակում նախորդ տարվա նույն ժամանակահատվածի համեմատությամբ արժևորվել է 21․6%-ով՝ միջազգային շուկայում ռուսական ռուբլու դիրքի թուլացմամբ պայմանավորված։ Հաշվետու ժամանակահատվածում ռուբլու նկատմամբ ձևավորված միջին փոխարժեքը կազմել է 4.4 դրամ մեկ ռուբլու դիմաց։

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2024 թվականի հունվարից փետրվար ամիսներին արժևորվել է 15.7%-ով, իսկ իրական արտահայտությամբ՝ 7%-ով:

**Ֆինանսական շուկաներ**

***Վարկեր և ավանդներ:*** Բանկային համակարգի ֆինանսական միջնորդությունը 2024 թվականի առաջին եռամսյակում բնութագրվում է վարկավորման աճի արագացման միտումներով։ Ընդ որում, ի տարբերություն 2023 թվականի նույն ժամանակահատվածի, երբ վարկավորմանն առաջանցիկ ավանդների ներգրավման պայմաններում բանկային համակարգում լրացուցիչ իրացվելիություն էր կուտակվում, ավանդներին առաջանցիկ դարձած վարկավորման աճի պայմաններում տեղի է ունենում իրացվելիության դիրքի ճշգրտում, սակայն վերջինս շարունակում է պահպանվել պատմական բարձր մակարդակում: Միաժամանակ, վարկերի աճի արագացմանը զուգահեռ, այն դարձել է առավել ընդգրկուն՝ նախկին կենտրոնացված կառուցվածքի փոխարեն ընդգրկելով նաև տնտեսության ոլորտները:

2024 թվականի առաջին եռամսյակի ընթացքում վարկերի ծավալների աճի տեմպը զգալիորեն արագացել է՝ կրելով տնտեսական պարբերաշրջանի ներկա փուլին բնորոշ պահանջարկի (հատկապես՝ արագ աճող ոլորտների կողմից) և վերջին տարիներին բանկային համակարգում իրացվելիության կուտակման ազդեցությունը։ 2024 թվականի մարտին առևտրային բանկերի կողմից ռեզիդենտներին տրամադրված վարկերի ծավալների աճը նախորդ տարվա նույն ամսվա նկատմամբ կազմել է 19.7%[[20]](#footnote-20)՝ 2023 թվականի մարտին արձանագրված 7.6%-ի համեմատ: Նշված ցուցանիշին 16.1 տոկոսային կետով նպաստել է դրամային վարկերի աճը, իսկ արտարժութային վարկերը նպաստել են 3.6 տոկոսային կետով:

Վարկերի աճը հիմնականում պայմանավորվել է սպառողական (աճը՝ 24.8%, նպաստումը՝ 5.8 տոկոսային կետ), հիպոտեկային (աճը՝ 23.9%, նպաստումը՝ 5.4 տոկոսային կետ), շինարարության (աճը՝ 42.7%, նպաստումը՝ 4.0 տոկոսային կետ), սպասարկման վարկերով (աճը՝ 32.3, նպաստումը՝ 2.1 տոկոսային կետ), ինչպես նաև առավել փոքր նպաստումներով առևտրի, գյուղատնտեսության, տրանսպորտի և կապի ոլորտներին ուղղված վարկերով։ Միաժամանակ, արդյունաբերության ոլորտին ուղղված վարկերը բացասական նպաստում են ունեցել (աճը՝ -8.7%, նպաստումը՝ -1.1 տոկոսային կետ) ընդհանուր վարկերի աճին, ինչը պայմանավորված է եղել և՛ մշակող, և՛ հանքագործական արդյունաբերությանը ուղղված վարկերի նվազումներով:

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)

*Աղբյուրը՝ ՀՀ ԿԲ և ՀՀ ՖՆ հաշվարկներ: 2022 թվականի համար առանց դրամի արժևորման վարկերի և ավանդների աճի տեմպերը*

2024 թվականին ընդհանուր ավանդների՝ այդ թվում ռեզիդենտներից ներգրավված ավանդների ծավալների աճի տեմպը դանդաղել է: Առևտրային բանկերի կողմից ռեզիդենտներից ներգրավված ավանդներն աճել են 12%‑ով: Ավանդների աճին 10.1 տոկոսային կետով նպաստել է տնային տնտեսությունների ավանդների աճը, իսկ ձեռնարկությունների ավանդները նպաստել են 2․0 տոկոսային կետով։ Արժութային կառուցվածքի տեսակետից 10.9 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 1.0 տոկոսային կետ: Ռեզիդենտների ավանդների աճին ցպահանջ ավանդները նպաստել են 6․9, իսկ ժամկետային ավանդները՝ 8.3 տոկոսային կետով։

Ոչ ռեզիդենտների ավանդները 2023 թվականի նույն ամսվա համեմատ աճել են 12.5%-ով, ընդ որում՝ ոչ ռեզիդենտների ավանդների կազմում արտարժութային ավադների աճը կազմել է 11.6% (նպաստումը՝ 9.7 տոկոսային կետ), դրամային ավանդների աճը կազմել է 17.3%, նպաստումը՝ 2.8 տոկոսային կետ: Արդյունքում ոչ ռեզիդենտների ավանդների ընթացիկ ցուցանիշները 2022 փետրվարի ցուցանիշի համեմատ (մինչև ՌԴ-ից մարդկանց ու կապիտալի ներհոսքը դեպի ՀՀ) շարունակում է զգալիորեն բարձր մնալ՝ 2024 թվականի մարտի դրությամբ շուրջ 64.9%-ով կամ 565 մլրդ դրամով։

2024 թվականի ընթացքում ավանդների դոլարայնացման մակարդակը` ի համեմատ նախորդ տարվա նույն ժամանակահատվածի նվազել է 3 տոկոսային կետով` մարտին կազմելով 50.6%, իսկ վարկերի դոլարայնացման մակարդակը նվազել է 2.7 տոկոսային կետով` կազմելով 33.9%: Միայն ռեզիդենտների ցուցանիշները դիտարկելու դեպքում, ավանդների դոլարայնացումը նախորդ տարվա համեմատ նվազել է 3 տոկոսային կետով՝ կազմելով 40.6%, իսկ վարկերի դոլարայնացումը նվազել է 1.4 տոկոսային կետով՝ կազմելով 34.2%։

1. ՀՀ բանկերի վարկային և ավանդային պորտֆելները, 2020-2024թթ․

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Վարկերի և ավանդների տոկոսադրույքներ:*** Վարկերի և ավանդների տոկոսադրույքները կրել են աննշան փոփոխություններ՝ վարկերի տոկոսադրույքները որոշակի աճել են, ավանդներինը՝ նվազել: 2024 թվականի առաջին եռամսյակի ընթացքում ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը աճել է 0.7 տոկոսային կետով և կազմել 12.7% (2023 թվականի նույն եռամսյակում՝ 12%), իսկ ՀՀ դրամային ավանդների (մինչև մեկ տարի ժամկետով) միջին տոկոսադրույքը նվազել է 0.3 տոկոսային կետով և կազմել 8.0% (2023 թվականի նույն եռամսյակում՝ 8․3%) Արտարժույթով ավանդների (մինչև մեկ տարի ժամկետով) տոկոսադրույքը նվազել է 1 տոկոսային կետով՝ կազմելով 2.3%, իսկ վարկերի (մինչև մեկ տարի ժամկետով) տոկոսադրույքը կազմել է 7.7%՝ նվազելով 0.2 տոկոսային կետով:

Ֆինանսական շուկայում արտարժույթով և դրամով միջին կշռված (մինչև 1 տարի ժամկետով) տոկոսադրույքների միջև միջին սպրեդը 2024 թվականի հունվար-մարտին նախորդ տարվա նույն ժամանակահատվածի նկատմամբ նվազել է 0.5 տոկոսային կետով և կազմել 5․1 տոկոս: Դրամով վարկերի և ավանդների միջև տոկոսադրույքների սպրեդը կազմել է 4.2%՝ աճելով 0.1 տոկսային կետով, իսկ արտարժույթով վարկերի և ավանդների սպրեդը աճել է 1.9 տոկոսային կետով՝ կազմելով 5.4%:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում ՊՊ տեղաբաշխման միջին կշռված եկամտաբերությունները նվազել են, ինչին նպաստել է ՀՀ ԿԲ կողմից դրամավարկային քաղաքականության մեղմացումը, ինչպես նաև պարտատոմսերի նկատմամբ բարձր պահանջարկը, որը օժանդակություն է գտել բանկային համակարգում կուտակված լրացուցիչ իրացվելիությամբ և օտարերկրյա ներդրողների կողմից դիտված որոշակի ակտիվությամբ: Եթե 2023 թվականի հունվար-մարտին տեղաբաշխված պետական պարտատոմսերի միջին կշռված եկամտաբերությունը կազմել էր 11.8%, ապա 2024 թվականի նույն ժամանակահատվածում այն կազմել է 10.3% կամ շուրջ 1.5 տոկոսային կետով ցածր:

2024 թվականի հունվար-մարտին տեղաբաշխված պետական պարտատոմսերի ծավալը կազմել է 165.6 մլրդ դրամ՝ 2023 թվականի նույն ժամանակահատվածի 114 մլրդ դրամի դիմաց, իսկ տեղաբաշխման միջին կշռված ժամկետայնությունը կազմել է 1669 օր՝ 2023 թվականի նույն ժամանակահատվածի 924 օր ցուցանիշի համեմատ:

2024 թվականի հունվար-մարտին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.9 անգամ (2023 թվականի նույն ժամանակահատվածում՝ 2.3 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1 (2023 թվականի նույն ժամանակահատվածում` 1.3):

1. ՀՀ պետական պարտատոմսերի առաջնային շուկայի զարգացումները 2019-2024թթ․

*Աղբյուրը՝ ՀՀ ՖՆ*

***ՀՀ եվրապարտատոմսերի երկրորդային շուկա:*** Չնայած 2024 թվականի առաջին եռամսյակում 2023 թվականի նույն եռամսյակի համեմատությամբ միջազգային ֆինանսական շուկայում տոկոսադրույքների աճի պահպանվող միտումներին, ՀՀ եվրապարտատոմսերի երկրորդային շուկայում եկամտաբերությունները 2024 թվականին 2023 թվականի համեմատ նվազել են, ինչը պայմանավորված է եղել երկրի ռիսկի հավելավճարի զգալի նվազմամբ։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2024 թվականի հունվար-մարտին միջինում կազմել է 6.1%՝ 2023 թվականի նույն ժամանակահատվածում արձանագրված 6.4%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 6.9%` 2023 թվականի նույն ժամանակահատվածում գրանցված 7.6%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 7.2%` նախորդ տարվա նույն ժամանակահատվածի 7.6%-ի համեմատությամբ։

Պետք է նշել, որ 2024 թվականի առաջին եռամսյակում տոկոսադրույքները զարգացած երկրներում պահպանվել են բարձր մակարդակում՝ կենտրոնական բանկերի կողմից կոշտ դրամավարկային քաղաքականության դիրքի պահպանմամբ պայմանավորված։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը միջինում կազմել է 3.9%` 2023թ․ 3.7%-ի համեմատությամբ։ Չնայած դրան, զարգացող երկրների ռիսկի հավելավճարները էականորեն նվազել են, և 2021-2022թթ․ զգալի աճից հետո 2023թ․-ի ընթացքում մոտեցել են նախկին մակարդակներին, ինչը պայմանավորված է ինչպես զարգացած երկրներում տոկոսադրույքի հետագա նվազման սպասումներով, այնպես էլ առանձին զարգացող երկրներում աճի դրական միտումներով։

1. ՀՀ եվրոբոնդերի եկամտաբերությունները և ռիսկի հավելավճարը 2020-2024թթ․

*Աղբյուրը՝ ՀՀ ՖՆ։ Ռիսկի հավելավճարը ՀՀ ՖՆ գնահատումներն են՝ հաշվարկված որպես ՀՀ եվրոբոնդերի և ԱՄՆ պետական պարտատոմսերի եկամտաբերությունների տարբերություն*

ՀՀ երկրի ռիսկի հավելավճարը նախորդ տարվա համեմատ էականորեն նվազել է, ինչը պայմանավորված է Հայաստանի տնտեսական միջավայրի բարելավմամբ և տնտեսական շոկի հաղթահարմանն ուղղված խելամիտ մակրոտնտեսական քաղաքականություններով ու դրանց արդյունքներով, վերջիններով ամրապնդվող՝ ՀՀ սուվերեն վարկանիշի դրական զարգացումներով, ՀՀ բանկային համակարգի իրացվելիության դիրքի բարելավման արդյունքում ՀՀ եվրոբոնդերի նկատմամբ պահանջարկի աճով, ինչպես նաև զարգացող երկրների ռիսկի հավելավճարի` 2022 թվականի աճից հետո դեպի ներքև որոշակի ճշգրտմամբ։ 2025 թվականին մարվող եվրապարտատոմսերի ռիսկի հավելավճարը 2024 թվականին կազմել է 144.5 բազիսային կետ՝ նախորդ տարվա 196.4 տոկոսային կետ ցուցանիշի դիմաց, 2029 թվականին մարվող պարտատոմսերինը՝ 280.6 բազիսային կետ՝ նախորդ տարվա 344.5 բազիսային կետ ցուցանիշի դիմաց, իսկ 2031 թվականին մարվող պարտատոմսերինը՝ 295.9 բազիսային կետ՝ նախորդ տարվա 364.1 բազիսային կետ ցուցանիշի դիմաց։

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2024 թվականի առաջին եռամսյակում, նախորդ տարվա նույն ժամանակահատվածի բյուջեի հավելուրդի փոխարեն հաշվեկշռված բյուջեի ձևավորման պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է թույլ ընդլայնող (գրեթե չեզոք):

***Պետական բյուջեի եկամուտները:*** 2024 թվականի առաջին եռամսյակում արձանագրվել է ՀՀ պետական բյուջեի եկամուտների աճի տեմպի դանդաղում՝ պայմանավորված հիմնականում բարձր տնտեսական աճի պայմաններում ոչ հարկունակ ճյուղերի աճով։ 2024 թվականի հունվար-մարտ ամիսներին պետական բյուջեի ընդհանուր եկամուտները կազմել են 525.0 մլրդ դրամ՝ նախորդ տարվա նույն ժամանակահատվածի համադրելի ցուցանիշի համեմատ աճը կազմել է 6.0% (առանց դիտարկելու հիպոտեկի տոկոսագումարների դիմաց եկամտային հարկի վերադարձը՝ աճը կազմում է 5.2%), իսկ հարկերը և տուրքերը կազմել են 500.6 մլրդ դրամ՝ նախորդ տարվա նույն ժամանակահատվածի համադրելի ցուցանիշի համեմատ աճելով 5.8%-ով (առանց դիտարկելու հիպոտեկի տոկոսագումարների դիմաց եկամտային հարկի վերադարձը՝ աճը կազմում է 5.0%)[[21]](#footnote-21):

Նկատելի է, որ նախորդ տարվա համեմատությամբ հարկային եկամուտների աճի տեմպը էականորեն դանդաղել է, ինչը պայմանավորված է հարկման բազաների՝ մասնավորապես հարկունակ սպառման, ներմուծման և կազմակերպությունների շահույթների աճի տեմպերի որոշակի դանդաղմամբ։ Ընդ որում, դանդաղմանը էականորեն նպաստել է նախորդ տարվա նույն եռամսյակում համեմատաբար բարձր գնաճի համեմատությամբ ընթացիկ եռամսյակի գնանկումը։

1. Պետական բյուջեի հարկային եկամուտները 2020-2024թթ. երեք ամիսներին

***Պետական բյուջեի ծախսերը:*** Պետական բյուջեի ծախսերը 2024 թվականի երեք ամիսներին աճել են բարձր տեմպերով, սակայն ծրագրվածի համեմատ արձանագրվել է որոշակի թերակատարում: 2024 թվականի երեք ամիսներին պետական բյուջեի ծախսերը կազմել են 525.9 մլրդ դրամ՝ նախորդ տարվա նույն ժամանակահատվածի համադրելի ցուցանիշի համեմատ աճելով 21.0%-ով (առանց դիտարկելու հիպոտեկի տոկոսագումարների դիմաց եկամտային հարկի վերադարձը՝ աճը կազմում է 20.5%): Նույն ժամանակահատվածում ընթացիկ ծախսերը կազմել են 461.0 մլրդ դրամ` նախորդ տարվա նույն ժամանակահատվածի համադրելի ցուցանիշի համեմատ աճելով 13.5%-ով (առանց դիտարկելու հիպոտեկի տոկոսագումարների դիմաց եկամտային հարկի վերադարձը՝ աճը կազմում է 12.8%)21:

|  |  |
| --- | --- |
| 1. Պետական բյուջեի ընթացիկ ծախսերը 2020-2024թթ. երեք ամիսներին | 1. Պետական բյուջեի ոչ ֆինանսական ակտիվների գծով ծախսերը 2020-2024թթ. երեք ամիսներին |
|  |  |

Ոչ ֆինանսական ակտիվների հետ գործառնությունները կազմել են 64.9 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 71.0 մլրդ դրամ` նախորդ տարվա նույն ժամանակահատվածի նկատմամբ աճելով 2.3 անգամ: Ընթացիկ ծախսերում ներառված՝ համայնքներին տրվող կապիտալ բնույթի սուբվենցիաների գծով ծախսերը կազմել են 2.7 մլրդ դրամ, որոնք նախորդ տարվա նույն ժամանակահատվածի նկատմամբ աճել են 7.9%-ով: Ե՛վ ներքին, և՛ արտաքին միջոցների հաշվին իրականացված ոչ ֆինանսական ակտիվների գծով ծախսերը թերակատարվել են, որոնց շրջանակներում օգտագործվել է երեք ամիսների ծրագրված միջոցների 74.9%-ը՝ նախորդ տարվա 30.8%-ի դիմաց:

Արտաքին ֆինանսավորմամբ կապիտալ ծախսերի ճշտված ծրագրի կատարողականը նախորդ տարվա նույն ժամանակահատվածի նկատմամբ բարելավվել է 21.4 տոկոսային կետով՝ կազմելով 56.2%՝ նախորդ տարվա նույն ժամանակահատվածի 34.8%-ի դիմաց, իսկ ներքին միջոցների հաշվին իրականացված ոչ ֆինանսական ակտիվների գծով ծախսերի կատարողականը բարելավվել է 48.6 տոկոսային կետով՝ կազմելով 78.3%: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի պլանավորման և իրականացման արդյունավետության բարձրացման խնդիրը շարունակում է մնալ արդիական։ Միաժամանակ, պետք է նշել, որ կապիտալ ծախսերի կատարումը վերջին տարիներին ուղեկցվում է դրանց պլանավորված ծավալների շարունակական ավելացմամբ, ինչը զսպում է կատարողականի առավել արագ բարելավումը։

***Պետական բյուջեի հաշվեկշիռը:*** Վերոնշյալ զարգացումների արդյունքում պետական բյուջեն եղել է պակասուրդով: 2024 թվականի երեք ամիսներին ձևավորվել է պետական բյուջեի 0.9 մլրդ դրամ պակասուրդ՝ նախորդ տարվա նույն ժամանակահատվածի 60.9 մլրդ դրամ հավելուրդի դիմաց:

***Հարկաբյուջետային ազդակը:*** 2024 թվականի առաջին եռամսյակում նախորդ տարվա նույն ժամանակահատվածի համեմատությամբ բյուջեի հաշվեկշռի էական փոքրացման (մասնավորապես՝ հավելուրդի փոխարեն փոքր պակասուրդի ձևավորման) պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է թույլ ընդլայնող (գրեթե չեզոք): Համախառն պահանջարկի վրա հարկաբյուջետային քաղաքականությունը 2024 թվականի երեք ամիսներին նախորդ տարվա նույն ժամանակահատվածի նկատմամբ գնահատվում է թույլ ընդլայնող (0.5) ազդեցություն` պայմանավորված եկամուտների (0.2) և ծախսերի (0.3) ազդեցություններով:

Տարվա համար ծրագրված՝ համախառն պահանջարկի վրա չեզոք ազդեցությամբ հարկաբյուջետային քաղաքականությունից դրսևորված շեղումը պայմանավորված է տնտեսական ընդհանուր պարբերաշրջանից որոշակիորեն շեղված հարկման բազաների (հարկունակ սպառում, ներմուծում և կազմակերպությունների շահույթներ) զարգացումներով, և չի ենթադրում հարկաբյուջետային քաղաքականության ծրագրված ուղղությունից տարբերվող հարկային և ծախսային քաղաքականության որոշումների առկայություն։ Այդ տեսանկյունից, հարկաբյուջետային քաղաքականությունը համահունչ է մնացել թիրախավորված ուղղությանը, իսկ ձևավորված շեղումները առավելապես տնտեսական կառուցվածքի փոփոխությունների արդյունք են։

|  |  |
| --- | --- |
| 1. Հարկաբյուջետային ազդակը 2020-2024 թվականներին[[22]](#footnote-22) | 1. Պետական բյուջեի պակասուրդը 2020-2024թթ. առաջին եռամսյակներում |
|  |  |

**Աղյուսակ 1:** Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշները

**Աղյուսակ 1.1:** Տնտեսության ճյուղերի և ենթաճյուղերի թողարկման ծավալների ցուցանիշները,

2024 թվականի հունվար-մարտ

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ)[[23]](#footnote-23) |
| Ամբողջ արդյունաբերություն, այդ թվում՝ | **723.7** | **100.0** | **130.4** | **30.4** |
|  |  |  |  |  |
| հանքագործական արդյունաբերություն և բացահանքերի շահագործում | 104.8 | 14.5 | 95.4 | -1.0 |
| մշակող արդյունաբերություն | 509.99 | 70.5 | 147.6 | 29.0 |
| էլեկտրաէներգիայի, գազի, գոլորշու և լավորակ օդի մատակարարում | 101.8 | 14.1 | 113.3 | 2.2 |
| ջրամատակարարում, կոյուղի, թափոնների կառավարում և վերամշակում | 7.1 | 1.0 | 106.6 | 0.1 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն, անտառային տնտեսություն և ձկնորսություն | **102.99** | **100.0** | **104.5** | **4.5** |
| *այդ թվում`* |  |  |  |  |
| բուսաբուծություն | 13.7 | 13.3 | 124.5 | 2.8 |
| անասնաբուծություն | 73.5 | 71.4 | 100.4 | 0.3 |
| անտառային տնտեսություն | 0.4 | 0.4 | 99.3 | -0.003 |
| ձկնորսություն | 15.3 | 14.9 | 108.4 | 1.5 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **72.2** | **100.0** | **111.7** | **11.7** |
| *այդ թվում`* |  |  |  |  |
| պետական բյուջեի, *այդ թվում՝* | 7.98 | 11.0 | 103.9 | 0.5 |
| *միջազգային վարկերի* | 3.85 | 5.3 | 159.5 | 2.2 |
| համայնքների միջոցների | 2.84 | 3.9 | 129.1 | 1.0 |
| մարդասիրական օգնության միջոցների | 0.75 | 1.0 | 133.3 | 0.3 |
| կազմակերպությունների միջոցների, *այդ թվում՝* | 38.4 | 53.2 | 103.8 | 2.2 |
| *օտարերկրյա ներդրողների* | 0.08 | 0.1 | 9.1 | -1.8 |
| բնակչության միջոցների | 22.2 | 30.8 | 129.5 | 7.8 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **1238.2** | **100.0** | **126.5** | **26.5** |
| *այդ թվում`* |  |  |  |  |
| մանրածախ առևտուր | 388.5 | 31.4 | 109.3 | 3.4 |
| մեծածախ առևտուր | 804.5 | 65.0 | 139.8 | 23.5 |
| ավտոմեքենաների առևտուր | 45.2 | 3.6 | 92.0 | -0.4 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **745.6** | **100.0** | **105.0** | **5.0** |
| *այդ թվում`* |  |  |  |  |
| կացության և հանրային սննդի կազմակերպում | 69.8 | 9.4 | 106.6 | 0.6 |
| մշակույթ, զվարճություններ և հանգիստ | 65.8 | 8.8 | 101.3 | 0.1 |
| կրթություն | 20.5 | 2.7 | 107.4 | 0.2 |
| առողջապահություն և բնակչության սոցիալական սպասարկում | 36.4 | 4.9 | 109.1 | 0.4 |
| անշարժ գույքի հետ կապված գործունեություն | 31.2 | 4.2 | 107.8 | 0.3 |
| տեղեկատվություն և կապ | 138.8 | 18.6 | 97.1 | -0.6 |
| տրանսպորտ | 79.3 | 10.6 | 82.9 | -2.2 |
| վարչարարական և օժանդակ գործունեություն | 23.9 | 3.2 | 106.9 | 0.2 |
| մասնագիտ., գիտական և տեխ. գործունեություն | 36.6 | 4.9 | 113.5 | 0.6 |
| ֆինանսական և ապահովագրական գործունեություն | 237.4 | 31.8 | 119.5 | 5.3 |
| սպասարկման այլ ծառայություններ | 5.98 | 0.8 | 110.5 | 0.1 |

**Աղյուսակ 1.2.** Արտահանման ապրանքային կառուցվածքը և նպաստումները 2024 թվականի առաջին երեք ամիսներին արտահանման աճին

|  |  |  |  |  |
| --- | --- | --- | --- | --- |
| **ԱՐՏԱՀԱՆՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| Ընդամեննը | 4423 | 100 | 171.9 | 171.9 |
| Կենդանիներ և կենդանական ծագման արտադրանք | 19 | 0.4 | -41.7 | -0.8 |
| Բուսական ծագման արտադրանք | 35 | 0.8 | 18.7 | 0.3 |
| Յուղեր և ճարպեր | 0 | 0.0 | -24.6 | 0.0 |
| Պատրաստի սննդի արտադրանք | 187 | 4.2 | -7.0 | -0.9 |
| Հանքահումքային մթերք | 213 | 4.8 | 9.8 | 1.2 |
| Քիմիական արտադրության ապրանքներ | 21 | 0.5 | -32.7 | -0.6 |
| Պլաստմասսա, կաուչուկ, ռետին | 12 | 0.3 | -27.8 | -0.3 |
| Կաշի և դրանից իրեր | 7 | 0.2 | 66.8 | 0.2 |
| Փայտ և փայտյա իրեր | 0 | 0.0 | -55.5 | 0.0 |
| Թուղթ և թղթյա իրեր | 1 | 0.0 | -65.6 | -0.1 |
| Մանածագործական իրեր | 98 | 2.2 | 34.7 | 1.6 |
| Կոշկեղեն, հովանոցներ, գլխարկ | 13 | 0.3 | 153.6 | 0.5 |
| Իրեր քարից, գիպսից, ցեմենտից | 7 | 0.2 | -18.2 | -0.1 |
| Թանկարժեք քարեր և մետաղներ | 3300 | 74.6 | 767.7 | 179.5 |
| Ոչ թանկարժեք մետաղներ և իրեր դրանցից | 73 | 1.6 | -55.7 | -5.6 |
| Մեքենաներ և սարքավորումներ | 347 | 7.9 | 35.5 | 5.6 |
| Տրանսպորտային միջոցներ | 35 | 0.8 | -80.5 | -8.9 |
| Սարքեր և ապարատներ | 41 | 0.9 | 24.3 | 0.5 |
| Ընդամենը տարբեր արդյունաբերական ապրանքներ | 12 | 0.3 | -12.2 | -0.1 |
| Արվեստի ստեղծագործություններ, հնաոճ իրեր | 0 | 0.0 | -40.9 | 0.0 |

**Աղյուսակ 1.3.** Ներմուծման ապրանքային կառուցվածքը և նպաստումները 2024 թվականի առաջին երեք ամիսներին ներմուծման աճին

|  |  |  |  |  |
| --- | --- | --- | --- | --- |
| **ՆԵՐՄՈՒԾՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| **Ընդամեննը** | 4747 | 100 | 75.8 | 75.8 |
| Կենդանիներ և կենդանական ծագման արտադրանք | 55 | 1.2 | -9.2 | -0.2 |
| Բուսական ծագման արտադրանք | 92 | 1.9 | 1.3 | 0.0 |
| Յուղեր և ճարպեր | 12 | 0.3 | -13.4 | -0.1 |
| Պատրաստի սննդի արտադրանք | 119 | 2.5 | 2.3 | 0.1 |
| Հանքահումքային մթերք | 308 | 6.5 | 5.5 | 0.6 |
| Քիմիական արտադրության ապրանքներ | 152 | 3.2 | 8.1 | 0.4 |
| Պլաստմասսա, կաուչուկ, ռետին | 70 | 1.5 | -16.7 | -0.5 |
| Կաշի և դրանից իրեր | 10 | 0.2 | 6.3 | 0.0 |
| Փայտ և փայտյա իրեր | 18 | 0.4 | -8.1 | -0.1 |
| Թուղթ և թղթյա իրեր | 31 | 0.7 | -19.5 | -0.3 |
| Մանածագործական իրեր | 151 | 3.2 | 17.3 | 0.8 |
| Կոշկեղեն, հովանոցներ, գլխարկ | 27 | 0.6 | 6.6 | 0.1 |
| Իրեր քարից, գիպսից, ցեմենտից | 34 | 0.7 | -5.3 | -0.1 |
| Թանկարժեք քարեր և մետաղներ | 2612 | 55.0 | 664.0 | 84.1 |
| Ոչ թանկարժեք մետաղներ և իրեր դրանցից | 113 | 2.4 | -13.3 | -0.6 |
| Մեքենաներ և սարքավորումներ | 627 | 13.2 | 8.8 | 1.9 |
| Տրանսպորտային միջոցներ | 196 | 4.1 | -60.1 | -10.9 |
| Սարքեր և ապարատներ | 70 | 1.5 | 18.4 | 0.4 |
| Ընդամենը տարբեր արդյունաբերական ապրանքներ | 48 | 1.0 | 9.8 | 0.2 |
| Արվեստի ստեղծագործություններ, հնաոճ իրեր | 1 | 0.0 | 251.5 | 0.0 |

**Աղյուսակ 1.4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները, 2024 թվականի առաջին երեք ամիսներին

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Ծավալ (մլն ԱՄՆ դոլար)** | | **Կշիռ (տոկոս)** | | **Աճ (տոկոս)** | | **Նպաստում**  **(տոկոսային կետ)** | |
|  | **2023** | **2024** | **2023** | **2024** | **2023** | **2024** | **2023** | **2024** |
| Ընդամենը | 2700 | 4747 | 100.0 | 100.0 | 97.9 | 75.8 | 97.9 | 75.8 |
| Վերջնական սպառման ապրանքներ | 570 | 583 | 21.1 | 12.3 | 62.2 | 2.3 | 16.0 | 0.5 |
| Միջանկյալ սպառման ապրանքներ | 1212 | 3445 | 44.9 | 72.6 | 57.0 | 184.3 | 32.2 | 82.7 |
| Կապիտալ ապրանքներ | 568 | 598 | 21.0 | 12.6 | 196.7 | 5.1 | 27.6 | 1.1 |
| Ավտոմեքենա մարդատար | 351 | 121 | 13.0 | 2.6 | 593.6 | -65.5 | 22.0 | -8.5 |

# ՀՀ ՊԵՏԱԿԱՆ ԲՅՈՒՋԵԻ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՑՈՒՑԱՆԻՇՆԵՐԸ[[24]](#footnote-24)

«Հայաստանի Հանրապետության 2024 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 2,723.6 մլրդ դրամ, ծախսերը՝ 3,206.5 մլրդ դրամ, պակասուրդը՝ 482.9 մլրդ դրամ: Առաջին եռամսյակի hամար ՀՀ կառավարության կողմից հաստատված եռամսյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 562.2 մլրդ դրամ, 597.1 մլրդ դրամ և 34.9 մլրդ դրամ: Առաջին եռամսյակի ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2024 թվականի առաջին եռամսյակում ՀՀ պետական բյուջեի եկամուտները կազմել են 525.0 մլրդ դրամ, ծախսերը` 525.9 մլրդ դրամ, պակասուրդը՝ 868.6 մլն դրամ: Առաջին եռամսյակի ճշտված ծրագրային ցուցանիշների նկատմամբ բյուջեի եկամուտներն ունեցել են ծախսերի համեմատ առավել բարձր կատարողական, արդյունքում արձանագրվել է պակասուրդի ցածր` 1.2% կատարողական: Նախորդ տարվա առաջին եռամսյակի համեմատ պետական բյուջեի եկամուտներն աճել են 8.6%-ով կամ 41.4 մլրդ դրամով, իսկ ծախսերը՝ 24.4%-ով կամ 103.2 մլրդ դրամով: Նշենք, որ 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ձևակերպվում է որպես պետական բյուջեի ծախս, որի գծով հաշվետու ժամանակահատվածում հատկացվել է 16.4 մլրդ դրամ: Հաշվառման նախկին մոտեցումը կիրառելու դեպքում եկամուտների աճը կկազմի 5.2% (24.9 մլրդ դրամ), որը հիմնականում պայմանավորված է հարկային եկամուտների աճով, իսկ ծախսերի աճը՝ 20.5% (86.7 մլրդ դրամ)՝ պայմանավորված սոցիալական նպաստների ու կենսաթոշակների և ոչ ֆինանսական ակտիվների գծով ծախսերի աճով:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. տարեկան ճշտված պլան** | **2024թ.**  **առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը առաջին եռամսյակի ճշտված պլանի նկատմամբ**  **(%)** | **2024թ. առաջին եռամսյակը 2023թ. առաջին եռամսյակի նկատմամբ**  **(%)** |
| Եկամուտներ | 483.6 | 2,724.5 | 563.1 | 525.0 | 19.3 | 93.2 | 108.6 |
| Ծախսեր | 422.7 | 3,204.3 | 637.5 | 525.9 | 16.4 | 82.5 | 124.4 |
| Պակասուրդ (հավելուրդ) | (60.9) | 480.2 | 74.4 | 0.9 | 0.2 | 1.2 | (1.4) |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

2024 թվականի առաջին եռամսյակում ՀՀ պետական բյուջեի եկամուտները կազմել են 525.0 մլրդ դրամ` ապահովելով եռամսյակային ճշտված ծրագրի 93.2%‑ը, որը հիմնականում պայմանավորված է հարկային եկամուտների կատարողականով: Նշված գումարից 524.5 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 93.5%‑ը, 535.5 մլն դրամը ստացվել է պաշտոնական դրամաշնորհների տեսքով, որոնք 78.6%-ով զիջել են ծրագրված ցուցանիշը:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ.**  **առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականը տարեկան ճշտված պլանի նկատմամբ**  **(%)** | **2024թ. առաջին եռամսյակը 2023թ. առաջին եռամսյակինկատմամբ**  **(%)** | **2024թ. և 2023թ. տարբե-րությունը** |
| **Պետական բյուջեի եկամուտներ** | **483.6** | **563.1** | **525.0** | **93.2** | **108.6** | **41.4** |
| Հարկային եկամուտներ և պետական տուրքեր | 461.4 | 544.2 | 500.6 | 92.0 | 108.5 | 39.3 |
| Պաշտոնական դրամաշնորհներ | 1.0 | 2.5 | 0.5 | 21.4 | 55.2 | (0.4) |
| Այլ եկամուտներ | 21.3 | 16.4 | 23.9 | 145.6 | 111.9 | 2.5 |
| **Կշիռն ընդամենը եկամուտների մեջ (%)** | **100.0** | **100.0** | **100.0** |  |  |  |
| Հարկեր և տուրքեր | 95.4 | 96.6 | 95.4 |  |  |  |
| Պաշտոնական դրամաշնորհներ | 0.2 | 0.4 | 0.1 |  |  |  |
| Այլ եկամուտներ | 4.4 | 2.9 | 4.5 |  |  |  |

2023 թվականի առաջին եռամսյակի համեմատ այլ եկամուտների առաջանցիկ աճի և պաշտոնական դրամաշնորհների նվազման արդյունքում բյուջեի եկամուտներում 0.1 տոկոսային կետով ավելացել է այլ եկամուտների տեսակարար կշիռը, հարկային եկամուտների և պետական տուրքերի տեսակարար կշիռը մնացել է անփոփոխ, իսկ պաշտոնական դրամաշնորհների տեսակարար կշիռը նվազել է 0.1 տոկոսային կետով:

## Հարկային եկամուտներ և պետական տուրքեր[[25]](#footnote-25)

Կառավարության սկզբնական ծրագրով 2024 թվականի առաջին եռամսյակի համար սահմանվել էր 543.6 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2024 թվականի առաջին եռամսյակի ճշտված ծրագիրը կազմել է 544.2 մլրդ դրամ, որի դիմաց ՀՀ պետական բյուջե են մուտքագրվել 500.6 մլրդ դրամ հարկային եկամուտներ և պետական տուրքեր՝ 92%‑ով ապահովելով ծրագրային ցուցանիշը:

2023 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 8.5%‑ով կամ 39.3 մլրդ դրամով: Նախորդ տարվա առաջին եռամսյակի համադրելի ցուցանիշի համեմատ հարկային եկամուտների ու պետական տուրքերի աճը կազմում է 5% կամ 22.8 մլրդ դրամ, որը հիմնականում պայմանավորված է շահութահարկի և սոցիալական վճարի գծով մուտքերի աճով:

2024 թվականի առաջին եռամսյակում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 4-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի փաստ** | **2024թ. առաջին եռամսյակը 2023թ. առաջին եռամսյակի նկատմամբ**  **(%)** | **2024թ. և 2023թ. տարբե-րությունը** |
| **Հարկային եկամուտներ և պետական տուրքեր** | **461.4** | **500.6** | **108.5** | **39.3** |
| **1. Հարկային եկամուտներ** | **448.8** | **485.7** | **108.2** | **36.9** |
| ԱԱՀ | 165.6 | 164.3 | 99.2 | (1.3) |
| Ակցիզային հարկ | 32.5 | 30.1 | 92.6 | (2.4) |
| Շահութահարկ | 39.0 | 50.8 | 130.1 | 11.7 |
| Մաքսատուրք | 16.3 | 17.9 | 109.7 | 1.6 |
| Եկամտային հարկ | 132.9 | 150.6 | 113.3 | 17.6 |
| Շրջանառության հարկ | 13.0 | 15.1 | 116.5 | 2.1 |
| Սոցիալական վճար (կուտակային կենսաթոշակի գծով) | 21.4 | 25.7 | 120.3 | 4.3 |
| Բնապահպանական հարկ և բնօգտագործման վճար | 10.6 | 12.8 | 120.8 | 2.2 |
| Այլ հարկեր | 17.5 | 18.4 | 105.5 | 1.0 |
| **2. Պետական տուրք** | **12.6** | **14.9** | **118.7** | **2.4** |
| **Կշիռն ընդամենը հարկերի և տուրքերի մեջ (%)** |  |  |  |  |
| **1. Հարկային եկամուտներ** | **97.3** | **97.0** |  |  |
| ԱԱՀ | 35.9 | 32.8 |  |  |
| Ակցիզային հարկ | 7.0 | 6.0 |  |  |
| Շահութահարկ | 8.5 | 10.1 |  |  |
| Մաքսատուրք | 3.5 | 3.6 |  |  |
| Եկամտային հարկ | 28.8 | 30.1 |  |  |
| Շրջանառության հարկ | 2.8 | 3.0 |  |  |
| Սոցիալական վճար (կուտակային կենսաթոշակից) | 4.6 | 5.1 |  |  |
| Բնապահպանական հարկ և բնօգտագործման վճար | 2.3 | 2.6 |  |  |
| Այլ հարկեր | 3.8 | 3.7 |  |  |
| **2. Պետական տուրք** | **2.7** | **3.0** |  |  |

Հաշվետու ժամանակահատվածի հարկային եկամուտների և պետական տուրքերի 32.8%‑ն ապահովվել է *ավելացված արժեքի հարկի* հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի նվազումը ձևավորվել է ՀՀ ներմուծվող ապրանքներից ստացված մուտքերի նվազման և ՀՀ‑ում արտադրվող ապրանքների ու ծառայությունների շրջանառությունից ստացված մուտքերի աճի արդյունքում:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի փաստ** | **2024թ. առաջին եռամսյակը 2023թ. առաջին եռամսյակի նկատմամբ**  **(%)** | **2024թ. և 2023թ. տարբե-րությունը** |
| **Ավելացված արժեքի հարկ** | **165.6** | **164.3** | **99.2** | **(1.3)** |
| Ներմուծումից, այդ թվում՝ | 115.5 | 88.9 | 77.0 | (26.6) |
| * ԵԱՏՄ երկրներից | 31.2 | 31.8 | 102.0 | 0.6 |
| Ներքին շրջանառությունից | 50.1 | 75.4 | 150.6 | 25.3 |

2024 թվականի առաջին եռամսյակում պետական բյուջե մուտքագրված հարկային եկամուտների ու պետական տուրքերի 6%-ն ապահովվել է *ակցիզային հարկի* հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի 7.4% նվազումը ձևավորվել է ՀՀ ներմուծվող ենթաակցիզային ապրանքների գծով մուտքերի նվազման և հանրապետությունում արտադրվող ենթաակցիզային ապրանքների գծով մուտքերի աճի արդյունքում:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի փաստ** | **2024թ. առաջին եռամսյակը 2023թ. առաջին եռամսյակի նկատմամբ**  **(%)** | **2024թ. և 2023թ. տարբե-րությունը** |
| **Ակցիզային հարկ** | **32.5** | **30.1** | **92.6** | **(2.4)** |
| Ներմուծվող ենթաակցիզային ապրանքներից | 14.4 | 8.8 | 60.8 | (5.7) |
| ՀՀ-ում արտադրվող ենթաակցիզային ապրանքներից | 18.1 | 21.3 | 118.0 | 3.3 |

Հաշվետու ժամանակահատվածում շուրջ 150.6 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 30.1%-ը: Եկամտային հարկի՝ նախորդ տարվա ցուցանիշի հետ համադրելի մուտքերը կազմում են 134.1 մլրդ դրամ կամ նախորդ տարվա առաջին եռամսյակի ցուցանիշից 0.9%-ով (1.2 մլրդ դրամով) ավելի:

2024 թվականի առաջին եռամսյակում պետական բյուջե մուտքագրված հարկային եկամուտների ու պետական տուրքերի 3.6%-ն ապահովվել է *մաք­սա­տուրքի* հաշվին՝ կազմելով շուրջ 17.9 մլրդ դրամ: 2023 թվականի առաջին եռամսյակի համեմատ մաքսատուրքի 9.7% (1.6 մլրդ դրամ) աճը հիմնականում պայմանավորված է ՌԴ կողմից փոխանցված մաքսատուրքի աճով:

Հաշվետու ժամանակահատվածում կենսաթոշակային համակարգի կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 25.7 մլրդ դրամ *սոցիալական վճար*` ապահովելով հարկային եկամուտների և պետական տուրքերի 5.1%-ը և 20.3%-ով կամ ավելի քան 4.3 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է մասնակիցների թվի աճով:

Հաշվետու ժամանակահատվածում *բնապահպանական հարկի և բնօգտագործման վճարների* գծով մուտքերը կազմել են 12.8 մլրդ դրամ՝ ապահովելով պետական բյուջեի հարկային եկամուտների և պետական տուրքերի 2.6%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերն աճել են 20.8%-ով կամ 2.2 մլրդ դրամով, որը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 36.5% (2.4 մլրդ դրամ) աճով:

2024 թվականի առաջին եռամսյակում ՀՀ պետական բյուջե են մուտքագրվել ընդհանուր առմամբ 18.4 մլրդ դրամ *այլ հարկեր*՝ կազմելով պետական բյուջեի հարկային եկամուտների և պետական տուրքերի 3.7%-ը: Մասնավորապես` 11.1 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 4.1 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 1.9 մլրդ դրամ՝ ռադիոհաճախականության օգտագործման պարտադիր վճարները և 1.1 մլրդ դրամ՝ ճանապարհային հարկը: Նախորդ տարվա առաջին եռամսյակի համեմատ այլ հարկերի փաստացի ցուցանիշն աճել է 5.5%-ով կամ շուրջ 1 մլրդ դրամով, ինչը հիմնականում ձևավորվել է միասնական մաքսային վճարի և դրոշմանիշային վճարի աճի և ռադիոհաճախականության օգտագործման պարտադիր վճարների ու հարկային օրենսդրության խախտման համար սահմանված տուգանքների նվազման արդյունքում:

2024 թվականի առաջին եռամսյակում ՀՀ պետական բյուջե են մուտքագրվել 14.9 մլրդ դրամ *պետական տուրքեր`* 5.4%‑ով գերազանցելով եռամսյակային ծրագրային ցուցանիշը: Պետական տուրքերում 46.8% տեսակարար կշիռ ունեն *լիցենզավորման ենթակա կամ թույլտվություննե-րով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար* գանձվող տուրքերը, որոնք 10.2%‑ով գերազանցել են եռամսյակային ծրագրային ցուցանիշը՝ կազմելով շուրջ 7.0 մլրդ դրամ: Նշված գումարից 4.7 մլրդ դրամ են կազմել վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառից գանձվող տուրքերը՝ 45%‑ով գերազանցելով եռամսյակային ծրագրային ցուցանիշը: Վերջիններիս աճով (2.4 անգամ կամ 2.7 մլրդ դրամ) է հիմնականում պայմանավորված նախորդ տարվա առաջին եռամսյակի համեմատ պետական տուրքի գծով մուտքերի 18.7% կամ 2.4 մլրդ դրամ աճը:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 7‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Պետական տուրքեր** | **12.6** | **14.2** | **14.9** | **105.4** | **118.7** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 0.7 | 0.7 | 0.4 | 62.3 | 60.0 |
| Հյուպատոսական ծառայությունների կամ գործողությունների համար | 0.7 | 0.6 | 0.7 | 113.5 | 100.7 |
| Պետական գրանցման համար | 1.4 | 1.5 | 1.6 | 108.7 | 117.7 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 0.7 | 0.9 | 0.4 | 51.0 | 65.1 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 4.4 | 6.3 | 7.0 | 110.2 | 157.8 |
| Օրենքով սահմանված այլ ծառայությունների և գործողությունների համար | 4.6 | 4.1 | 4.6 | 113.4 | 100.6 |
| Այլ պետական տուրքեր[[26]](#footnote-26) | 0.1 | 0.1 | 0.2 | 128.5 | 130.1 |

Հաշվետու ժամանակահատվածում *պետական գրանցման* համար պետական բյուջե է մուտքագրվել 1.6 մլրդ դրամ` 8.7%-ով (128.1 մլն դրամով) գերազանցելով կանխատեսված ցուցանիշը և 17.7%-ով (240.8 մլն դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա առաջին եռամսյակի փաստացի ցուցանիշների գերազանցումը հիմնականում պայմանավորված է գույքի նկատմամբ իրավունքների պետական գրանցում կատարելու համար բյուջե մուտքագրված տուրքերով, որոնք կազմել են 651.4 մլն դրամ՝ 30.6%-ով (152.8 մլն դրամով) գերազանցելով կանխատեսված ցուցանիշը և 18.9%-ով (103.6 մլն դրամով)՝ նախորդ տարվա նույն ժամանակահատվածի փաստացի մուտքերը:

2024 թվականի առաջին եռամսյակում պետական տուրքերի 31%-ը ստացվել է *օրենքով սահմանված այլ ծառայությունների և գործողությունների* համար, որոնց գծով պետական բյուջե է մուտքագրվել 4.6 մլրդ դրամ` 13.4%‑ով (547.9 մլն դրամով) գերազանցելով կանխատեսված ցուցանիշը: Ծրագրվածից ավել մուտքերի ստացումը հիմնականում պայմանավորված է օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու և ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար բյուջե մուտքագրված տուրքերով, որոնք համապատասխանաբար կազմել են 712 մլն դրամ և 3.3 մլրդ դրամ՝ 52.4%-ով (244.9 մլն դրամով) և 6.9%-ով (210.8 մլն դրամով) գերազանցելով կանխատեսված ցուցանիշը: Նախորդ տարվա առաջին եռամսյակի համեմատ օրենքով սահմանված այլ ծառայությունների և գործողությունների համար գանձվող տուրքերն ընդհանուր առմամբ էական փոփոխություն չեն կրել, սակայն օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար սահմանված պետական տուրքի գծով արձանագրվել է 30.6% (166.8 մլն դրամ) աճ, իսկ ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար պետական տուրքի գծով մուտքերը նվազել են 5.9%-ով կամ 203.4 մլն դրամով:

## Պաշտոնական դրամաշնորհներ

2024 թվականի առաջին եռամսյակի ընթացքում արտաքին աղբյուրներից տրամադրվել են 535.5 մլն դրամ պաշտոնական դրամաշնորհներ` կազմելով առաջին եռամսյակում ծրագրված մուտքերի 21.4%-ը, այսինքն` կանխատեսվածից պակաս է ստացվել շուրջ 2 մլրդ դրամ:

Միջոցները տրամադրվել են նպատակային ծրագրերի շրջանակներում, որոնց կատարողականով է պայմանավորված ցածր ցուցանիշը: Նպատակային ծրագրերից 10-ի շրջանակներում նախատեսված 1.4 մլրդ դրամ դրամաշնորհները չեն ստացվել, իսկ 5 ծրագրերի շրջանակներում նախատեսված միջոցները ստացվել են մասնակիորեն՝ 37.9%-ով, որոնք կազմել են 427.9 մլն դրամ: Հարկ է նշել, որ 107.6 մլն դրամ չնախատեսված դրամաշնորհ է ստացվել ԵՄ-ից՝ Հորիզոն-2020. հետազոտությունների և նորարարության շրջանակային ծրագրի շրջանակներում, որը մուտքագրվել է ՀՀ ԿԳՄՍ նախարարության արտաբյուջետային հաշվին:

1. Նպատակային դրամաշնորհներն ըստ դոնորների (մլն դրամ)

2024 թվականի առաջին եռամսյակում պետական բյուջե մուտքագրված պաշտոնական դրամաշնորհները 44.8%-ով կամ 434.4 մլն դրամով զիջել են նախորդ տարվա նույն ժամանակահատվածի ցուցանիշը:

## Այլ եկամուտներ

Հաշվետու ժամանակահատվածում ՀՀ պետական բյուջեի այլ եկամուտները կազմել են շուրջ 23.9 մլրդ դրամ՝ 45.6%-ով գերազանցելով ծրագրված ցուցանիշը: Դա հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարների, իրավախախտումների համար գործադիր, դատական մարմինների կողմից կիրառվող պատժամիջոցներից, ապրանքների մատակարարումից ու ծառայությունների մատուցումից մուտքերի և իրավաբանական անձանց կապիտալում կատարված ներդրումներից ստացվող շահաբաժինների եռամսյակային ծրագրի գերազանցմամբ: Նախորդ տարվա նույն ժամանակահատվածի համեմատ այլ եկամուտներն աճել են 11.9%‑ով կամ 2.5 մլրդ դրամով, որը հիմնականում պայմանավորված է իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի և իրավաբանական անձանց կապիտալում կատարված ներդրումներից ստացվող շահաբաժինների աճով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 7‑ում:

1. *Այլ եկամուտների գծով ՀՀ պետական բյուջեի մուտքերը (մլն դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ**  **(%)** |
| **Այլ եկամուտներ**, այդ թվում` | **21,319.8** | **16,392.7** | **23,862.0** | **145.6** | **111.9** |
| Պետական սեփականություն հանդիսացող գույքի վարձակալությունից եկամուտներ | 184.8 | 165.6 | 200.5 | 121.1 | 108.5 |
| Տոկոսավճարներ և շահաբաժիններ, այդ թվում՝ | 8,380.3 | 3,512.0 | 9,080.9 | 258.6 | 108.4 |
| * բանկերում և այլ ֆինանսավարկային հաստատություններում բյուջեի ժամանա-կավոր ազատ միջոցների տեղաբաշխումից և դեպոզիտներից ստացվող տոկոսա-վճարներ | 8,331.8 | 3,500.0 | 8,064.9 | 230.4 | 96.8 |
| * իրավաբանական անձանց կապիտա-լում կատարված ներդրումներից ստացվող շահաբաժիններ | 48.5 | 12.0 | 1,016.0 | 8466.6 | 2094.6 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 1,949.4 | 2,004.9 | 1,790.0 | 89.3 | 91.8 |
| * ռեզիդենտներին տրամադրված վարկերի օգտագործման տոկոսավճարներ | 1,932.8 | 1,992.9 | 1,778.0 | 89.2 | 92.0 |
| * ոչ ռեզիդենտներին տրամադրված վարկերի օգտագործման տոկոսավճարներ | 16.7 | 12.0 | 12.0 | 100.0 | 71.9 |
| Այլ կատեգորիաներում չդասակարգված տրանսֆերտներ | 0.0 | - | (15.4) |  | -127096.4 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 5,007.1 | 5,016.2 | 7,039.8 | 140.3 | 140.6 |
| Ապրանքների մատակարարումից և ծառայությունների մատուցումից եկամուտներ | 5,188.3 | 4,505.6 | 5,580.9 | 123.9 | 107.6 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 609.9 | 1,188.5 | 185.3 | 15.6 | 30.4 |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են շուրջ 8.1 մլրդ դրամ տոկոսավճարներ, որոնք 2.3 անգամ գերազանցել են եռամսյակային ծրագրային ցուցանիշը և 3.2%-ով զիջել նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2024 թվականի առաջին եռամսյակի ընթացքում պետական բյուջեի ելքերի եռամսյակային ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ, ինչպես նաև գանձապետական միասնական հաշվի միջոցների ակտիվ կառավարմամբ, որի արդյունքում հնարավոր է եղել միջին օրական մնացորդը կանխատեսվածից 1.3 մլրդ դրամով ավելի ցածր մակարդակում պահել (առաջին եռամսյակի փաստացի միջին օրական ԳՄՀ մնացորդը աշխատանքային օրերի համար կազմել է 8.7 մլրդ դրամ): Նախորդ տարվա նույն ժամանակահատվածի համեմատ զուտ տոկոսագումարների նվազումը հիմնականում պայմանավորված է տոկոսադրույքների 1.53 տոկոսային կետով իջեցմամբ: 2024 թվականի առաջին եռամսյակում ներդրված ավանդների միջին կշռված տոկոսադրույքը կազմել է 9.28%` 2023 թվականի առաջին եռամսյակի 10.81%-ի դիմաց:

2024 թվականի առաջին եռամսյակի ընթացքում ՀՀ ԿԲ և ՀՀ ՖՆ միջև կնքվել է թվով 71 ավանդային պայմանագիր` 557 մլրդ դրամ ընդհանուր գումարով (նախորդ տարվա առաջին եռամսյակի ընթացքում կնքվել էր 56 ավանդային պայմանագիր` 450 մլրդ դրամ ընդհանուր գումարով): Հաշվետու տարում ներդրված ավանդների միջին մեծությունը կազմել է շուրջ 7.8 մլրդ դրամ, որը նախորդ տարվա համեմատ նվազել է շուրջ 0.3 մլրդ դրամով:

2024 թվականի առաջին եռամսյակի ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի ծրագրված ցուցանիշի 40.3%-ով գերազանցումը և նախորդ տարվա նույն ժամանակահատվածի համեմատ 40.6% աճը մասամբ պայմանավորված է ճանապարհային երթևեկության կանոնները խախտելու համար ՀՀ ներքին գործերի նախարարության կողմից կիրառված պատժամիջոցների արդյունքում գանձված գումարների աճով, որոնք կազմել են 4.6 մլրդ դրամ՝ 12.3%-ով (507.6 մլն դրամով) գերազանցելով ծրագրված ցուցանիշը և 13%-ով (532.6 մլն դրամով)՝ նախորդ տարվա ցուցանիշը: Մուտքերի բարձր ցուցանիշն ապահովվել է նաև ՀՀ ազգային անվտանգության ծառայության կողմից կիրառված պատժամիջոցներից գանձվող մուտքերի հաշվին, որոնք կազմել են շուրջ 385 մլն դրամ՝ 5.2 անգամ (310.5 մլն դրամով) գերազանցելով ծրագրված ցուցանիշը և 5.1 անգամ (309.7 մլն դրամով)՝ նախորդ տարվա ցուցանիշը:

Հաշվետու ժամանակահատվածում մուտքերի բարձր մակարդակ է գրանցվել նաև ՀՀ արդարադատության նախարության կողմից կիրառված պատժամիջոցների դիմաց գանձված գումարների գծով, որոնք կազմել են 210.1 մլն դրամ՝ 2.1 անգամ գերազանցելով ծրագրված և նախորդ տարվա փաստացի ցուցանիշները՝ պայմանավորված պրոբացիայի ծառայության կողմից գանձված տուգանքների աճով:

Իրավախախտումների համար գանձված մուտքերի ծրագրված և նախորդ տարվա փաստացի ցուցանիշների գերազանցումը զգալիորեն պայմանավորված է նաև պետական բյուջեի նկատմամբ ստանձնած պայմանագրային պարտավորությունների չկատարման դիմաց գանձվող տույժերից մուտքերի աճով, որոնք կազմել են 1.1 մլրդ դրամ՝ 11 անգամ (994.5 մլն դրամով) գերազանցելով ծրագրված ցուցանիշը և 15.7 անգամ (1 մլրդ դրամով)՝ նախորդ տարվա ցուցանիշը:

Հաշվետու ժամանակահատվածում ապրանքների մատակարարումից և ծառայությունների մատուցումից ստացվել են 5.6 մլրդ դրամ մուտքեր, որոնք 23.9%‑ով (1.1 մլրդ դրամով) գերազանցել են եռամսյակային ծրագրային ցուցանիշը և 7.6%‑ով (392.6 մլն դրամով)՝ նախորդ տարվա առաջին եռամսյակի ցուցանիշը: Մասնավորապես՝ ՀՀ ներքին գործերի նախարարության կողմից մատուցված ծառայություններից ստացված մուտքերը կազմել են շուրջ 2.3 մլրդ դրամ՝ 40.3%-ով (650.7 մլն դրամով) գերազանցելով ծրագրված ցուցանիշը: ՀՀ կադաստրի կոմիտեի կողմից մատուցված ծառայությունների դիմաց եկամուտները կազմել են 1.6 մլրդ դրամ՝ 23%‑ով (301.4 մլն դրամով) գերազանցելով ծրագրված ցուցանիշը և 17.1%-ով (235.3 մլն դրամով)՝ նախորդ տարվա ցուցանիշը: ՀՀ էկոնոմիկայի նախարարության կողմից մատուցված ծառայությունների դիմաց գանձվել է շուրջ 290.6 մլն դրամ՝ 2.8 անգամ (188.4 մլն դրամով) գերազանցելով ծրագրված ցուցանիշը և 3.5 անգամ (207.2 մլն դրամով)՝ նախորդ տարվա ցուցանիշը:

Իրավաբանական անձանց կապիտալում կատարված ներդրումներից առաջին եռամսյակի ընթացքում ստացվել են ավելի քան 1 մլրդ դրամ շահաբաժիններ՝ առաջին եռամսյակում կանխատեսված 12 մլն դրամի դիմաց: Շահաբաժինները զգալիորեն գերազանցել են նաև նախորդ տարվա նույն ժամանակահատվածի ցուցանիշը: Ծրագրված և նախորդ տարվա նույն ժամանակահատվածի ցուցանիշների գերազանցումը հիմնականում պայմանավորված է «Երևանի ջերմաէլեկտրակենտրոն» ՓԲԸ-ի և «Հայկական ատոմային էլեկտրակայան» ՓԲԸ-ի կողմից վճարված շահաբաժիններով:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

2024 թվականի առաջին եռամսյակում ՀՀ պետական բյուջեի փաստացի ծախսերը կազմել են 525.9 մլրդ դրամ: Պետական բյուջեի ծախսերի առաջին եռամսյակի ճշտված ծրագիրը կատարվել է 82.5%-ով, շեղման ընդհանուր գումարի 75.9%-ը բաժին է ընկել ընթացիկ ծախսերին, 24.1%-ը` ոչ ֆինանսական ակտիվների հետ գործառնություններին:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 98.3%-ը կամ 517 մլրդ դրամը, որոնց եռամսյակային ծրագիրը կատարվել է 83.2%-ով: Բյուջեի ծախսերի 1.7%-ը՝ 8.8 մլրդ դրամը ֆինանսավորվել է արտաքին աղբյուրներից, որը կազմել է ծրագրի 54.7%‑ը[[27]](#footnote-27): Հարկ է նշել, 2024 թվականի առաջին եռամսյակում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

2024 թվականի առաջին եռամսյակում ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 24.4%-ով կամ 103.2 մլրդ դրամով՝ իսկ նախորդ տարվա հետ համադրելի ցուցանիշի (առանց հիպոտեկային վարկերի վճարված տոկոսների գումարի վերադարձի) աճը կազմում է 20.5% (86.7 մլրդ դրամ)՝ հիմնականում պայմանավորված սոցիալական նպաստների, կենսաթոշակների և ոչ ֆինանսական ակտիվների գծով ծախսերի աճով:

1. *ՀՀ պետական բյուջեի ծախսերը (մլրդ դրամ)*[[28]](#footnote-28)

|  |  |  |  |
| --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** |
| **Ընդամենը ծախսեր** | **422.7** | **637.5** | **525.9** |
| Ընթացիկ ծախսեր | 394.2 | 545.7 | 461.0 |
| Ոչ ֆինանսական ակտիվների հետ գործառնություններ | 28.5 | 91.8 | 64.9 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 93.2 | 85.6 | 87.7 |
| Ոչ ֆինանսական ակտիվների հետ գործառնություններ | 6.8 | 14.4 | 12.3 |

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 10-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Ընթացիկ ծախսեր** | **394.2** | **545.7** | **461.0** | **84.5** | **116.9** |
| Աշխատավարձ | 40.0 | 50.8 | 45.2 | 89.0 | 113.1 |
| Ծառայությունների և ապրանքների ձեռքբերում | 32.2 | 24.3 | 14.6 | 60.1 | 45.4 |
| Տոկոսավճարներ | 37.7 | 43.7 | 39.6 | 90.7 | 105.1 |
| Սուբսիդիաներ | 28.6 | 39.2 | 35.3 | 90.0 | 123.5 |
| Դրամաշնորհներ | 51.6 | 71.4 | 55.7 | 77.9 | 107.8 |
| Սոցիալական նպաստներ և կենսաթոշակներ | 160.9 | 259.5 | 234.2 | 90.3 | 145.5 |
| Այլ ծախսեր | 43.1 | 56.8 | 36.3 | 63.9 | 84.2 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 10.1 | 9.3 | 9.8 |  |  |
| Ծառայությունների և ապրանքների ձեռք բերում | 8.2 | 4.5 | 3.2 |  |  |
| Տոկոսավճարներ | 9.6 | 8.0 | 8.6 |  |  |
| Սուբսիդիաներ | 7.3 | 7.2 | 7.7 |  |  |
| Դրամաշնորհներ | 13.1 | 13.1 | 12.1 |  |  |
| Սոցիալական նպաստներ և կենսաթոշակներ | 40.8 | 47.5 | 50.8 |  |  |
| Այլ ծախսեր | 10.9 | 10.4 | 7.9 |  |  |

2024 թվականի առաջին եռամսյակում ՀՀ կառավարության պարտքի սպասարկման փաստացի ծախսերը կազմել են 39.6 մլրդ դրամ կամ ծրագրի 90.7%-ը: Մասնավորապես՝ արտաքին տոկոսավճարները կազմել են շուրջ 25 մլրդ դրամ կամ ծրագրված ցուցանիշի 88.4%-ը:

Արտաքին վարկերի սպասարկման գծով խնայողությունները պայմանավորված են եղել հետևյալ գործոններով.

* 6-ամսյա EURIBOR, SOFR և SDR տոկոսադրույքի կանխատեսումային և 2024 թվականի առաջին եռամսյակի վճարումների համար կիրառված փաստացի դրույքաչափերի տարբերություն,
* 2023թ. և 2024թ. առաջին եռամսյակների ընթացքում մի շարք վարկերի գծով մասհանումների պլանային ցուցանիշի էական թերակատարում,
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքի տարբերություն,
* արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերություն: 2024 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 405.55, մինչդեռ 2024 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 402.39 փոխարժեքը (01.11.2023թ. դրությամբ ՀՀ կենտրոնական բանկի կողմից հրապարակված միջին փոխարժեք):

Արտարժութային պետական պարտատոմսերի սպասարկման գծով խնայողությունը պայմանավորված է եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2024 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 402.62, մինչդեռ 2024 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար, ինչպես նշվեց, կիրառվել է 402.39 փոխարժեքը:

Հաշվի առնելով այն, որ արտարժութային պետական պարտատոմսերի սպասարկման գծով արժեկտրոնների վճարման պահին անհնար է տարանջատել արտարժութային պետական պարտատոմսերն ըստ ռեզիդենտության և ըստ այդմ դասակարգել արտարժութային պետական պարտատոմսերի գծով տոկոսավճարներն ըստ ներքին և արտաքին տոկոսավճարների՝ այդ տոկոսավճարներն ամբողջությամբ արտացոլվում են արտաքին տոկոսավճարներում:

Ներքին տոկոսավճարները կազմել են 14.7 մլրդ դրամ կամ ծրագրված ցուցանիշի 95.1%-ը: 754.2 մլն դրամի շեղումը պայմանավորված է եղել նրանով, որ նախատեսվածի համեմատ ավելի փոքր ծավալով հետգնումներ են իրականացվել:

2023 թվականի առաջին եռամսյակի համեմատ ՀՀ կառավարության պարտքի սպասարկման ծախսերն ավելացել են 1.9 մլրդ դրամով կամ 5.1%-ով, ինչը պայմանավորված է եղել նշված ժամանակաշրջաններում կիրառված ԱՄՆ դոլար / ՀՀ դրամ փաստացի փոխարժեքների տարբերությամբ, շրջանառության մեջ գտնվող գանձապետական պարտատոմսերի ծավալների աճով և լողացող տոկոսադրույքների աճով:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Տոկոսավճարներ,** այդ թվում՝ | **37.7** | **43.7** | **39.6** | **90.7** | **105.1** |
| Ներքին տոկոսավճարներ | 12.7 | 15.4 | 14.6 | 95.1 | 115.2 |
| Արտաքին տոկոսավճարներ | 25.0 | 28.3 | 25.0 | 88.4 | 100.0 |

2023 թվականի հունվար-մարտ ամիսների համեմատ պետական բյուջեից տրամադրված սուբսիդիաների աճը հիմնականում պայմանավորված է հաշվետու ժամանակահատվածում Հանրակրթության ծրագրի և տնտեսության արդիականացման միջոցառմանը պետական աջակցության շրջանակներում, ինչպես նաև ՀՀ-ում ինտենսիվ այգեգործության զարգացման նպատակով սուբսիդավորման ավելացմամբ:

Նախորդ տարվա առաջին եռամսյակի համեմատ պետական բյուջեից տրամադրված դրամաշնորհների աճը հիմնականում արձանագրվել է պետական բյուջեից համայնքների բյուջեներին համահարթեցման սկզբունքով տրվող դոտացիաների, ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման, ինչպես նաև կապիտալ դրամաշնորհների գծով ծախսերում: ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերը կազմել են 11.6 մլրդ դրամ և 14.6%-ով (1.5 մլրդ դրամով) գերազանցել 2023 թվականի առաջին եռամսյակի ցուցանիշը:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Դրամաշնորհներ,** այդ թվում՝ | **51.6** | **71.4** | **55.7** | **77.9** | **107.8** |
| Միջազգային կազմակերպություններին | 0.8 | 1.8 | 0.7 | 40.1 | 90.7 |
| Պետական հատվածի այլ մակարդակներին (ընթացիկ), այդ թվում` | 48.2 | 63.0 | 51.2 | 81.2 | 106.2 |
| - Համայնքների բյուջեներին համահարթեցման սկզբունքով տրվող դոտացիաներ | 17.4 | 21.3 | 21.3 | 100.0 | 122.3 |
| Պետական հատվածի այլ մակարդակներին (կապիտալ) | 2.6 | 6.6 | 3.7 | 56.5 | 142.5 |

Նախորդ տարվա հունվար-մարտ ամիսների համեմատ սոցիալական նպաստների և կենսաթոշակների գծով ծախսերի աճը (73.3 մլրդ դրամ) մասամբ պայմանավորված է այն հանգամանքով, որ 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ներառվել է պետական բյուջեի ծախսերում: Առանց նշված գումարների՝ սոցիալական նպաստների և կենսաթոշակների գծով ծախսերի աճը կազմում է 35.3% (56.9 մլրդ դրամ)՝ հիմնականում պայմանավորված Լեռնային Ղարաբաղից բռնի տեղահանվածներին նպաստների և կենսաթոշակային համակարգերում ընդգրկելու արդյունքում շահառուների թվի աճով, նրանց ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով աջակցության տրամադրմամբ, ինչպես նաև 2023 թվականի հուլիսի 1-ից կենսաթոշակների չափերի բարձրացմամբ:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Սոցիալական նպաստներ և կենսաթոշակներ,** այդ թվում` | **160.9** | **259.5** | **234.2** | **90.3** | **145.5** |
| Նպաստներ | 50.0 | 122.9 | 105.3 | 85.7 | 210.5 |
| Կենսաթոշակներ | 110.9 | 136.6 | 128.9 | 94.4 | 116.3 |

Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշի 2.3 անգամ (36.4 մլրդ դրամ) աճը պայմանավորված է կապիտալ ծախսերի ավելացմամբ, որը հիմնականում կապված է ՀՀ պաշտպանության նախարարության շենքային պայմանների բարելավման ծախսերի աճի հետ:

Աղյուսակ 14-ում ներկայացված են կապիտալ ծախսերն ըստ ֆինանսավորման աղբյուրների:

1. *ՀՀ պետական բյուջեի կապիտալ ծախսերն ըստ ֆինանսավորման աղբյուրների (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Ոչ ֆինանսական ակտիվների գծով ծախսեր (կապիտալ ծախսեր), այդ թվում՝** | **30.4** | **94.8** | **71.0** | **74.9** | **233.6** |
| Արտաքին աջակցությամբ իրականացվող ծրագրեր (ներառյալ ՀՀ կառավարության համաֆինանսավորումները) | 8.5 | 18.3 | 11.0 | 60.0 | 129.3 |
| Ներքին ռեսուրսների հաշվին իրականացվող ծրագրեր, այդ թվում՝ | 21.9 | 76.5 | 60.1 | 78.5 | 274.0 |
| * *ՀՀ պաշտպանության նախարարության ծրագրեր* | 19.5 | 57.9 | 56.9 | 98.3 | 292.2 |
| * *Այլ ծրագրեր* | 2.5 | 18.6 | 3.2 | 17.1 | 129.7 |

Ոչ ֆինանսական ակտիվների օտարումից հաշվետու ժամանակահատվածում ստացվել են 6.1 մլրդ դրամ մուտքեր՝ եռամսյակային ծրագրով նախատեսված 3 մլրդ դրամի և 2023 թվականի նույն ժամանակահատվածում ստացված 1.9 մլրդ դրամի դիմաց: Փաստացի մուտքերից 5.3 մլրդ դրամը ստացվել է պետական սեփականություն հանդիսացող հողերի վաճառքից:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Ոչ ֆինանսական ակտիվների հետ գործառնություններ,** այդ թվում՝ | **28.5** | **91.8** | **64.9** | **70.7** | **227.4** |
| Ոչ ֆինանսական ակտիվների գծով ծախսեր, այդ թվում՝ | 30.4 | 94.8 | 71.0 | 74.9 | 233.6 |
| * շենքեր և շինություններ | 26.5 | 84.6 | 66.2 | 78.3 | 250.2 |
| * մեքենաների և սարքավորումների ձեռք բերում, պահպանում և հիմնանորոգում | 3.0 | 7.9 | 4.0 | 50.6 | 131.6 |
| * այլ հիմնական միջոցներ | 0.9 | 2.3 | 0.8 | 34.4 | 89.6 |
| Ոչ ֆինանսական ակտիվների օտարումից մուտքեր | (1.9 | (3.0) | (6.1) | 203.8 | 329.3 |

## ՀՀ պետական բյուջեի ծախսերը ծրագրային դասակարգմամբ[[29]](#footnote-29)

ՀՀ 2024 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին եռամսյակում նախատեսվել էր թվով 161 ծրագրերի իրականացում 47 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 163, որոնցից առաջին եռամսյակում փաստացի միջոցներ են օգտագործվել 155-ի գծով, ընդ որում, ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում առաջին եռամսյակում նախատեսված 759 միջոցառումներից (առանց ՀՀ կառավարության պատասխանատվությամբ նախատեսված 4 միջոցառումների) ամբողջությամբ կամ մասնակիորեն կատարվել են 592-ը կամ 78%-ը:

2024 թվականի առաջին եռամսյակում ՀՀ պետական բյուջեի ծախսերը կազմել են 525.9 մլրդ դրամ կամ ծրագրված ցուցանիշի 82.5%-ը: Շեղումը կազմել է 111.7 մլրդ դրամ, որը հիմնականում արձանագրվել է ՀՀ աշխատանքի և սոցիալական հարցերի (23.8 մլրդ դրամ), ՀՀ պաշտպանության (13.2 մլրդ դրամ), ՀՀ տարածքային կառավարման և ենթակառուցվածքների (13.2 մլրդ դրամ), ՀՀ կրթության, գիտության, մշակույթի և սպորտի (12.1 մլրդ դրամ) և ՀՀ էկոնոմիկայի (11.1 մլրդ դրամ) նախարարությունների պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռներն ունեցել են ՀՀ աշխատանքի և սոցիալական հարցերի նախարարության (38.6%), ՀՀ պաշտպանության նախարարության (17.3%), ՀՀ կրթության, գիտության, մշակույթի և սպորտի նախարարության (8.1%), ՀՀ ֆինանսների նախարարության (7.6%) և ՀՀ տարածքային կառավարման և ենթակառուցվածքների (6%) պատասխանատվությամբ իրականացվող ծրագրերը:

2023 թվականի առաջին եռամսյակի համեմատ ՀՀ պետական բյուջեի ծախսերն աճել են 24.4%-ով կամ 103.2 մլրդ դրամով: Համադրելի ցուցանիշների համեմատության դեպքում ծախսերի աճը կազմում է 20.5% կամ 86.7 մլրդ դրամ, որը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 24.3% (39.7 մլրդ դրամ), ՀՀ պաշտպանության նախարարության ծախսերի 52.4% (31.3 մլրդ դրամ) և ՀՀ կրթության, գիտության, մշակույթի և սպորտի նախարարության ծախսերի 13.7% (5.1 մլրդ դրամ) աճով**[[30]](#footnote-30)**:

*ՀՀ նախագահի աշխատակազմի* պատասխանատվությամբ *Հանրապետության նախագահի լիազորությունների իրականացման ապահովման* ծախսերը 2024 թվականի առաջին եռամսյակում կատարվել են 85.9%‑ով՝ կազմելով 304.6 մլն դրամ: Հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման միջոցառմանը, որի շրջանակներում օգտագործվել է 304.5 մլն դրամ՝ ապահովելով 89.2% կատարողական, որը պայմանավորված է հաստիքների թերհամալրմամբ և որոշ ծախսերի տնտեսմամբ: Նախորդ տարվա առաջին եռամսյակի համեմատ հանրապետության նախագահի աշխատակազմի ծախսերն աճել են 33.6%-ով կամ 76.6 մլն դրամով, որն արձանագրվել է հանրապետության նախագահի գործունեության և ներկայացուցչականության ապահովման ծախսերում:

*ՀՀ Ազգային ժողովի* ծախսերը 2024 թվականի առաջին եռամսյակում կատարվել են 60.5%-ով՝ կազմելով 998.7 մլն դրամ: Մասնավորապես՝ 78% կամ 949.5 մլն դրամ է կազմել ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը՝ պայմանավորված էներգետիկ ծառայությունների, գործուղման և ներկայացուցչական ծախսերի տնտեսմամբ և ապրանքների, աշխատանքների ու ծառայությունների ձեռքբերման հետ կապված գնման գործընթացներով: Ծրագրի ցածր կատարողականը պայմանավորված է նաև կուսակցություններին և կուսակցությունների դաշինքներին աջակցության և Ազգային ժողովի տեխնիկական հագեցվածության բարելավման համար նախատեսված համապատասխանաբար 246.5 մլն դրամ և 52.7 մլն դրամ միջոցները չօգտագործելու հանգամանքով: Կուսակցություններին և կուսակցությունների դաշինքներին աջակցության միջոցառման շրջանակներում շահառուների կողմից պահանջագրեր չեն ներկայացվել, իսկ տեխնիկական հագեցվածության բարելավման համար նախատեսված միջոցները չեն օգտագործվել՝ պայմանավորված ապրանքների գնման գործընթացներով:

Նախորդ տարվա առաջին եռամսյակի համեմատ ՀՀ Ազգային ժողովի ծախսերն աճել են 6.6%-ով կամ 61.7 մլն դրամով, որը մեծ մասամբ արձանագրվել է ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների ծախսերում:

*ՀՀ Վարչապետի աշխատակազմի* պատասխանատվությամբ 2024 թվականի առաջին եռամսյակում կատարվել է պետական բյուջեի 8 ծրագիր: Ծախսերը կազմել են շուրջ 3.1 մլրդ դրամ կամ ծրագրի 60.9%‑ը: Ծրագրված ցուցանիշից շեղումը հիմնականում պայմանավորված է Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման, ՀՀ Վարչապետի լիազորությունների իրականացման ապահովման ու Տեսչական վերահսկողության ծրագրերի կատարողականով: Նախորդ տարվա առաջին եռամսյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 10.3%‑ով կամ 287.3 մլն դրամով, որը հիմնականում պայմանավորված է Պետական հատվածի արդիականացման ծրագրի շրջանակներում կատարված ծախսերի 3.8 անգամ (197.3 մլրդ դրամ) աճով:

1. *2024թ. առաջին եռամսյակում ՀՀ Վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **2,791.8** | **5,056.2** | **3,079.0** | **60.9** | **110.3** | **287.3** |
| Պետական հատվածի արդիականացման ծրագիր | 71.6 | 279.8 | 268.9 | 96.1 | 375.6 | 197.3 |
| ՀՀ Վարչապետի լիազորությունների իրականացման ապահովում | 1,282.2 | 1,760.1 | 1,200.5 | 68.2 | 93.6 | (81.7) |
| Տեսչական վերահսկողության ծրագիր | 1,026.5 | 1,417.1 | 1,086.5 | 76.7 | 105.8 | 60.0 |
| Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն, դրանց կողմից ընդունված վճիռների և որոշումների կատարման ապահովում | 108.6 | 1,095.2 | 127.1 | 11.6 | 117.0 | 18.5 |
| Այլ ծրագրեր | 302.8 | 504.0 | 396.1 | 78.6 | 130.8 | 93.2 |

Հաշվետու ժամանակահատվածում *Պետական հատվածի արդիականացման* ծրագրի շրջանակներում օգտագործվել է նախատեսված միջոցների 96.1%-ը՝ շուրջ 268.9 մլն դրամ: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման չորրորդ ծրագրի շրջանակներում, որի գծով նախատեսված ծառայությունները և աշխատանքները կատարվել են սահմանված ժամկետում: Մասնավորապես, շուրջ 12.7 մլն դրամ ուղղվել է ծրագրի շրջանակներում ՀՀ հանրային հատվածի բարեփոխումների մշակման և իրականացման խորհրդատվական ծառայությունների ձեռքբերմանը, որը կազմել է ծրագրային ցուցանիշի 95.7%-ը: Շեղումը հիմնականում պայմանավորված է պահպանման ծախսերի գծով առաջացած խնայողություններով: Համաշխարհային բանկի աջակցությամբ իրականացվող Պետական հատվածի արդիականացման չորրորդ ծրագրի շրջանակներում էլեկտրոնային կառավարման համակարգերի և սարքավորումների ձեռքբերման նպատակով օգտագործվել է շուրջ 256.2 մլն դրամ կամ նախատեսված միջոցների 96.1%-ը: Շեղումը պայմանավորված է ԱՄՆ դոլարով կնքված պայմանագրի շրջանակներում ՀՀ պետբյուջեով կանխատեսված և վճարման օրվա փաստացի փոխարժեքների տարբերությամբ:

*ՀՀ Վարչապետի լիազորությունների իրականացման ապահովման* ծրագրի շրջանակներում օգտագործվել է 1.2 մլրդ դրամ՝ ապահովելով 68.2% կատարողական: Շեղումը հիմնականում պայմանավորված է ծառայությունների, ծրագրերի համակարգման միջոցառման կատարողականով: Վերջինս հիմնականում պայմանավորված է ապրանքների և ծառայությունների ձեռքբերման համար նախատեսված միջոցների մասնակի օգտագործմամբ, ինչպես նաև թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ: Միջոցառման ծախսերը կազմել են 898.9 մլն դրամ կամ ծրագրված ցուցանիշի 66.7%‑ը: Հիմնականում նշված միջոցառման շրջանակներում կատարված ծախսերի նվազմամբ է պայմանավորված նախորդ տարվա առաջին եռամսյակի համեմատ ՀՀ Վարչապետի լիազորությունների իրականացման ապահովման ծրագրի ծախսերի 6.4% (81.7 մլն դրամ) նվազումը:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է շուրջ 1.1 մլրդ դրամ կամ նախատեսված միջոցների 76.7%-ը: Ծրագրի շրջանակներում իրականացվել են 18 միջոցառումներ, որոնք ուղղվել են տարբեր բնագավառներում տեսչական մարմինների պահպանմանը, կարողությունների զարգացմանն ու տեխնիկական հագեցվածության ապահովմանը և վերահսկողության իրականացմանը: Շեղումը հիմնականում առաջացել է առողջապահության, սննդամթերքի անվտանգության, քաղաքաշինության և ճարտարապետության ու բնապահպանության բնագավառներում վերահսկողության ծառայությունների գծով ծախսերում՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, գործընկեր կազմակերպությունների կողմից վճարման համար հիմք հանդիսացող փաստաթղթերի՝ հաշվետու ժամանակահատվածում չներկայացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Տեսչական վերահսկողության ծրագրի կատարողականը մասամբ պայմանավորված է նաև լաբորատոր փորձարկումների միջոցով գյուղատնտեսական կենդանիների հիվանդությունների, կենդանական ծագում ունեցող հումքի և նյութի վերահսկողության իրականացման միջոցառման կատարողականով: Վերջինս պայմանավորված է նրանով, որ միջոցառման շրջանակներում պայմանագրի նախագծի երկարատև քննարկումների արդյունքում պայմանագիրը կնքվել է 2024 թվականի հունվարի վերջին, իսկ վճարումները կատարվել են փետրվար ամսից: Միջացառման շրջանակներում իրականացվել են 114500 հատ լաբորատոր փորձարկումներ: Նախորդ տարվա առաջին եռամսյակի ցուցանիշի համեմատ Տեսչական վերահսկողության ծրագրի գծով ծախսերն աճել են 5.8%‑ով կամ շուրջ 60 մլն դրամով, որը հիմնականում պայմանավորված է առողջապահության և սննդամթերքի անվտանգության բնագավառներում վերահսկողության ծառայությունների գծով ծախսերի համապատասխանաբար 17% (32.2 մլն դրամ) և 11.3% (28.3 մլն դրամ) աճով:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են շուրջ 127.1 մլն դրամ կամ ծրագրային ցուցանիշի 11.6%-ը: Ցածր կատարողականը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով: Նշված միջոցառման շրջանակներում օգտագործվել է 2 մլն դրամ կամ նախատեսված միջոցների 0.2%-ը` պայմանավորված նրանով, որ կնքված պայմանագրերի շրջանակներում վճարումներ կատարելու համար փաստաթղթեր չեն ներկայացվել, կատարվել է միայն 1 էլեկտրոնային հարթակի հասանելիության համար վճարում:

Հաշվետու ժամանակահատվածում միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարման համար նախատեսված միջոցներն օգտագործվել են 67.5%-ով՝ կազմելով 81.5 մլն դրամ: Շեղումը պայմանավորված է նրանով, որ ներկայացվել են միայն 1 գործի վերաբերյալ վճարում կատարելու համար անհրաժեշտ փաստաթղթեր: Նշված միջոցառման ծախսերի աճով է պայմանավորված նախորդ տարվա առաջին եռամսյակի համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերի 17% (18.5 մլն դրամ) աճը:

ՀՀ Վարչապետի աշխատակազմի կողմից իրականացված այլ ծրագրերից 2024 թվականի առաջին եռամսյակում *Հանրային իրազեկման* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 294.3 մլն դրամ: Ծրագրի շրջանակներում իրականացվել են 4 միջոցառումներ: Հատկացված միջոցներից 146.4 մլն դրամ ուղղվել է կառավարության գործունեության լուսաբանման, թեմատիկ վերլուծությունների և ԶԼՄ‑ների ամենօրյա մշտադիտարկման նպատակով հանրային իրազեկման և հասարակական-քաղաքագիտական հետազոտությունների միջոցառման իրականացմանը: Շուրջ 70.7 մլն դրամ ուղղվել է ԱՊՀ երկրներում հեռուստառադիոծրագրերի հեռարձակման համար «Միր» միջպետական հեռուստառադիո-ընկերության ՀՀ մասնաբաժնի վճարմանը:

Նախորդ տարվա առաջին եռամսյակի համեմատ Հանրային իրազեկման ծրագրի ծախսերն աճել են 20.7%-ով կամ 50.4 մլն դրամով` հիմնականում պայմանավորված հանրային իրազեկման և հասարակական-քաղաքագիտական հետազոտությունների միջոցառման ծախսերի 43% (44 մլն դրամ) աճով:

*ՀՀ սահմանադրական դատարանի* *գործունեության ապահովմանը* 2024 թվականի առաջին եռամսյակում տրամադրվել է 145.4 մլն դրամ՝ ապահովելով 93% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 144.4 մլն դրամ կամ ծրագրված ցուցանիշի 93.3%-ը` պայմանավորված տնտեսումներով: 2023 թվականի նույն ժամանակահատվածի համեմատ ՀՀ սահմանադրական դատարանի ծախսերը նվազել են 5.9%-ով կամ 9.1 մլն դրամով՝ պայմանավորված նրանով, որ 2024 թվականի առաջին եռամսյակում սահմանադրական դատարանի տեխնիկական հագեցվածության բարելավման նպատակով միջոցներ չեն հատկացվել:

*Բարձրագույն դատական խորհրդի* պատասխանատվությամբ իրականացվող *Դատական իշխանության գործունեության ապահովման և իրականացման* ծրագրին 2024 թվականի առաջին եռամսյակում ՀՀ պետական բյուջեից տրամադրվել է շուրջ 3 մլրդ դրամ՝ ապահովելով 86.9% կատարողական: Գրեթե բոլոր միջոցառումներում առկա շեղումները հիմնականում պայմանավորված են թափուր հաստիքների առկայությամբ և խնայողություններով: 2023 թվականի նույն ժամանակահատվածի համեմատ Բարձրագույն դատական խորհրդի ծախսերն աճել են 13.1%‑ով կամ 346.4 մլն դրամով՝ հիմնականում պայմանավորված Բարձրագույն դատական խորհրդի բնականոն գործունեության ապահովման և Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների իրականացման միջոցառման ծախսերի աճով, ինչպես նաև «ՀՀ դատական օրենսգիրք» սահմանադրական օրենքում կատարված փոփոխության համաձայն՝ 2023 թվականի ընթացքում Երևան քաղաքի առաջին ատյանի ընդհանուր իրավասության դատարանի փոխարեն երկու նոր դատարանների՝ Երևան քաղաքի առաջին ատյանի ընդհանուր իրավասության քաղաքացիական դատարանի և Երևան քաղաքի առաջին ատյանի ընդհանուր իրավասության քրեական դատարանի ստեղծմամբ, և 2024 թվականից Վերաքննիչ հակակոռուպցիոն դատարանի ստեղծմամբ։

*ՀՀ դատախազությանը* 2024 թվականի առաջին եռամսյակում տրամադրվել է շուրջ 1.7 մլրդ դրամ՝ ապահովելով ծրագրված ցուցանիշի 90.4%-ը: Հատկացումների հաշվին կատարվել են 2 ծրագրեր՝ նախատեսված 3-ի փոխարեն*:* Միջոցների գերակշիռ մասը՝ 1.6 մլրդ դրամը, տրամադրվել է Դատական ղեկավարման և դատախազական հսկողության ծրագրին, որը կատարվել է 95.9%-ով: Նախորդ տարվա առաջին եռամսյակի համեմատ ՀՀ դատախազության ծախսերն աճել են 35.9%‑ով կամ 440.5 մլն դրամով՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 38.3% (431.6 մլն դրամ) աճով, որը հիմնականում պայմանավորված է աշխատանքի վարձատրության ծախսերի աճով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2024 թվականի առաջին եռամսյակի ընթացքում կատարվել է պետական բյուջեի 17 ծրագիր՝ նախատեսված 18-ի փոխարեն, որոնց գծով ծախսերը կազմել են 31.4 մլրդ դրամ կամ ծրագրված ցուցանիշի 70.4%‑ը: Ծրագրից շեղումը հիմնականում պայմանավորված է Պետական գույքի կառավարման, Տարածքային զարգացման, Ճանապարհային ցանցի բարելավման և Ոռոգման համակարգի առողջացման ծրագրերի կատարողականով: 2023 թվականի նույն ժամանակահատվածի համեմատ ծախսերի 10.4% (134.3 մլն դրամ) աճ է արձանագրվել հիմնականում Տարածքային զարգացման, Ճանապարհային ցանցի բարելավման և Սոցիալական ներդրումների և տեղական զարգացման ծրագրերի շրջանակներում: Միաժամանակ, նախարարության ընդհանուր ծախսերի աճի վրա զգալի բացասական ազդեցություն է ունեցել Պետական գույքի կառավարման ծրագրի շրջանակներում ոչ ֆինանսական ակտիվների օտարումից մուտքերի աճը և Ոռոգման համակարգի առողջացման ծրագրի շրջանակներում կատարված ծախսերի նվազումը: Հարկ է նշել, որ 2023 թվականի հուլիսի 1-ից ՀՀ ՏԿԵՆ միգրացիոն ծառայությունը ներառվել է ՀՀ ներքին գործերի նախարարության համակարգում, ուստի նախկինում ՀՀ ՏԿԵՆ պատասխանատվությամբ իրականացվող «Աջակցություն փախստականների ինտեգրմանը» ծրագիրը վերաբաշխվել է ՀՀ ներքին գործերի և ՀՀ աշխատանքի և սոցիալական հարցերի նախարարությունների միջև, «Միգրացիոն բնագավառում պետական քաղաքականության մշակում և իրականացում» ծրագիրը ևս ներառվել է ՀՀ ՆԳՆ պատասխանատվությամբ իրականացվող ծախսերում: Միաժամանակ «Դպրոցների սեյսմիկ անվտանգության մակարդակի բարձրացման ծրագիրը» փոխանցվել է ՀՀ ԿԳՄՍ նախարարությանը: Վերոնշյալից ելնելով՝ 2023 թվականի առաջին եռամսյակի համադրելի ցուցանիշի համեմատ ՀՀ ՏԿԵՆ ծախսերի գծով արձանագրվել է 6.7% (2 մլրդ դրամ) աճ:

1. *2024թ. առաջին եռամսյակում ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամսյակի փաստ (2024թ. հետ համադրելի)** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **29,385.0** | **44,545.8** | **31,364.7** | **70.4** | **106.7** | **1,979.7** |
| Ոռոգման համակարգի առողջացում | 2,852.8 | 3,585.9 | 1,692.2 | 47.2 | 59.3 | (1,160.5) |
| Սոցիալական ներդրումների և տեղական զարգացման ծրագիր | 255.7 | 2,291.9 | 1,574.6 | 68.7 | 615.8 | 1,318.9 |
| Ճանապարհային ցանցի բարելավում | 4,333.3 | 9,033.8 | 6,661.8 | 73.7 | 153.7 | 2,328.5 |
| Ջրամատակարարաման և ջրահեռացման բարելավում | 317.0 | 1,524.3 | 916.9 | 60.2 | 289.3 | 599.9 |
| Պետական գույքի կառավարում | (1,570.9) | (2,255.4) | (5,654.0) | 250.7 | 359.9 | (4,083.1) |
| Քաղաքային զարգացում | 981.2 | 1,391.2 | 508.4 | 36.5 | 51.8 | (472.8) |
| Տարածքային զարգացում | 20,860.9 | 27,385.5 | 24,359.6 | 89.0 | 116.8 | 3,498.7 |
| Այլ ծրագրեր | 1,355.1 | 1,588.6 | 1,305.2 | 82.2 | 96.3 | (49.8) |

2024 թվականի առաջին եռամսյակի ընթացքում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 47.2%-ը՝ շուրջ 1.7 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես.

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում առաջին եռամսյակում հիմնանորոգվել են 6.13 կմ երկարությամբ ոռոգման ցանցեր: Ծրագրի շրջանակներում օգտագործվել է 582 մլն դրամ կամ նախատեսված միջոցների 88%-ը` պայմանավորված ներկայացված կատարողականներով.
* Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կառուցվել է 1.75 մ երկարությամբ պատվար և նորոգվել 20.74 կմ երկարությամբ ոռոգման ներտնտեսային ցանց: Ծրագրի շրջանակներում օգտագործվել է հատկացված միջոցների 84.8%-ը՝ 375.4 մլն դրամ: Շեղումը պայմանավորված է եղանակային անբարենպաստ պայմանների հետևանքով կատարված աշխատանքների ծավալներով և անհրաժեշտ վարչական սարքավորումների գնման գործընթացի ժամանակատարությամբ.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման վարկային ծրագրի շրջանակներում օգտագործվել է նախատեսված միջոցների 2.5%-ը՝ 35 մլն դրամ, ինչը հիմնականում պայմանավորված է նրանով, որ կապալառուի կողմից կատարված աշխատանքների վերաբերյալ կատարողականները ներկայացվել են մարտի վերջին և գտնվել են ուսումնասիրության փուլում.

Նախատեսված գրեթե ամբողջ ծավալով՝ 499.3 մլն դրամի չափով ֆինանսական աջակցություն է տրամադրվել ոռոգման ծառայություններ մատուցող ընկերություններին, որոնց կողմից ոռոգվել է 2,690.0 հա հողատարածք: 200 մլն դրամ կամ ծրագրվածի 80%-ի չափով ֆինանսական աջակցություն է տրամադրվել Ոռոգում-ջրառ իրականացնող կազմակերպություններին, որոնց միջոցով ապահովվել է 0.112 մլն մ3 ջրամատակարարում. սուբսիդիայի տրամադրումը կատարվել է «Ջրառ» ՓԲԸ-ի կողմից ներկայացված հայտերի հիման վրա:

2023 թվականի նույն ժամանակահատվածի համեմատ Ոռոգման համակարգի առողջացման ծրագրի ծախսերը նվազել են 40.7%-ով կամ 1.2 մլրդ դրամով՝ հիմնականում պայմանավորված Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի և Ֆրանսիայի Հանրապետության կառավարության աջակցությամբ իրականացվող Վեդու ջրամբարի և ոռոգման համակարգի կառուցման ծախսերի կրճատմամբ:

*Սոցիալական ներդրումների և տեղական զարգացման ծրագրին* տրամադրվել է շուրջ 1.6 մլրդ դրամ՝ ապահովելով 68.7% կատարողական: Ծրագրի շրջանակներում օգտագործված միջոցները հիմնականում ուղվել են Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավմանը: Նշված ծախսերը կատարվել են 70.5%-ով՝ կազմելով շուրջ 1.5 մլրդ դրամ՝ պայմանավորված նրանով, որ մեքենաների ու սարքավորումների մատակարարումների հանձնման-ընդունման ակտերը ներկայացվել են հաշվետու ժամանակաշրջանի վերջին, իսկ վճարումները կատարվել են ապրիլի սկզբին:

Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի ծախսերն աճել են 6.2 անգամ կամ 1.3 մլրդ դրամով, որը հիմնականում պայմանավորված է Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի շրջանակներում կատարված ծախսերի աճով:

*Ճանապարհային ցանցի բարելավման* ծրագրին 2024 թվականի առաջին եռամսյակում ուղղվել է 6.7 մլրդ դրամ՝ կազմելով ծրագրված ցուցանիշի 73.7%-ը:

Հյուսիս-հարավ միջանցքի զարգացման ծրագրի` տարբեր դոնորների աջակցությամբ իրականացվող միջոցառումների շրջանակներում օգտագործվել է նախատեսված միջոցների 83.2%‑ը` 5 մլրդ դրամ: Մասնավորապես՝ «Ասիական զարգացման բանկի աջակցությամբ իրականացվող Հյուսիս-հարավ միջանցքի զարգացման վարկային ծրագիր, Տրանշ 2» միջոցառման շրջանակներում օգտագործվել է նախատեսված միջոցների 94.3%-ը՝ շուրջ 2.1 մլրդ դրամ: Շեղումը պայմանավորված է նրանով, որ ներկայացված որոշ կատարողականներ առկա թերությունների պատճառով տեխնիկական հսկողի կողմից չեն ընդունվել: Միջոցառման շրջանակներում իրականացվել են Աշտարակ-Թալին 29+600կմ-71+500կմ ճանապարհահատվածի կառուցման աշխատանքներ: «Ասիական զարգացման բանկի աջակցությամբ իրականացվող Հյուսիս-հարավ միջանցքի զարգացման վարկային ծրագիր, Տրանշ 3» միջոցառման շրջանակներում օգտագործվել է նախատեսված միջոցների 89%-ը՝ շուրջ 1.9 մլրդ դրամ՝ պայմանավորված նրանով, որ արտարժույթի ճշգրտման հետ կապված պայմանագրի փոփոխությունը ԱԶԲ-ի կողմից չի հաստատվել: Եվրասիական զարգացման բանկի աջակցությամբ իրականացվող Հյուսիս-հարավ միջանցքի զարգացման ծրագրի շրջանակներում օգտագործվել է նախատեսված միջոցների 82.8%-ը՝ 890 մլն դրամ՝ պայմանավորված շինարարական աշխատանքների ուշ մեկնարկով: Միջոցները հիմնականում ուղղվել են ծրագրի համակարգման և կառավարման ծախսերին:

Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի՝ տարբեր դոնորների աջակցությամբ իրականացվող միջոցառումների շրջանակներում օգտագործվել է 116.3 մլն դրամ կամ նախատեսված միջոցների 19.5%-ը: Ծրագրի շրջանակներում ավարտվել են նախատեսված շինարարական աշխատանքները, և հետերաշխիքային գումարները նախատեսվում է վճարել համապատասխան ավարտական ակտը ստանալուց հետո, իսկ խորհրդատուի կողմից մատուցված ծառայությունների դիմաց վճարումը՝ կատարել ԱԶԲ-ի կողմից համապատասխան ֆինանսական միջոցների տրամադրումից հետո:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում հաշվետու ժամանակահատվածում իրականացվել են ամառային և ձմեռային պահպանման ենթակա համապատասխանաբար 2764.74 կմ և 3113.04 կմ ավտոմոբիլային ճանապարհների, ընդհանուր օգտագործման ավտոմոբիլային ճանապարհների վրա գտնվող և առանձին պահպանման հանձնվող տրանսպորտային օբյեկտների (3 թունելների և 5 կամուրջների) ընթացիկ պահպանման և մետաղական արգելափակոցների (948.64 կմ) պահպանման ու վերականգնման աշխատանքներ: Միջոցառման ծախսերը կազմել են 834.7 մլն դրամ կամ ծրագրված ցուցանիշի 84.5%-ը: Շեղումը պայմանավորված է նրանով, որ որոշ կատարողականներ առկա թերությունների պատճառով չեն ընդունվել և վերադարձվել են շտկման:

Մարզային նշանակության ավտոճանապարհների պահպանման և անվտանգ երթևեկության ծառայությունների միջոցառման շրջանակներում հաշվետու ժամանակահատվածում իրականացվել են 1923.17 կմ ձմեռային և 84.6 կմ ամառային պահպանման ենթակա ավտոճանապարհների պահպանման և շահագործման աշխատանքներ: Այդ նպատակով օգտագործվել է նախատեսված միջոցների 78.2%-ը՝ 380.6 մլն դրամ: Շեղումը պայմանավորված է կատարված աշխատանքների ծավալներով:

Պետական նշանակության ավտոճանապարհների հիմնանորոգման միջոցառման շրջանակներում 2024 թվականի առաջին եռամսյակում օգտագործվել է նախատեսված միջոցների 37.1%-ը՝ 284.8 մլն դրամ: Շեղումը պայմանավորված է նրանով, որ կատարողականները ներկայացվել են մարտի վերջին, և վճարումները կատարվել են ապրիլին:

2023 թվականի առաջին եռամսյակի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 53.7%-ով կամ 2.3 մլրդ դրամով՝ հիմնականում պայմանավորված Հյուսիս-հարավ միջանցքի զարգացման ծրագրի շրջանակներում կատարված ծախսերի աճով։

2024 թվականի առաջին եռամսյակի ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 60.2%-ը՝ շուրջ 916.9 մլն դրամ: Ծրագրի ցածր կատարողականը մասամբ պայմանավորված է նրանով, որ Ջրամատակարարման և ջրահեռացման համակարգի հիմնանորոգման միջոցառման շրջանակներում նախատեսված 243.8 մլն դրամ միջոցները չեն օգտագործվել. աշխատանքների ձմեռային դադարի և եղանակային պայմանների պատճառով միջոցառման շրջանակներում նախատեսված աշխատանքների մեկնարկը տեղափոխվել է հաջորդ եռամսյակ:

Խմելու ջրի մատակարարման և ջրահեռացման ծառայությունների սուբսիդավորման համար օգտագործվել է 88.4 մլն դրամ կամ նախատեսված միջոցների 33.6%-ը: Վճարումը կատարվել է 2023 թվականի դեկտեմբեր ամսվա սուբսիդիայի ակտի հիման վրա, իսկ 2024 թվականի 11 ամիսների համար նախատեսված սուբսիդիայի գումարները կվճարվեն ՀՀ կառավարության 28.03.2024թ. 434-Ա որոշման հիման վրա՝ պայմանագրի ստորագրումից հետո:

541.4 մլն դրամ է օգտագործվել Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում, որը կազմել է ծրագրված ցուցանիշի 99.6%-ը: Ծրագրի շրջանակներում նորոգվել է 27 կմ երկարությամբ ջրագիծ, 0.14 կմ կոյուղագիծ և իրականացվել է 765 հատ տնային միացում: Նշենք, որ 2023 թվականի առաջին եռամսյակում նշված միջոցառումը չէր նախատեսվել, և հիմնականում դրանով պայմանավորված՝ Ջրամատակարարման և ջրահեռացման բարելավման ծրագրի ծախսերը 2.9 անգամ կամ 599.9 մլն դրամով գերազանցել են նախորդ տարվա նույն ժամանակահատվածի ցուցանիշը։

*Պետական գույքի կառավարման* ծրագրի գծով փաստացի ցուցանիշը կազմել է -5.7 մլրդ դրամ՝ 2.5 անգամ գերազանցելով ծրագրված ցուցանիշը, որը պայմանավորված է ոչ ֆինանսական ակտիվների օտարումից ծրագրվածից ավել մուտքերով: 2024 թվականի առաջին եռամսյակի ընթացքում Պետական գույքի կառավարման ծրագրի շրջանակներում կատարվել են շուրջ 460 մլն դրամ ծախսեր՝ կազմելով ծրագրված ցուցանիշի 61.8%-ը, որը հիմնականում պայմանավորված է «Հանրային իշխանության մարմիններին տրանսպորտային միջոցներով ապահովվածության բարելավում» միջոցառման շրջանակներում նախատեսված 223 մլն դրամը չօգտագործելու հանգամանքով՝ անհրաժեշտության բացակայությամբ պայմանավորված: Ոչ ֆինանսական ակտիվների օտարումից ստացվել է 6.1 մլրդ դրամ՝ 2 անգամ գերազանցելով կանխատեսված ցուցանիշը: Նախորդ տարվա ցուցանիշի համեմատ Պետական գույքի կառավարման ծրագրի ծախսերն աճել են 61%-ով, իսկ ոչ ֆինանսական ակտիվների օտարումից մուտքերը՝ 3.3 անգամ:

*Քաղաքային զարգացման* ծրագրի շրջանակներում 2024 թվականի առաջին եռամսյակի ընթացքում օգտագործվել է նախատեսված միջոցների 36.5%-ը՝ 508.4 մլն դրամ:

Երևանի բուսաբանական այգու տարածքում անտառապուրակի կառուցապատման և Երևան քաղաքի նախադպրոցական ուսումնական հաստատությունների կառուցման և հիմնանորոգման աշխատանքների համար նախատեսված համապատասխանաբար 330 մլն դրամը և 181.2 մլն դրամը չեն օգտագործվել՝ հիմնականում համաձայնագրի` կնքման փուլում գտնվելու հանգամանքով պայմանավորված: Երևանի տարածքում ճանապարհային երթևեկության կարգավորման գծով պետության կողմից համայնքի ղեկավարին պատվիրակված լիազորությունների իրականացման համար օգտագործվել է նախատեսված միջոցների 9.7%-ը՝ 18.7 մլն դրամ: Ցածր կատարողականը պայմանավորված է նրանով, որ հայտարարված մրցույթներից մեկը չի կայացել մասնակից չլինելու պատճառով, իսկ մնացած համաձայնագրերը գտնվել են կնքման փուլում:

Ամբողջ ծավալով տրամադրվել է Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման համար նախատեսված 480.1 մլն դրամ սուբսիդիան: Հաշվետու ժամանակահատվածում մետրոպոլիտենից օգտվող ողևորների թիվը կազմել է 6077362:

Նախորդ տարվա նույն ժամանակահատվածի համեմատ Քաղաքային զարգացման ծրագրի շրջանակներում կատարված ծախսերը նվազել են 48.2%-ով կամ 472.8 մլն դրամով՝ հիմնականում պայմանավորված 2024 թվականի առաջին եռամսյակում տվյալ բնագավառում արտաքին աջակցությամբ իրականացվող որոշ վարկային և դրամաշնորհային ծրագրերի շրջանակներում միջոցներ չնախատեսելու հանգամանքով։ Մասնավորապես՝ հաշվետու ժամանակահատվածում միջոցներ չեն հատկացվել ՎԶԵԲ աջակցությամբ իրականացվող Գյումրու քաղաքային ճանապարհների ծրագրին և ԱԶԲ աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրին, որոնց շրջանակներում 2023 թվականի առաջին եռամսյակում օգտագործվել էր ընդհանուր առմամբ 365.9 մլն դրամ:

*Տարածքային զարգացման ծրագրի* շրջանակներում օգտագործվել է նախատեսված միջոցների 89%-ը՝ շուրջ 24.4 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին տրամադրված սուբվենցիաների կատարողականով և Երևանի քաղաքապետարանին սեփական լիազորությունների իրականացման համար նախատեսված 1.4 մլրդ դրամ աջակցության համար նախատեսված միջոցները չօգտագործելու հանգամանքով (պայմանագիրը գտնվել է կնքման փուլում): Սուբվենցիոն ծրագրերն ուղղված են համայնքներում կապիտալ ներդրումներին, մասնավորապես՝ համայնքներում փողոցների, այգիների, պուրակների բարեկարգմանը, համայնքային շենքերի, մշակութային տների, մանկապարտեզների, խմելու, կոյուղու, ոռոգման համակարգերի կառուցմանն ու նորոգմանը, գիշերային լուսավորության անցկացմանը, բազմաբնակարան շենքերի ընդհանուր բաժնային սեփականության գույքի վերանորոգմանը։ Նշված միջոցառման շրջանակներում օգտագործվել է նախատեսված միջոցների 66.5%-ը կամ շուրջ 2.7 մլրդ դրամ` պայմանավորված նրանով, որ համայնքների կողմից կատարողական ակտերն ամբողջությամբ չեն ներկայացվել: Միջոցառման շրջանակներում պետական բյուջեից ֆինանսավորում է տրամադրվել 43 համայնքի կողմից ներկայացված 59 ծրագրի իրականացմանը:

Տարածքային զարգացման ծրագրին հատկացված միջոցների հիմանական մասը՝ 21.3 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները, որոնք տրամադրվել են նախատեսված ծավալով:

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 16.8%-ով կամ 3.5 մլրդ դրամով: Աճը հիմնականում պայմանավորված է ֆինանսական համահարթեցման սկզբունքով տրվող դոտացիաների աճով:

2024 թվականի առաջին եռամսյակում ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող այլ ծրագրերից *Էներգաարդյունավետության ծրագրի* շրջանակներում օգտագործվել է 592.4 մլն դրամ՝ ապահովելով եռամսյակային ծրագրի 97.1% կատարողական: Շեղումը պայմանավորված է Եվրասիական զարգացման բանկի աջակցությամբ իրականացվող հանրային շենքերում էներգախնայողության բարելավման և կանաչ էներգիայի զարգացմանը նպաստող դրամաշնորհային ծրագրի կատարողականով, որը կազմել է 89% կամ 142.4 մլն դրամ, որն էլ իր հերթին հիմնականում պայմանավորված է իրազեկման և աուդիտորական ընկերության ընտրության հետաձգմամբ: Հաշվետու ժամանակահատվածում ծրագրում ներգրավվել է 7 շենք: Էներգաարդյունավետության ծրագրին հատկացված միջոցների հիմանական մասը՝ 450 մլն դրամը (100%) կազմել է բնակարանների և անհատական բնակելի տների էներգաարդյունավետ վերանորոգման աշխատանքների իրականացմանն ուղղված պետական աջակցությունը, որից օգտվել է 10000 շահառու:

*Ոռոգման համակարգի արդիականացմանն աջակցության* ծրագրի շրջանակներում 2024 թվականի առաջին եռամսյակի ընթացքում օգտագործվել է նախատեսված միջոցների 59.6%-ը՝ 178.7 մլն դրամ: Աջակցությունը տրամադրվել է փաստացի ներկայացված կատարողականների հիման վրա: Ծրագրի շրջանակներում իրականացվել են Արտաշատի ջրանցքի (42 մ), Ստորին Հրազդանի ջրանցքի 1-ին հերթի՝ գլխամասային հանգույցի (502 մ) և 2-րդ հերթի (284 մ) հիմնանորոգման աշխատանքներ:

*ՀՀ առողջապահության նախարարության* պատասխանատվությամբ 2024 թվականի առաջին եռամսյակի ընթացքում կատարվել են 12 ծրագրեր, որոնց ուղղվել է շուրջ 26.2 մլրդ դրամ՝ ապահովելով ծրագրված ցուցանիշի 87.5%-ը, ընդ որում գրեթե բոլոր ծրագրերում արձանագրվել են շեղումներ։ 2023 թվականի նույն ժամանակահատվածի համեմատ առողջապահության նախարարության ծախսերն աճել են 9%‑ով կամ 2.2 մլրդ դրամով՝ հիմնականում պայմանավորված «Սոցիալապես անապահով և առանձին խմբերի անձանց բժշկական օգնություն», «Ոչ վարակիչ հիվանդությունների բժշկական օգնության ապահովում» և «Մոր և մանկան առողջության պահպանում» ծրագրերի շրջանակներում կատարված ծախսերի աճով:

1. *2024թ. առաջին եռամսյակում ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ.**  **առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2024թ առաջին եռամսյակը 2023թ. առաջին եռամսյակի նկատմամբ**  **(%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **23,994.4** | **29,876.6** | **26,151.1** | **87.5** | **109.0** | **2,156.7** |
| Հանրային առողջության պահպանում | 1,704.3 | 1,524.1 | 1,479.1 | 97.0 | 86.8 | (225.3) |
| Առողջության առաջնային պահպանում | 5,428.1 | 6,589.5 | 5,743.8 | 87.2 | 105.8 | 315.7 |
| Մոր և մանկան առողջության պահպանում | 3,859.2 | 4,795.2 | 4,349.6 | 90.7 | 112.7 | 490.4 |
| Ոչ վարակիչ հիվանդությունների բժշկական օգնության ապահովում | 3,829.5 | 4,375.3 | 4,349.0 | 99.4 | 113.6 | 519.5 |
| Սոցիալապես անապահով և առանձին խմբերի անձանց բժշկական օգնություն | 6,431.9 | 8,020.2 | 7,342.1 | 91.5 | 114.2 | 910.2 |
| Այլ ծրագրեր | 2,741.4 | 4,572.4 | 2,887.6 | 63.2 | 105.3 | 146.2 |

2024 թվականի առաջին եռամսյակում շուրջ 1.5 մլրդ դրամ տրամադրվել է *Հանրային առողջության պահպանման* ծրագրին` ապահովելով 97% կատարողական՝ պայմանավորված Արյան հավաքագրման ծառայությունների համար նախատեսված 45 մլն դրամը չօգտագործելու հանգամանքով: Վերջինս պայմանավորված է ծախսերը հիմնավորող փաստաթղթերը հաշվետու ժամանակահատվածի վերջում ներկայացվելու հանգամանքով, որի արդյունքում վճարումները տեղափոխվել են հաջորդ եռամսյակ:

Հանրային առողջության պահպանման ծրագրին հատկացված միջոցների գերակշիռ մասն ուղղվել է «Իմունականխարգելման ազգային ծրագիր» միջոցառմանը, որի շրջանակներում հաշվետու ժամանակահատվածում իրականացվել է 264737 պատվաստում: Իմունականխարգելման ազգային ծրագրին հատկացված 1 մլրդ դրամն ամբողջությամբ օգտագործվել է:

Բնակչության սանիտարահամաճարակային անվտանգության ապահովման և հանրային առողջապահության ծառայությունների ձեռքբերման միջոցառման շրջանակներում 2024 թվականի առաջին եռամսյակի ընթացքում կատարվել են 173028 հետազոտություններ: Միջոցառման համար նախատեսված միջոցներն ամբողջությամբ օգտագործվել են՝ կազմելով 479.1 մլն դրամ:

Նախորդ տարվա նույն ժամանակահատվածի համեմատ Հանրային առողջության պահպանման ծրագրի գծով ծախսերը նվազել են 13.2%-ով կամ 225.3 մլն դրամով՝ հիմնականում պայմանավորված իմունականխարգելային ազգային ծրագրի ծախսերի 24.3% (321 մլն դրամ) նվազմամբ:

Հաշվետու ժամանակահատվածում *Առողջության առաջնային պահպանման* ծրագրի շրջանակներում օգտագործվել է ավելի քան 5.7 մլրդ դրամ` կազմելով ծրագրված ցուցանիշի 87.2%‑ը և 5.8%-ով կամ 315.7 մլն դրամով գերազանցելով նախորդ տարվա նույն ժամանակահատվածի ցուցանիշը: Ծրագրային ցուցանիշից շեղումը հիմնականում պայմանավորված է ըստ փաստացի կատարողականի փոխհատուցվող ամբուլատոր-պոլիկլինիկական բժշկական օգնության ծառայությունների գծով ծախսերի կատարողականով, որը կազմել է 87.5%՝ 5.6 մլրդ դրամ: Ծրագրային ցուցանիշից շեղումը հիմնականում պայմանավորված է 2023 թվականի չորրորդ եռամսյակի և 2024 թվականի առաջին եռամսյակի առողջության առաջնային պահպանման ծառայություններ մատուցող բժշկական անձնակազմի գործունեությունը գնահատող ցուցանիշների վրա հիմնված լրացուցիչ վարձատրությունները հաջորդ եռամսյակում վճարելու հանգամանքով: Նշենք, որ նախկին «Ամբուլատոր-պոլիկլինիկական բժշկական օգնության ծառայություններ» միջոցառման փոխարեն 2024 թվականին սահմանվել են 2 նոր միջոցառումներ՝ «Ըստ փաստացի կատարողականի փոխհատուցվող ամբուլատոր-պոլիկլինիկական բժշկական օգնության ծառայություններ» և «Ըստ մարդաշնչի փոխհատուցվող ամբուլատոր-պոլիկլինիկական բժշկական օգնության ծառայություններ», որոնց շրջանակներում կատարված ծախսերի 5.5% կամ 292.2 մլն դրամ աճով է հիմնականում պայմանավորված Առողջության առաջնային պահպանման ծրագրի ծախսերի աճը: Նշված միջոցառումների շրջանակներում բնակչության առողջության առաջնային պահպանման կազմակերպություններում գրանցվել է 3228.8 հազար մարդ, այդ թվում՝ 18 և ավելի բարձր տարիքի 2489.7 հազար անձ, մինչև 18 տարեկան 739.2 հազար երեխա, դպրոցում բժշկական օգնություն և սպասարկում է ստացել 408.6 հազար աշակերտ, անվճար և արտոնյալ պայմաններով դեղեր ստանալու իրավունք ունեցող անձանց թիվը կազմել է 864 հազար, ինչպես նաև իրականացվել են հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 207367 հետազոտություններ:

2024 թվականի առաջին եռամսյակի ընթացքում *Մոր և մանկան առողջության պահպանման* ծրագրի շրջանակներում օգտագործվել է ավելի քան 4.3 մլրդ դրամ` ապահովելով 90.7% կատարողական: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ՝ հիմնականում պայմանավորված հիվանդների փաստացի դիմելիությամբ:

Մանկաբարձական բժշկական օգնության ծառայությունների ձեռքբերման միջոցառման շրջանակներում հաշվետու ժամանակահատվածում մանկաբարձական բժշկական օգնության ծառայություններ են մատուցվել 13586 անձի, ծնունդների թիվը կազմել է 9495, իսկ կեսարյան հատումների թիվը՝ 3744: 2024 թվականի առաջին եռամսյակում մանկաբարձական բժշկական օգնության ծառայությունների ձեռքբերման ծախսերը կատարվել են 90.9%-ով և կազմել 1.4 մլրդ դրամ:

Երեխաներին բժշկական օգնության ծառայությունների միջոցառման շրջանակներում հաշվետու ժամանակահատվածում երեխաների բժշկական օգնության ծառայություններից օգտվելու դեպքերի թիվը կազմել է 29558, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 1994։ 2024 թվականի առաջին եռամսյակի ընթացքում երեխաներին բժշկական օգնության ծառայությունների ձեռքբերմանն ուղղվել է 2.4 մլրդ դրամ կամ նախատեսվածի 97.5%-ը: Նախորդ տարվա նույն ժամանակահատվածի համեմատ միջոցառման ծախսերն աճել են 16.5%-ով (340.4 մլն դրամով), որով հիմնականում պայմանավորված է Մոր և մանկան առողջության պահպանման ծրագրի գծով ծախսերի 12.7% (490.4 մլն դրամ) աճը:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է ավելի քան 4.3 մլրդ դրամ` կազմելով ծրագրված ցուցանիշի 99.4%-ը:

Ուռուցքաբանական և արյունաբանական հիվանդությունների բժշկական օգնության ծառայությունների շրջանակներում բուժօգնություն է ստացել 12305 հիվանդ, իսկ վիրաբուժական միջամտությունների թիվը կազմել է 2453: Անհետաձգելի բժշկական օգնության միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում անհետաձգելի բուժօգնություն է ստացել 7032 հիվանդ: Ուռուցքաբանական և արյունաբանական հիվանդությունների բժշկական օգնության ծառայություններին տրամադրվել է շուրջ 1.6 մլրդ դրամ՝ կազմելով ծրագրված ցուցանիշի 100%-ը, անհետաձգելի բժշկական օգնության ծառայություններին՝ ավելի քան 1.1 մլրդ դրամ՝ կազմելով նախատեսվածի 97.9%-ը: Վերջինս պայմանավորված է փաստացի դիմելիությամբ:

Նախորդ տարվա առաջին եռամսյակի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 13.6%-ով կամ 519.5 մլն դրամով, որը պայմանավորված է ուռուցքաբանական և արյունաբանական հիվանդությունների բժշկական օգնության ծառայությունների և անհետաձգելի բժշկական օգնության ծառայությունների ծախսերի համապատասխանաբար 27.1% (331.3 մլն դրամ) և 24.9% (222.7 մլն դրամ) աճով:

2024 թվականի առաջին եռամսյակի ընթացքում ավելի քան 7.3 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 91.5% կատարողական: Ծրագրային ցուցանիշից շեղումը հիմնականում պայմանավորված է զինծառայողներին, ինչպես նաև փրկարար ծառայողներին և նրանց ընտանիքի անդամներին բժշկական օգնության ծառայությունների գծով ծախսերի կատարողականով, որը կազմել է շուրջ 902.6 մլն դրամ կամ 62.9%՝ պայմանավորված հիվանդների փաստացի դիմելիությամբ: Միջոցառման շրջանակներում բժշկական օգնության ծառայություններից օգտվելու դեպքերի թիվը կազմել է 13031:

Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների շրջանակներում բժշկական օգնության ծառայություններից օգտվելու դեպքերի թիվը կազմել է 97587: Միջոցառման շրջանակներում նախատեսված շուրջ 5.5 մլրդ դրամն ամբողջությամբ օգտագործվել է:

Նախորդ տարվա առաջին եռամսյակի համեմատ Սոցիալապես անապահով և առանձին խմբերի անձանց բժշկական օգնության ծրագրի գծով ծախսերն աճել են 14.2%-ով կամ 910.2 մլն դրամով, որը հիմնականում պայմանավորված է սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների գծով ծախսերի 22% (982.4 մլն դրամ) աճով:

ՀՀ առողջապահության նախարարության կողմից իրականացվող այլ ծրագրերից *Շտապ բժշկական օգնության* ծրագրի շրջանակներում 2024 թվականի առաջին եռամսյակում նախատեսված 1.1 մլրդ դրամի միջոցներն ամբողջությամբ օգտագործվել են՝ 6.7%‑ով կամ 69.4 մլն դրամով գերազանցելով նախորդ տարվա նույն ժամանակահատվածի ցուցանիշը: Շտապ բժշկական օգնության ծրագրի շրջանակներում հաշվետու ժամանակահատվածում սպասարկվել է 184.4 հազար կանչ: Օդային ճանապարհով սպասարկվել է սանիտարական ավիացիայի 7 կանչ, մարզից Երևան կամ այլ տարածաշրջանային հիվանդանոցներ հիվանդի տեղափոխման դեպքերի թիվը կազմել է 3044:

*ՀՀ արդարադատության նախարարությանը* 2024 թվականի առաջին եռամսյակում ՀՀ պետական բյուջեից տրամադրվել է 4.1 մլրդ դրամ՝ կազմելով եռամսյակային ծրագրի 91%-ը: Նախարարության պատասխանատվությամբ հաշվետու ժամանակահատվածում կատարվել է 7 ծրագիր: Շեղումը և նախորդ տարվա նույն ժամանակահատվածի համեմատ ծախսերի 1.7%-ով կամ 69.9 մլն դրամով նվազումը հիմնականում պայմանավորված է «Քրեակատարողական ծառայություններ» ծրագրի կատարողականով:

1. ***2024թ. առաջին եռամսյակում ՀՀ արդարադատության նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **4,202.0** | **4,538.8** | **4,132.1** | **91.0** | **98.3** | **(69.9)** |
| Դատական և հանրային պաշտպանություն | 263.8 | 490.2 | 423.9 | 86.5 | 160.7 | 160.1 |
| Քրեակատարողական ծառայություններ | 2,653.2 | 2,534.7 | 2,297.7 | 90.6 | 86.6 | (355.5) |
| Հարկադիր կատարման ծառայություններ | 565.0 | 631.0 | 577.1 | 91.5 | 102.1 | 12.1 |
| Այլ ծրագրեր | 720.0 | 882.8 | 833.4 | 94.4 | 115.8 | 113.4 |

Հաշվետու ժամանակահատվածում 423.9 մլն դրամ ուղղվել է *Դատական և հանրային պաշտպանության* ծրագրին, որը կատարվել է 86.5%-ով: Շեղումը պայմանավորված է փորձաքննությունների ծառայությունների տրամադրման ծախսերի կատարողականով, որը կազմել է 69.4% կամ 150.7 մլն դրամ՝ պայմանավորված մարտ ամսվա ընթացքում կատարված փորձաքննությունների դիմաց վճարումն ապրիլի սկզբին իրականացվելու հանգամանքով: Հաշվետու ժամանակահատվածում միջոցառման շրջանակներում իրականացվել է ընդհանուր առմամբ 6099 փորձաքննություն: Նախորդ տարվա առաջին եռամսյակի համեմատ Դատական և հանրային պաշտպանության ծրագրի ծախսերն աճել են 60.7%-ով կամ 160.1 մլն դրամով՝ զգալիորեն պայմանավորված «Արբիտրաժի և հաշտարարության հայաստանյան կենտրոն» հիմնադրամի գործունեությանը 89.1 մլն դրամ աջակցության տրամադրմամբ, որը 2023 թվականի առաջին եռամսյակում նախատեսված չի եղել: Բացի այդ, աճ է արձանագրվել հանրային պաշտպանության և փորձաքննությունների ծառայությունների գծով ծախսերում:

*Քրեակատարողական ծառայությունների* ծրագրին 2024 թվականի առաջին եռամսյակում տրամադրվել է շուրջ 2.3 մլրդ դրամ կամ նախատեսված միջոցների 90.6%-ը: Շեղումը հիմնականում պայմանավորված է «Քրեակատարողական ծառայություններ» միջոցառման շրջանակներում առկա խնայողություններով: Ծրագրին կատարված հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում իրականացվել է 2549 դատապարտյալների և կալանքի տակ գտնվող անձանց վերահսկողություն, կալանավայրերում դատապարտյալների կացության ապահովում, դատապարտյալների սոցիալ-հոգեբանական վերականգնում և ուսուցում: Միջոցառման ծախսերը կատարվել են 91.1%-ով՝ կազմելով 2.1 մլրդ դրամ:

Նախորդ տարվա առաջին եռամսյակի համեմատ Քրեակատարողական ծառայությունների ծրագրի ծախսերը նվազել են 13.4%‑ով (355.5 մլն դրամով)՝ հիմնականում պայմանավորված 2023 թվականի առաջին եռամսյակում «Արդարադատության նախարարության քրեակատարողական հիմնարկում պահվող կալանավորված անձանց և դատապարտյալներին պատշաճ բժշկական օգնություն և սպասարկման ծառայություններ» և «ՀՀ արդարադատության նախարարության պրոբացիայի ծառայության կարողությունների զարգացման և տեխնիկական հագեցվածության ապահովում» միջոցառումների շրջանակներում կատարված համապատասխանաբար 148.8 մլն դրամ և 220 մլն դրամ ծախսերով, որոնց 2024 թվականի առաջին եռամսյակում միջոցներ չեն տրամադրվել:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 91.5%-ը՝ 577.1 մլն դրամ: Շեղումը պայմանավորված է թափուր հաստիքներով և որոշ ապրանքների ու ծառայությունների գնումների գործընթացում առաջացած խնայողություններով: Ծրագրի ծախսերը նախորդ տարվա առաջին եռամսյակի համեմատ աճել են 2.1%‑ով (12.1 մլն դրամով):

*ՀՀ Էկոնոմիկայի նախարարության* պատասխանատվությամբ 2024 թվականի առաջին եռամսյակում կատարվել է պետական բյուջեի 10 ծրագիր: Ծախսերը կազմել են 11.6 մլրդ դրամ կամ ծրագրված ցուցանիշի 51.1%‑ը: Շեղումը հիմնականում պայմանավորված է Գյուղատնտեսության խթանման, Ներդրումների և արտահանման խթանման, Գյուղատնտեսության արդիականացման, ինչպես նաև Զբոսաշրջության զարգացման ծրագրերի կատարողականով: Նախորդ տարվա առաջին եռամսյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 11.3%‑ով կամ 1.2 մլրդ դրամով, որը հիմնականում ձևավորվել է Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության և Գյուղատնտեսության արդիականացման ծրագրերի շրջանակներում կատարված ծախսերի աճի և Գյուղատնտեսության խթանման ու Բուսաբուծության խթանման և բույսերի պաշտպանության ծրագրերի շրջանակներում կատարված ծախսերի նվազման արդյունքում:

1. *2024թ. առաջին եռամսակում ՀՀ էկոնոմիկայի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **10,450.6** | **22,773.9** | **11,632.9** | **51.1** | **111.3** | **1,182.3** |
| Գյուղատնտեսության խթանման ծրագիր | 3,514.1 | 6,208.0 | 2,369.6 | 38.2 | 67.4 | (1,144.5) |
| Բուսաբուծության խթանում և բույսերի պաշտպանություն | 1,103.5 | 49.7 | 10.4 | 20.9 | 0.9 | (1,093.1) |
| Գիտելիքահենք, նորարարական տնտեսությանը և փոքր ու միջին ձեռնարկատիրությանը աջակցություն | 1,101.3 | 3,867.0 | 3,203.2 | 82.8 | 290.8 | 2,101.9 |
| Գյուղատնտեսության արդիականացման ծրագիր | 3,092.9 | 6,727.2 | 4,777.8 | 71.0 | 154.5 | 1,684.9 |
| Այլ ծրագրեր | 1,638.7 | 5,922.0 | 1,271.8 | 21.5 | 77.6 | (366.9) |

Հաշվետու ժամանակահատվածում *Գյուղատնտեսության խթանման* ծրագրի շրջանակներում օգտագործվել է շուրջ 2.4 մլրդ դրամ կամ նախատեսված միջոցների 38.2%-ը: Գյուղատնտեսության խթանման ծրագրի շրջանակներում իրականացվել են 5 միջոցառումներ: Շեղումը հիմնականում պայմանավորված է անասնաբուծության ճյուղում իրականացվող ներդրումային ծրագրերին աջակցության համար նախատեսված 2.3 մլրդ դրամ միջոցները չօգտագործելու հանգամանքով: Վերջինս հիմնականում պայմանավորված է նրանով, որ 1 կազմակերպություն առաջին փուլի աշխատանքներն ավարտել է և դիմել մոնիտորինգի, սակայն մոնիտորինգի ձգձգման հետևանքով փոխհատուցումը չի կատարվել: Գյուղատնտեսության խթանման ծրագրի կատարողականը պայմանավորված է նաև Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման կատարողականով: Միջոցառման շրջանակներում շահառուների թիվը կազմել է 242, որից 235-ը նախորդ տարիներից սուբսիդավորվող տնտեսավարող սուբյեկտներն են: Ծախսերը կազմել են շուրջ 911.9 մլն դրամ կամ ծրագրային ցուցանիշի 54.3%-ը: Կանխատեսվածից ցածր ցուցանիշը պայմանավորված է նրանով, որ ծրագրում կատարված փոփոխությունների արդյունքում վարկերի տրամադրման տոկոսադրույքները բարձրացվել են, որի հետևանքով վարկերի գրավչությունը նվազել է, բացի այդ, վարկային ծանրաբեռնվածության հետևանքով շահառուներին նոր վարկեր չեն տրամադրվել:

Հաշվետու ժամանակահատվածում գյուղատնտեսական վարկերի տոկոսադրույքների սուբսիդավորման միջոցառման շահառուների թիվը կազմել է 22908, որոնք նախորդ տարիներից սուբսիդավորվող տնտեսավարող սուբյեկտներն են: Միջոցառման ծախսերը կազմել են շուրջ 1.3 մլրդ դրամ՝ ապահովելով 67.1% կատարողական: Շեղումը հիմնականում պայմանավորված է վարկերի մարման գրաֆիկների փոփոխությամբ (վաղաժամկետ մարում, նախատեսված գումարից ավել վճարում):

Նախորդ տարվա առաջին եռամսյակի համեմատ Գյուղատնտեսության խթանման ծրագրի ծախսերը նվազել են 32.6%-ով կամ ավելի քան 1.1 մլրդ դրամով, որը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի 45.6% (1.1 մլրդ դրամ) նվազմամբ:

Հաշվետու եռամսյակում *Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության* ծրագրի շրջանակներում օգտագործվել է 3.2 մլրդ դրամ կամ նախատեսված միջոցների 82.8%-ը: Շեղումը հիմնականում պայմանավորված է բարձր որակավորում ունեցող մասնագետների ներգրավման նպատակով տնտեսավարողներին աջակցության միջոցառման համար նախատեսված միջոցները չօգտագործելու հանգամանքով, ինչպես նաև տնտեսության արդիականացման միջոցառմանը պետական աջակցության ծախսերի կատարողականով: Առաջին միջոցառման համար նախատեսված 340 մլն դրամ միջոցները չեն օգտագործվել՝ պայմանավորված շահագրգիռ գերատեսչության կողմից՝ հայտերի կազմման նպատակով անհրաժեշտ տեղեկատվության ոչ ամբողջական տրամադրման հանգամանքով:

Տնտեսության արդիականացման միջոցառման շրջանակներում արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրման միջոցով աջակցություն է ստացել 576 շահառու, իսկ սուբսիդավորվող վարկերի քանակը կազմել է 4162: Միջոցառման ծախսերը կազմել են 3.2 մլրդ դրամ՝ ապահովելով 91.5% կատարողական: Շեղումը պայմանավորված է նրանով, որ սուբսիդավորվող վարկերը տրամադրվել են նախատեսվածից փոքր ծավալներով: Նշված միջոցառման շրջանակներում կատարված ծախսերի աճով է պայմանավորված նախորդ տարվա առաջին եռամսյակի համեմատ Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության ծրագրի ծախսերի 2.9 անգամ (2.1 մլրդ դրամ) աճը:

2024 թվականի առաջին եռամսյակում *Գյուղատնտեսության արդիականացման* ծրագրի շրջանակներում օգտագործվել է շուրջ 4.8 մլրդ դրամ՝ ապահովելով 71% կատարողական: Շեղումը հիմնականում պայմանավորված է գյուղատնտեսական մշակաբույսերի մշակության խթանման նպատակով տրամադրվող նպատակային վարկերի տոկոսադրույքների սուբսիդավորման համար նախատեսված 600 մլն դրամ միջոցները չօգտագործելու հանգամանքով: Վերջինս հիմնականում պայմանավորված է նրանով, որ ծրագիրը ենթարկվել է բովանդակային փոփոխության, որից հետո ՀՀ կառավարության 2024 թվականի մարտի 14-ի թիվ 384-Լ որոշմամբ հաստատվել է Բուսաբուծության աջակցության ծրագիրը, և ժամանակի սղության պատճառով նախատեսված միջոցները չեն օգտագործվել:

Գյուղատնտեսության արդիականացման ծրագրի կատարողականը պայմանավորված է նաև Հայաստանի Հանրապետությունում ինտենսիվ այգեգործության զարգացման նպատակով տրամադրվող վարկերի տոկոսադրույքների սուբսիդավորման և նույն նպատակով ծախսերի մասնակի փոխհատուցման միջոցառումների կատարողականով: Առաջին միջոցառման շրջանակներում իրականացվել է նախորդ տարիներին հիմնված 3768.9 հա ինտենսիվ պտղատու այգիների և 10.182 հա բարձրարժեք մշակաբույսերի ցանքատարածությունների, նախորդ տարիներին տեղակայված 76.3 հա կարկտապաշտպան ցանցային համակարգերի և նախորդ տարիներին ներդրված 597.7 հա ոռոգման արդիական համակարգերի համար վարկերի տոկոսադրույքների սուբսիդավորում: Միջոցառմանն ուղղվել է շուրջ 3.1 մլրդ դրամ՝ ապահովելով 88.5% կատարողական, ինչը պայմանավորված է նրանով, որ նախատեսվել էր վարկային միջոցների ամբողջական տրամադրում, սակայն վարկային միջոցները փաստացի տրամադրվել են փուլերով՝ ուսումնասիրելով յուրաքանչյուր փուլի նպատակային օգտագործումը:

Հաշվետու եռամսյակում Հայաստանի Հանրապետությունում ինտենսիվ այգեգործության զարգացման նպատակով ծախսերի մասնակի փոխհատուցման միջոցառման շրջանակներում ներդրվել են 8.89 հա ոռոգման արդիական համակարգեր: Միջոցառման ծախսերը կազմել են 10.4 մլն դրամ կամ ծրագրային ցուցանիշի 2.6%-ը: Ցածր կատարողականը պայմանավորված է նրանով, որ նոր ընթացակարգով հաստատված մոնիթորինգի արդյունքում արձանագրվել են մի շարք անհամապատասխանություններ, որոնց հետևանքով ձգձգվել է փոխհատուցման գործընթացը, բացի այդ ՀՀ քննչական կոմիտեի կողմից հարուցված քրեական վարույթով մոնիտորինգի և փոխհատուցում տրամադրելու գործընթացը որոշակի ժամկետով կասեցվել էր:

Հաշվետու ժամանակահատվածում Հայաստանի Հանրապետության ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության միջոցառման շահառուների թիվը կազմել է 689, որից 655-ը նախորդ տարիներից սուբսիդավորվող տնտեսավարող սուբյեկտներն են: Միջոցառմանն ուղղվել է շուրջ 901.7 մլն դրամ՝ ապահովելով 78% կատարողական՝ պայմանավորված նրանով, որ ծրագրում կատարված փոփոխությունների արդյունքում վարկերի տրամադրման տոկոսադրույքները բարձրացվել են, որի հետևանքով վարկերի գրավչությունը նվազել է, բացի այդ, որոշ կազմակերպություններ հատել են 1 վարկառուի համար սահմանված լիզինգի վերին շեմը:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման միջոցառման շրջանակներում իրականացվել է նախորդ տարիներին հիմնված 1400 հա ինտենսիվ պտղատու այգիների համար նպատակային վարկերի տոկոսադրույքների սուբսիդավորում: Միջոցառման ծախսերը կազմել են 500 մլն դրամ՝ ապահովելով 100% կատարողական:

Նախորդ տարվա առաջին եռամսյակի համեմատ Գյուղատնտեսության արդիականացման ծրագրի ծախսերն աճել են 54.5%-ով կամ շուրջ 1.7 մլրդ դրամով, որը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով սուբսիդավորման 80.5% (1.4 մլրդ դրամ) աճով:

Հաշվետու ժամանակահատվածում ՀՀ էկոնոմիկայի նախարարության կողմից իրականացված այլ ծրագրերից *Զբոսաշրջության զարգացման* ծրագրի ծախսերը կազմել են 683.8 մլն դրամ՝ ապահովելով 39.1% կատարողական: Վերջինս հիմնականում պայմանավորված է Համաշխարհային բանկի աջակցությամբ իրականացվող Տեղական տնտեսության և ենթակառուցվածքների զարգացման ծրագրի կատարողականով, որը կազմել է 45.3% կամ 555.5 մլն դրամ: Ծրագրի կառավարման մասով կատարողականը կազմել է 73.1% կամ 31.9 մլն դրամ, որը պայմանավորված է աշխատակազմի ոչ լրիվ համալրման հետևանքով աշխատանքի վարձատրության համար նախատեսված միջոցների, ինչպես նաև գործառնական ծախսերի մի մասի՝ հաջորդ եռամսյակ տեղափոխմամբ: Ծրագրի շրջանակներում 523.6 մլն դրամ են կազմել ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը՝ ապահովելով 44.3% կատարողական: Շեղումը պայմանավորված է նրանով, որ անբարենպաստ եղանակային պայմանների հետևանքով մի շարք ենթածրագրերում շինարարական աշխատանքները դադարեցվել են, իսկ մյուս ենթածրագրերում դանդաղ են ընթացել, բացի այդ, հաշվետու եռամսյակի վերջում ներկայացված կատարողականների դիմաց վճարումները կատարվել են ապրիլին:

Զբոսաշրջության զարգացմանն աջակցության միջոցառման շրջանակներում ապահովվել են միջազգային զբոսաշրջային ցուցահանդեսին մասնակցությունը, համագործակցությունը միջազգային 2 գործընկերների հետ, պատվիրվել է հեղինակավոր պարբերականներում Հայաստանի մասին գովազդատեղեկատվական 1 հոդված, աջակցություն է ցուցաբերվել Հայաստանում 1 փառատոնի կազմակերպման աշխատանքներին ու զբոսաշրջային տեղեկատվական 1 կենտրոնի գործունեությանը, իրականացվել են զբոսաշրջության կրթության բարելավման աշխատանքներ: Միջոցառման շրջանակներում օգտագործվել է 101.9 մլն դրամ կամ նախատեսված միջոցների 20.6%-ը: Շեղումը պայմանավորված է նրանով, որ հայտարարված մրցույթների արդյունքում հաղթող ճանաչված կազմակերպությունների հետ դրամաշնորհի հատկացման պայմանագրերը կնքվել են փետրվար-մարտ ամիսներին, ուստի վճարումներն իրականացվել են մասամբ:

Նախորդ տարվա առաջին եռամսյակի համեմատ Զբոսաշրջության զարգացման ծրագրի ծախսերն աճել են 78.2%-ով կամ 300.1 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող Տեղական տնտեսության և ենթակառուցվածքների զարգացման ծրագրի շրջանակներում կատարված ծախսերի 97.9% (274.8 մլն դրամ) աճով:

*ՀՀ արտաքին գործերի նախարարության* պատասխանատվությամբ 2024 թվականի առաջին եռամսյակում կատարվել է պետական բյուջեի 5 ծրագիր, որոնց գծով ծախսերը կազմել են 4.7 մլրդ դրամ կամ ծրագրված ցուցանիշի 94.2%‑ը: Ծրագրված ցուցանիշից շեղումը և նախորդ տարվա նույն ժամանակահատվածի համեմատ նախարարության ծախսերի 30.9% (1.1 մլրդ դրամ) աճը հիմնականում պայմանավորված են Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծախսերով:

1. ***2024թ. առաջին եռամսյակում ՀՀ արտաքին գործերի նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **3,623.8** | **5,038.0** | **4,743.9** | **94.2** | **130.9** | **1,120.1** |
| Միջազգային հարաբերությունների և դիվանագիտության ոլորտում մասնագետների պատրաստում և վերապատրաստում | 67.4 | 78.5 | 26.2 | 33.3 | 38.8 | (41.2) |
| Համագործակցություն միջազգային կազմակերպությունների հետ | 503.0 | 457.0 | 454.5 | 99.5 | 90.4 | (48.5) |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 2,541.5 | 3,966.2 | 3,754.3 | 94.7 | 147.7 | 1,212.9 |
| Այլ ծրագրեր | 511.9 | 536.4 | 508.9 | 94.9 | 99.4 | (3.1) |

2024 թվականի առաջին եռամսյակում *Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* ծրագրի շրջանակներում օգտագործվել է նախատեսված միջոցների 33.3%-ը՝ 26.2 մլն դրամ. տեխնիկական պատճառներով մնացած վճարումն իրականացվել է ապրիլի սկզբին:

Հաշվետու ժամանակահատվածում 454.5 մլն դրամ ուղղվել է *Միջազգային կազմակերպությունների հետ համագործակցության* ծրագրին` 99.5%-ով ապահովելով ծրագրային ցուցանիշը: Ծրագրի շրջանակներում օգտագործված միջոցներն ուղղվել են միջազգային կազմակերպություններին ՀՀ անդամակցության վճարներին: Նախորդ տարվա առաջին եռամսյակի համեմատ Միջազգային կազմակերպությունների հետ համագործակցության ծրագրի ծախսերը նվազել են 9.6%-ով կամ 48.5 մլն դրամով։

2024 թվականի առաջին եռամսյակում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանականերում ծախսերը կազմել են շուրջ 3.8 մլրդ դրամ՝ 94.7%-ով ապահովելով ծրագրի կատարումը: Տարբերությունը հիմնականում պայմանավորված է դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ երկրորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 47.7%-ով կամ 1.2 մլրդ դրամով՝ հիմնականում պայմանավորված «Արտերկրում ՀՀ դեսպանությունների շենքային պայմանների ապահովում» միջոցառման շրջանակներում Փարիզում ՀՀ դեսպանության ծառայողական շենքի ձեռքբերման նպատակով 1 մլրդ դրամի հատկացմամբ:

ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված միջոցներից 452.2 մլն դրամն ուղղվել է *Արտաքին գործերի ոլորտում Կառավարության քաղաքականության մշակման և իրականացման* ծրագրի շրջանակներում «Կառավարության արտաքին քաղաքականության մշակում և իրագործման ապահովում» միջոցառմանը, որի կատարողականը կազմել է 94.4%: Ծրագրված ցուցանիշներից շեղումը պայմանավորված է ռոտացիայի արդյունքում աշխատանքի վարձատրության համար նախատեսված միջոցների տնտեսմամբ: Նախորդ տարվա առաջին եռամսյակի համեմատ ծրագրի ծախսերն աճել են 5.2%-ով (22.3 մլն դրամով):

*ՀՀ շրջակա միջավայրի նախարարության* պատասխանատվությամբ 2024 թվականի առաջին եռամսյակում կատարվել է պետական բյուջեի 5 ծրագիր, որոնց գծով ծախսերը կազմել են շուրջ 1.1 մլրդ դրամ կամ ծրագրված ցուցանիշի 63.2%‑ը: Շեղումը հիմնականում պայմանավորված է Անտառների կառավարման ու Շրջակա միջավայրի վրա ազդեցության գնահատման և մոնիթորինգի ծրագրերի կատարողականով: Նախորդ տարվա առաջին եռամսյակի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 8.8% (102.8 մլն դրամ) նվազում, ընդ որում, բոլոր ծրագրերի գծով արձանագրվել է ծախսերի նվազում:

1. ***2024թ. առաջին եռամսյակում ՀՀ շրջակա միջավայրի նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **1,173.6** | **1,693.5** | **1,070.8** | **63.2** | **91.2** | **(102.8)** |
| Շրջակա միջավայրի վրա ազդեցության գնահատում և մոնիթորինգ | 343.8 | 591.9 | 317.2 | 53.6 | 92.3 | (26.6) |
| Բնական պաշարների և բնության հատուկ պահպանվող տարածքների կառավարում և պահպանում | 253.1 | 243.0 | 224.0 | 92.2 | 88.5 | (29.1) |
| Անտառների կառավարում | 307.6 | 585.3 | 273.5 | 46.7 | 88.9 | (34.0) |
| Այլ ծրագրեր | 269.1 | 273.5 | 256.0 | 936 | 95.1 | (13.1) |

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիթորինգի* ծրագրին հատկացված միջոցներն օգտագործվել են 53.6%-ով՝ կազմելով 317.2 մլն դրամ: Շեղումը հիմնականում պայմանավորված է ծրագրի շրջանակներում նախատեսված դրամաշնորհային ծրագրերին հատկացված միջոցները չօգտագործելու հանգամանքով՝ պայմանավորված նրանով, որ ՀՀ կառավարության որոշումը, որով հաստատվել են տվյալ միջոցառումները, ուժի մեջ է մտել մարտի 30-ին:

Հիդրոօդերևութաբանության, շրջակա միջավայրի մոնիթորինգի և տեղեկատվության ապահովման միջոցառմանը հատկացված 287.2 մլն դրամն ամբողջությամբ օգտագործվել է, որի շրջանակներում իրականացվել է 29853 օդերևութաբանական դիտարկում, 17002 հիդրոլոգիական դիտարկում, 9600 մակերևութային ջրերի որակի մոնիթորինգի իրականացում, 18800 մթնոլորտային օդի որակի մոնիթորինգի իրականացում, 4686 ստորերկրյա քաղցրահամ ջրերի քանակի մոնիթորինգի իրականացում և այլն:

Նախորդ տարվա նույն ժամանակահատվածի համեմատ Շրջակա միջավայրի վրա ազդեցության գնահատման և մոնիթորինգի ծրագրի ծախսերը նվազել են 7.7%-ով (26.6 մլն դրամով)՝ հիմնականում պայմանավորված Հիդրոօդերևութաբանության, շրջակա միջավայրի մոնիթորինգի և տեղեկատվության ապահովման միջոցառման ծախսերի 11.2% (36.3 մլն դրամ) նվազմամբ:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում նախատեսված միջոցներն օգտագործվել են 92.2%-ով և կազմել 224 մլն դրամ: Շեղումը պայմանավորված է Սևանա լճի ջրածածկ անտառտնկարկների մաքրմանը և Սևանա լճում և նրա ջրահավաք ավազանում ձկան և խեցգետնի պաշարների հաշվառմանը հատկացված համապատասխանաբար 16.4 մլն դրամի և 2.6 մլն դրամի միջոցները չօգտագործելու հանգամանքով՝ պայմանավորված կատարողականների բացակայությամբ: Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 123.7 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նախատեսված ամբողջ ծավալով՝ 99.1 մլն դրամ աջակցություն տրամադրվել է Սևանի իշխանի պաշարների վերականգնման և ձկնաբուծության զարգացման հիմնադրամի առողջացմանը: Նախորդ տարվա առաջին եռամսյակի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերը նվազել են 11.5%-ով կամ 29.1 մլն դրամով՝ պայմանավորված բնության հատուկ պահպանվող տարածքների պահպանությանը, դրանցում գիտական ուսումնասիրությունների և անտառատնտեսական աշխատանքների գծով ծախսերի կրճատմամբ:

Հաշվետու ժամանակահատվածում 273.5 մլն դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 46.7%-ը: Շեղումը հիմնականում արձանագրվել է անտառային ոլորտում քաղաքականության մշակման և աջակցության ծառայությունների, ծրագրերի համակարգմանն ուղղված միջոցառման ծախսերում, որոնք կազմել են 271.6 մլն դրամ կամ 54.3%՝ պայմանավորված թափուր հաստիքներով: Ծրագրի կատարողականի վրա ազդել է նաև անտառպահպանական ծառայությունների և անտառների կադաստրի վարման նպատակով նախատեսված համապատասխանաբար 79.5 մլն դրամի և 3.8 մլն դրամի միջոցները չօգտագործելու հանգամանքը. ՀՀ կառավարության որոշումը, որով փոխվել է միջոցառումը կատարող մարմինը (Անտառային կոմիտեի փոխարեն սահմանվել է ՀՀ շրջակա միջավայրի նախարարությունը), ընդունվել է մարտի 14-ին, իսկ ֆինանսավորումն իրականացվել է ապրիլին:

Նախորդ տարվա առաջին եռամսյակի համեմատ Անտառների կառավարման ծրագրի ծախսերը նվազել են 11.1%-ով կամ 34 մլն դրամով:

ՀՀ շրջակա միջավայրի նախարարության պատասխանատվությամբ իրականացվող այլ ծրագրերից *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 248.9 մլն դրամ, որը կազմել է ծրագրված ցուցանիշի 93.4%-ը: Շեղումը հիմնականում պայմանավորված է ձեռք բերված ապրանքների ու ծառայությունների դիմաց վճարումների մի մասը ապրիլ ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 17%-ով կամ 36.1 մլն դրամով՝ հիմնականում պայմանավորված «Շրջակա միջավայրի ոլորտում քաղաքականության մշակում, ծրագրերի համակարգում և մոնիտորինգ» միջոցառման ծախսերի 15.6% (29.4 մլն դրամ) աճով:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2024 թվականի առաջին եռամսյակի ընթացքում իրականացվել են 23 ծրագրեր, որոնց շրջանակներում օգտագործվել է ավելի քան 42.5 մլրդ դրամ՝ ապահովելով ծրագրված ցուցանիշի 77.8% կատարողական, ընդ որում գրեթե բոլոր ծրագրերում արձանագրվել են շեղումներ: Առանձնապես խոշոր շեղումներ են արձանագրվել Հանրակրթական և նախադպրոցական հաստատությունների հիմնման, կառուցման, բարելավման, Արվեստների, Գիտական և գիտատեխնիկական հետազոտությունների և Բարձրագույն և հետբուհական մասնագիտական կրթության ծրագրերում: Նշենք, որ նախկինում ՀՀ ՏԿԵՆ պատասխանատվությամբ իրականացվող Դպրոցների սեյսմիկ անվտանգության մակարդակի բարձրացման ծրագիրը 2024 թվականին փոխանցվել է ՀՀ ԿԳՄՍ նախարարությանը: Նախորդ տարվա նույն ժամանակահատվածի համադրելի ցուցանիշի համեմատ նախարարության ծախսերի 13.7% աճը հիմնականում պայմանավորված է Հանրակրթության և Կրթության որակի ապահովման ծրագրերի շրջանակներում կատարված ծախսերի համապատասխանաբար 20.5% (4 մլրդ դրամ) և 2.7 անգամ (1.1 մլրդ դրամ) աճով:

1. *2024թ. առաջին եռամսյակում ՀՀ կրթության, գիտության, մշակույթի և սպորտի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամսյակի փաստ (2024թ. հետ համադրելի)** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | 37,422.1 | 54,676.8 | 42,533.6 | 77.8 | 113.7 | 5,111.5 |
| Մեծ նվաճումների սպորտ | 1,064.7 | 1,456.5 | 1,097.6 | 75.4 | 103.1 | 32.9 |
| Նախնական (արհեստագործական) և միջին մասնագիտական կրթություն | 2,158.0 | 2,572.3 | 2,404.3 | 93.5 | 111.4 | 246.3 |
| Բարձրագույն և հետբուհական մասնագիտական կրթության ծրագիր | 2,614.7 | 3,322.3 | 1,927.4 | 58.0 | 73.7 | (687.3) |
| Հանրակրթության ծրագիր | 19,676.6 | 24,546.1 | 23,717.5 | 96.6 | 120.5 | 4,040.9 |
| Գիտական և գիտատեխնիկական հետազոտությունների ծրագիր | 3,570.3 | 5,580.0 | 4,066.3 | 72.9 | 113.9 | 496.0 |
| Արվեստների ծրագիր | 1,923.0 | 3,270.7 | 1,703.3 | 52.1 | 88.6 | (219.6) |
| Դպրոցների սեյսմիկ անվտանգության մակարդակի բարձրացման ծրագիր | 1,780.6 | 2,830.7 | 1,886.2 | 66.6 | 105.9 | 105.6 |
| Կրթության որակի ապահովում | 616.2 | 2,152.0 | 1,676.0 | 77.9 | 272.0 | 1,059.8 |
| Այլ ծրագրեր | 4,018.0 | 8,946.1 | 4,055.1 | 45.3 | 100.9 | 37.1 |

Հաշվետու ժամանակահատվածում շուրջ 1.1 մլրդ դրամ է տրամադրվել *Մեծ նվաճումների սպորտի* ծրագրին՝ ապահովելով 75.4% կատարողական: Ծրագրում ընդգրկված են 13 միջոցառումներ: Հաշվետու ժամանակահատվածում չի օգտագործվել ծրագրում ընդգրկված 3 միջոցառումների գծով նախատեսված 51.6 մլն դրամը, իսկ 8 միջոցառումների գծով արձանագրվել են շեղումներ:

ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման միջոցառման շրջանակներում առաջին եռամսյակի ընթացքում Հայաստանում գործող ֆեդերացիաների կողմից կազմակերպվել են ՀՀ 22 առաջնություններ, որոնց մասնակցել է 1838 մասնակից: Կազմակերպվել է նաև 36 ուսումնամարզական հավաք՝ 684 մասնակցով, 34 միջազգային միջոցառում՝ 368 մասնակցով: ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերի կատարողականը կազմել է 79.7% կամ 489.2 մլն դրամ, որը պայմանավորված է օրացույցային պլանի փոփոխության հետ կապված՝ մարզաձևերի միջազգային ֆեդերացիաների կողմից միջոցառումների հետաձգմամբ, ինչպես նաև վճարման հայտերի մի մասը մարտ ամսվա վերջին ներկայացվելու հանգամանքով, որի արդյունքում վճարումները տեղափոխվել են երկրորդ եռամսյակ:

Մեծ նվաճումների սպորտի ծրագրի շրջանակներում կատարված ծախսերը 3.1%-ով (32.9 մլն դրամով) գերազանցել են նախորդ տարվա առաջին եռամսյակի ցուցանիշը, որը հիմնականում ձևավորվել է 2024 թվականին Երևանում ՈՒԵՖԱ-ի ֆուտզալի չեմպիոնների լիգայի եզրափակիչ մրցաշարի անցկացման նպատակով 247 մլն դրամ միջոցների տրամադրման և 2023 թվականի առաջին եռամսյակում Երևանում ծանրամարտի մեծահասակների Եվրոպայի առաջնության անցկացման համար միջոցների տրամադրման արդյունքում:

Հաշվետու ժամանակահատվածում 2.4 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 93.5% կատարողական: Չեն օգտագործվել ծրագրում ընդգրկված երկու միջոցառումների համար նախատեսված միջոցները: Մասնավորապես՝ նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման նպատակով ծրագրված 36 մլն դրամը չի օգտագործվել` պայմանավորված նրանով, որ կատարված աշխատանքների դիմաց կատարողական ակտեր չեն ներկայացվել: Մարզերում գործող նախնական և միջին մասնագիտական կրթության ուսումնական հաստատությունների սովորողների և մանկավարժական աշխատողների տրանսպորտային ծախսերի փոխհատուցման համար նախատեսված 26 մլն դրամը չի օգտագործվել հատկացված միջոցների անբավարարության պատճառով, ուստի նախատեսվում է վճարումները կատարել լրացուցիչ միջոցների հատկացումից հետո:

Ցածր կատարողական է արձանագրվել նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման ծախսերում, որոնք կատարվել են 62.7%-ով՝ կազմելով 61.4 մլն դրամ՝ պայմանավորված կատարված աշխատանքների դիմաց կատարողական ակտերն ամբողջությամբ ներկայացված չլինելու հանգամանքով:

Հաշվետու ժամանակահատվածում միջին մասնագիտական կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 16064 ուսանողի: 2024 թվականի առաջին եռամսյակում միջին մասնագիտական կրթության գծով ուսանողական նպաստների համար նախատեսված շուրջ 1.5 մլրդ դրամն ամբողջությամբ օգտագործվել է:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 5506 ուսանողի: 2024 թվականի առաջին եռամսյակում նախնական մասնագիտական (արհեստագործական) կրթության գծով ուսանողական նպաստների հատկացվել է ավելի քան 480.4 մլն դրամ, որը նույնպես ամբողջությամբ օգտագործվել է:

2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ‑ում միջին մասնագիտական և նախնական մասնագիտական (արհեստագործական) կրթություն ստացող ուսանողներին ուսման վարձի փոխհատուցման նպատակով կրթաթոշակների տրամադրման միջոցառումների շրջանակներում կրթաթոշակ է տրամադրվել համապատասխանաբար 778 և 102 ուսանողի: Հաշվետու տարում վերոնշյալ միջոցառումների ծախսերը կազմել են համապատասխանաբար 93.3 մլն դրամ և 4.6 մլն դրամ՝ ապահովելով 79.9% և 100% կատարողական: Շեղումը պայմանավորված է ՀՀ պետական ուսումնական հաստատություններում հրամանագրված ուսանողների փաստացի թվով:

Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերն աճել են 11.4%-ով կամ 246.3 մլն դրամով` հիմնականում պայմանավորված է 2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ-ում միջին մասնագիտական և նախնական մասնագիտական (արհեստագործական) կրթություն ստացող ուսանողներին ուսման վարձի լրիվ կամ մասնակի փոխհատուցման նպատակով կրթաթոշակների տրամադրման համար միջոցների հատկացմամբ, ինչպես նաև նախնական (արհեստագործական) և միջին մասնագիտական կրթություն ստացող ուսանողների կրթաթոշակների ծախսերի համապատասխանաբար 60.9% (37.5 մլն դրամ) և 19.3% (27.1 մլն դրամ) աճով:

2024 թվականի առաջին եռամսյակի ընթացքում *Բարձրագույն և հետբուհական մասնագիտական կրթության* ծրագրին տրամադրվել է ավելի քան 1.9 մլրդ դրամ` ապահովելով ծրագրված ցուցանիշի 58% կատարողական և 26.3%-ով (687.3 մլն դրամով) զիջելով նախորդ տարվա նույն ժամանակահատվածի ցուցանիշը: Ծրագրից շեղումը և նախորդ տարվա առաջին եռամսյակի համեմատ նվազումը հիմնականում պայմանավորված են ծրագրի ծախսերում մեծ տեսակարար կշիռ ունեցող՝ բարձրագույն մասնագիտական կրթության գծով ուսանողական նպաստների տրամադրման ծախսերով, որոնք կազմել են 1.5 մլրդ դրամ՝ ապահովելով 68.1% կատարողական և 32.2%‑ով (717.4 մլն դրամով) զիջելով նախորդ տարվա նույն ժամանակահատվածի ցուցանիշը: Ծրագրի համեմատ շեղումը պայմանավորված է նպաստ ստացող ուսանողների փաստացի թվով: Հաշվետու ժամանակահատվածում բարձրագույն մասնագիտական կրթության գծով ուսանողական նպաստ է ստացել 747 ուսանող, իսկ 300 ուսանող ստացել է ուսման վարձավճարի լրիվ փոխհատուցում:

Բարձրագույն և հետբուհական մասնագիտական կրթության ծրագրի ցածր կատարողականը պայմանավորված է նաև 2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ-ում բարձրագույն մասնագիտական կրթություն ստացող ուսանողներին ուսման վարձի լրիվ կամ մասնակի փոխհատուցման նպատակով կրթաթոշակի տրամադրմանը հատկացված 440.2 մլն դրամը չօգտագործելու հանգամանքով: Քանի որ ԲՈՒՀ-երում առաջին կիսամյակի արդյունքներն ամփոփվել են մինչև մարտի երկրորդ տասնօրյակը, ուսումնական հաստատություններին փոխհատուցման գործընթացը տեղափոխվել է հաջորդ եռամսյակ:

2024 թվականի առաջին եռամսյակում ավելի քան 23.7 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 96.6% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության և ՀՀ պետական հանրակրթական բոլոր ուսումնական հաստատություններում ԲՏՃՄ (բնագիտություն, տեխնոլոգիա, ճարտարագիտություն, մաթեմատիկա) ոլորտի (բացառությամբ մաթեմատիկայի) դասավանդող ուսուցիչների համար վարձատրության բարձրացված հստակ չափաքանակի սահմանման միջոցառումների կատարողականով: Հաշվետու ժամանակահատվածում ՀՀ պետական հանրակրթական բոլոր ուսումնական հաստատություններում ԲՏՃՄ ոլորտի (բացառությամբ մաթեմատիկայի) դասավանդող ուսուցիչների թիվը կազմել է 8723, իսկ հավելավճարը 25%: ՀՀ պետական հանրակրթական բոլոր ուսումնական հաստատություններում ԲՏՃՄ ոլորտի (բացառությամբ մաթեմատիկայի) դասավանդող ուսուցիչների համար վարձատրության բարձրացված հստակ չափաքանակի սահմանման ծախսերը կազմել են 280.4 մլն դրամ` ապահովելով 71.4% կատարողական, որը պայմանավորված վճարումների համար կիրառված փաստացի դրույքաչափերի տարբերությամբ, ուսուցիչների փաստացի թվով, ինչպես նաև այն հանգամանքով, որ որոշ հաշվետվություններ ներկայացվել են եռամսյակի վերջում, և վճարումները տեղափոխվել են հաջորդ եռամսյակ:

Ընդհանուր հանրակրթության ծախսերը հաշվետու ժամանակահատվածում կատարվել են 98%-ով՝ կազմելով 21.6 մլրդ դրամ: Շեղումը հիմնականում պայմանավորված է աշակերտների փաստացի թվով, ինչպես նաև տարեկան հատկացված գումարների եռամսյակային բաշխմամբ:

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակում սովորող-ների փաստացի թիվ** | **2024թ. առաջին եռամս-յակում սովորող-ների փաստացի թիվ** | **2024թ. և 2023թ. առաջին եռամսյակ-ներում սովորող-ների թվի տարբե-րություն** | **2023թ. առաջին եռամս-յակի փաստ (մլն դրամ** | **2024թ. առաջին եռամս-յակի փաստ (մլն դրամ)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Ընդհանուր հանրակրթություն** | **393076** | **408494** | **15418** | **18,122.0** | **21,612.6** | **119.3** |
| Տարրական | 151614 | 154808 | 3194 | 6,743.9 | 7,819.4 | 115.9 |
| Հիմնական | 182401 | 190581 | 8180 | 8,018.0 | 9,629.6 | 120.1 |
| Միջնակարգ | 59061 | 63105 | 4044 | 3,360.1 | 4,163.5 | 123.9 |

Հատուկ հանրակրթությանը հատկացված 221.3 մլն դրամն ամբողջությամբ օգտագործվել է:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակում սովորող-ների փաստացի թիվ** | **2024թ. առաջին եռամս-յակում սովորող-ների փաստացի թիվ** | **2024թ. և 2023թ. առաջին եռամսյակ-ներում սովորող-ների թվի տարբե-րություն** | **2023թ. առաջին եռամս-յակի փաստ**  **(մլն դրամ)** | **2024թ. առաջին եռամս-յակի փաստ (մլն դրամ)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Հատուկ հանրակրթություն** | **549** | **545** | **(4)** | **253.4** | **221.3** | **87.3** |
| Տարրական | 156 | 144 | (12) | 76.3 | 66.7 | 87.3 |
| Հիմնական | 243 | 243 | - | 104.5 | 90.7 | 86.8 |
| Միջնակարգ | 150 | 158 | 8 | 72.6 | 64.0 | 88.2 |

Մասնագիտացված հանրակրթության ծախսերը հաշվետու ժամանակահատվածում կատարվել են 97.5%-ով՝ կազմելով 743.8 մլն դրամ: Շեղումը հիմնականում պայմանավորված է աշակերտների փաստացի թվով:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակում սովորող-ների փաստացի թիվ** | **2024թ. առաջին եռամս-յակում սովորող-ների փաստացի թիվ** | **2024թ. և 2023թ. առաջին եռամսյակ-ներում սովորող-ների թվի տարբե-րություն** | **2023թ. առաջին եռամս-յակի փաստ**  **(մլն դրամ)** | **2023թ. առաջին եռամս-յակի փաստ (մլն դրամ)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Մասնագիտացված հանրակրթություն** | **3377** | **3237** | **(140)** | **787.7** | **743.8** | **94.4** |
| Տարրական | 212 | 215 | 3 | 51.3 | 38.9 | 75.7 |
| Հիմնական | 1735 | 1601 | (134) | 333.3 | 300.7 | 90.2 |
| Միջնակարգ | 1430 | 1421 | (9) | 403.1 | 404.1 | 100.3 |

Նախորդ տարվա նույն ժամանակահատվածի համադրելի ցուցանիշի համեմատ (նախադպրոցական կրթության ծախսերը Հանրակրթության ծրագրից առանձնացվել են և տեղափոխվել նոր՝ «Նախադպրոցական կրթություն» ծրագիր) Հանրակրթության ծրագրի ծախսերն աճել են 20.5%‑ով կամ 4 մլրդ դրամով՝ հիմնականում պայմանավորված ընդհանուր հանրակրթության ծախսերի 19.3% (3.5 մլրդ դրամ) աճով, ինչպես նաև «ՀՀ պետական հանրակրթական բոլոր ուսումնական հաստատություններում ԲՏՃՄ ոլորտի (բացառությամբ մաթեմատիկայի) դասավանդող ուսուցիչների համար վարձատրության բարձրացված հստակ չափաքանակի սահմանում» և «ՀՀ գյուղական բնակավայրերում մինչև 100 աշակերտ ունեցող պետական ուսումնական հաստատություններում դասավանդող ուսուցիչներին հավելավճարի սահմանում» նոր միջոցառումների նախատեսմամբ:

2024 թվականի առաջին եռամսյակում շուրջ 4.1 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 72.9% կատարողական և 13.9%‑ով կամ 496 մլն դրամով գերազանցելով նախորդ տարվա նույն ժամանակահատվածի ցուցանիշը: Ծրագրից շեղումը և նախորդ տարվա առաջին եռամսյակի համեմատ գերազանցումը հիմնականում պայմանավորված են գիտական ենթակառուցվածքի արդիականացման և գիտական կենտրոնների՝ ժամանակակից սարքավորումներով վերազինման ու համատեղ օգտագործման գիտական սարքավորումների կենտրոնների ստեղծման միջոցառումների ծախսերով:

Հաշվետու ժամանակահատվածում գիտական ենթակառուցվածքի արդիականացման միջոցառման շրջանակներում ներգրավված է եղել թվով 57 կազմակերպություն, Հայաստանն անդամակցել է 1 միջազգային գիտական կառույցի, ինչպես նաև իրականացվել են 3 գիտական գործուղումներ: Միջոցառման գծով ծախսերը կազմել են 2.1 մլրդ դրամ կամ ծրագրված ցուցանիշի 76.3%‑ը, որը հիմնականում պայմանավորված է գիտական կազմակերպությունների կողմից ներկայացված հայտերի քանակով, գործուղումների փաստացի թվով, ինչպես նաև մրցութային գործընթացներով:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում հաշվետու ժամանակահատվածում պետական բյուջեից ֆինանսավորվել է 436 գիտական թեմա, իրականացվել է 11 միջազգային գիտական ծրագիր, պետության կարիքներից բխող հետազոտական 6 նախագծեր և ռազմարդյունաբերության կարիքներից բխող երկակի հետազոտական 15 նախագծեր, միջազգային գիտատեղեկատվական շտեմարաններում հրապարակվել են 85 գիտական հոդվածներ: Գիտական և գիտատեխնիկական պայմանագրային (թեմատիկ) հետազոտությունների գծով ծախսերը կազմել են 943.1 մլն դրամ կամ ծրագրված ցուցանիշի 97.9%-ը, որը պայմանավորված է հետազոտություններ իրականացվող կազմակերպությունների կողմից գումարների տնտեսմամբ, ինչպես նաև թեմաների պայմանագրերի ժամկետների ավարտով:

Գիտական կենտրոնների՝ ժամանակակից սարքավորումներով վերազինման ու համատեղ օգտագործման գիտական սարքավորումների կենտրոնների ստեղծման միջոցառման շրջանակներում 6 գիտական կենտրոններ վերազինվել են 7 սարքավորումներով և 2 խոշոր սարքավորումներով: Միջոցառման ծախսերը կազմել են 332.1 մլն դրամ կամ նախատեսվածի 39.7%‑ը՝ պայմանավորված որոշ մրցույթների չկայացմամբ:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 52.1%-ը՝ ավելի քան 1.7 մլրդ դրամ: Շեղումը հիմնականում պայմանավորված է Շարլ Ազնավուրի ծննդյան 100-ամյակի և Սերգեյ Փարաջանովի ծննդյան 100‑ամյակի հոբելյանական միջոցառումների իրականացման համար նախատեսված համապատասխանաբար 766.2 մլն դրամ և 627.2 մլն դրամ միջոցները չօգտագործելու հանգամանքով: Նշված գումարները հատկացնելու մասին ՀՀ կառավարության որոշումն ընդունվել է մարտի 28-ին, որի արդյունքում պայմանագրերի կնքումը տեղափոխվել է հաջորդ եռամսյակ:

Երաժշտարվեստի և պարարվեստի համերգների միջոցառման շրջանակներում առաջին եռամսյակի ընթացքում կազմակերպվել են 22 նոր համերգային համարներ, 173 համերգներ, հանդիսատեսի քանակը կազմել է 46890։ Երաժշտարվեստի և պարարվեստի համերգների միջոցառման ծախսերը կատարվել են 99.4%-ով՝ կազմելով 599.3 մլն դրամ:

Թատերական ներկայացումների միջոցառման շրջանակներում 2024 թվականի առաջին եռամսյակի ընթացքում բեմադրվել են 467 ներկայացումներ, որից 8-ը՝ նոր, հանդիսատեսի թիվը կազմել է 79701: Թատերական ներկայացումների ծախսերը կազմել են 399.9 մլն դրամ կամ ծրագրված ցուցանիշի 97.6%-ը: Շեղումը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու և ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքներով:

Օպերային և բալետային արվեստի ներկայացումների միջոցառման շրջանակներում հաշվետու ժամանակահատվածում բեմադրվել են 53 ներկայացումներ, որից 1-ը՝ նոր, իսկ հանդիսատեսի թիվը կազմել է 34350: Օպերային և բալետային արվեստի ներկայացումներին հատկացվել է 356 մլն դրամ, որն ամբողջությամբ օգտագործվել է:

Նախորդ տարվա նույն ժամանակահատվածի համեմատ Արվեստների ծրագրի ծախսերը նվազել են 11.4%-ով կամ 219.6 մլն դրամով` հիմնականում պայմանավորված «Մշակութային միջոցառումների իրականացում» միջոցառման ծախսերի 58.9% (201.1 մլն դրամ) նվազմամբ:

Հաշվետու ժամանակահատվածում *Դպրոցների սեյսմիկ անվտանգության մակարդակի բարձրացման* ծրագրին տրամադրվել է շուրջ 1.9 մլրդ դրամ, որը կազմել է ծրագրված ցուցանիշի 66.6%‑ը և 5.9%-ով (105.6 մլն դրամով) գերազանցել նախորդ տարվա նույն ժամանակահատվածի ցուցանիշը: Նշենք, որ ծրագիրը 2024 թվականին ՀՀ ԿԳՄՍ նախարարությանն է փոխանցվել ՀՀ ՏԿԵ նախարարությունից: Շեղումը հիմնականում պայմանավորված է նրանով, որ ԱԶԲ աջակցությամբ իրականացվող դպրոցների սեյսմիկ պաշտպանության ծրագրի լրացուցիչ ֆինանսավորման համաձայնագիրը գտնվել է վավերացման փուլում, որի արդյունքում վարկային միջոցները հասանելի չեն եղել, և վճարումները կատարվել են միայն ՀՀ կառավարության համաֆինանսավորման միջոցների հաշվին: Միջոցառման շրջանակներում կառուցման կամ վերակառուցման աշխատանքներ են իրականացվել 9 դպրոցներում: Միջոցառման ծախսերը կազմել են 893.5 մլն դրամ կամ նախատեսվածի 50.2%-ը:

Ասիական զարգացման բանկի աջակցությամբ իրականացվող դպրոցների սեյսմիկ պաշտպանության ծրագրի շրջանակներում ՀՀ դպրոցների սեյսմիկ անվտանգության բարելավմանն ուղղված միջոցառումների ծախսերը կազմել են 952.6 մլն դրամ կամ նախատեսվածի 95.7%-ը՝ պայմանավորված կատարված նախագծահետազոտական աշխատանքների ցածր որակով, որի արդյունքում վճարումները չեն կատարվել: Միջոցառման շրջանակներում կառուցման կամ վերակառուցման աշխատանքներ են իրականացվել 10 դպրոցներում:

Հաշվետու ժամանակահատվածում *Կրթության որակի ապահովման* ծրագրի ծախսերը կազմել են 1.7 մլրդ դրամ` ապահովելով 77.9% կատարողական և 2.7 անգամ (1.1 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Ծրագրի կատարողականը հիմնականում պայմանավորված է Համաշխարհային բանկի աջակցությամբ իրականացվող կրթության բարելավման ծրագրի լրացուցիչ ֆինանսավորման և ուսուցիչների որակի բարձրացմանն ուղղված կամավոր ատեստավորման համակարգի ներդրման ծախսերի կատարողականով: Համաշխարհային բանկի աջակցությամբ իրականացվող կրթության բարելավման ծրագրի լրացուցիչ ֆինանսավորման միջոցառման շրջանակներում հանրակրթական ուսումնական հաստատություններում կապիտալ ներդրումների ծախսերը կատարվել են 74.8%-ով՝ կազմելով 663.3 մլն դրամ, որը պայմանավորված է կատարված աշխատանքների դիմաց որոշ կատարողականներ մարտ ամսվա վերջում ներկայացվելու հանգամանքով, որի արդյունքում վճարումները տեղափոխվել են երկրորդ եռամսյակ։ Միջոցառման շրջանակներում հիմնանորոգման աշխատանքներ են իրականացվել 3 ավագ դպրոցներում:

«Կամավոր ատեստավորման համակարգի ներդրում` ուղղված ուսուցիչների որակի բարձրացմանը» միջոցառման շրջանակներում 2024 թվականի առաջին եռամսյակում կամավոր ատեստավորման արդյունքում կատարվել է 70‑100% արդյունք ցուցաբերած 3339 ուսուցիչների աշխատավարձի դրույքաչափի փոփոխություն և տրամադրվել է հավելավճար, իսկ 60-69% արդյունքի դեպքում՝ 1103 ուսուցիչների աշխատավարձի դրույքաչափի փոփոխություն: Միջոցառման ծախսերը կազմել են 829.8 մլն դրամ` ապահովելով 84.7% կատարողական, որը պայմանավորված է կամավոր ատեստավորման շեմը հաղթահարած ուսուցիչների փաստացի թվով, նախատեսված հաշվարկային և փաստացի դրույքաչափերի տարբերությամբ, ինչպես նաև որոշ հաշվետվություններ եռամսյակի վերջում ներկայացնելու հանգամանքով, որի արդյունքում վճարումները տեղափոխվել են հաջորդ եռամսյակ:

ՀՀ ԿԳՄՍ նախարարության պատասխանատվությամբ իրականացվող այլ ծրագրերից 649.8 մլն դրամն օգտագործվել է *Մշակութային ժառանգության* ծրագրի շրջանակներում՝ ապահովելով 88.7% կատարողական:

Մշակութային ժառանգության ծրագրի գծով հատկացումների գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որի շրջանակներում կազմակերպվել է 63 ցուցահանդես, թանգարանների այցելուների թիվը կազմել է 268440, սպասարկվող ընթերցողների թիվը՝ 188, իսկ թանգարանային համալրման առարկաների թիվը՝ 1020: Թանգարանային ծառայությունների և ցուցահանդեսների միջոցառման շրջանակներում օգտագործվել է 549.6 մլն դրամ՝ ապահովելով 98.7% կատարողական: Շեղումը պայմանավորված է ավելացված արժեքի հարկի վճարման համար նախատեսված միջոցներն ամբողջությամբ չօգտագործելու հանգամանքով, ինչպես նաև կնքված պայմանագրերի վճարման ժամանակացույցերով:

Նախորդ տարվա առաջին եռամսյակի համեմատ Մշակութային ժառանգության ծրագրի ծախսերն աճել են 17.7%-ով կամ 97.7 մլն դրամով, ընդ որում, բոլոր միջոցառումներում արձանագրվել է ծախսերի աճ:

Հաշվետու ժամանակահատվածում *«Հանրակրթական և նախադպրոցական հաստատություն-ների հիմնում, կառուցում, բարելավում»* նոր ծրագրի շրջանակներում օգտագործվել է նախատեսված միջոցների 7%-ը՝ 238.2 մլն դրամ: Մասնավորապես՝ 108.7 մլն դրամ է օգտագործվել հանրակրթական դպրոցների նոր շենքերի կառուցման միջոցառման շրջանակներում՝ կազմելով ծրագրված ցուցանիշի 5.2%-ը: Ցածր կատարողականը պայմանավորված է նրանով, որ կատարողական ակտերն ամբողջությամբ չեն ներկայացվել, շինարարական աշխատանքների գնման մրցույթների մի մասը չի կայացել, երկարաձգվել է համաձայնագրերի կնքման համար անհրաժեշտ բանկային երաշխիքների ձևակերպման գործընթացը, ինչպես նաև որոշ օբյեկտների մասով բանկային երաշխիքները ներկայացվել են կամ ՀՀ կառավարության կողմից գումարները հատկացվել են եռամսյակի վերջում, որի արդյունքում վճարումները տեղափոխվել են հաջորդ եռամսյակ: Միջոցառման շրջանակներում կատարվել են 3 մոդուլային և 1 ոչ մոդուլային դպրոցների կառուցման աշխատանքներ:

«Մանկապարտեզների նոր շենքերի կառուցում» միջոցառման շրջանակներում իրականացվել են 4 մանկապարտեզների կառուցման աշխատանքներ, ծախսերը կատարվել են 14.5%-ով՝ կազմելով 129.5 մլն դրամ: Ցածր ցուցանիշը պայմանավորված է կատարողական ակտեր չներկայացվելու հանգամանքով:

*ՀՀ պաշտպանության նախարարության* պատասխանատվությամբ 2024 թվականի առաջին եռամսյակում կատարվել է պետական բյուջեի 5 ծրագիր: Ծախսերը կազմել են 90.9 մլրդ դրամ կամ նախատեսված միջոցների 87.3%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Հիմնականում վերջինիս աճով պայմանավորված՝ նախորդ տարվա առաջին եռամսյակի համեմատ ՀՀ պաշտպանության նախարարության պատասխանատվությամբ իրականացվող ծախսերն աճել են 52.4%-ով (31.3 մլրդ դրամով):

1. *2024թ. առաջին եռամսյակում ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակի փաստ** | **20224թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **59,672.6** | **104,154.3** | **90,927.4** | **87.3** | **152.4** | **31,254.8** |
| ՀՀ պաշտպանության ապահովում | 59,289.0 | 102,894.3 | 90,526.7 | 88.0 | 152.7 | 31,237.7 |
| Այլ ծրագրեր | 383.6 | 1,260.0 | 400.7 | 31.8 | 104.4 | 17.1 |

Հաշվետու ժամանակահատվածում *ՀՀ պաշտպանության ապահովման* ծրագրի շրջանակներում օգտագործվել է 90.5 մլրդ դրամ կամ նախատեսված միջոցների 88%-ը: Շեղումը հիմնականում պայմանավորված է ռազմական կարիքների բավարարման և ՀՀ պաշտպանության նախարարության շենքային պայմանների բարելավման միջոցառումների կատարողականով: Հատկացված միջոցներն ուղղվել են 5 միջոցառումների իրականացմանը, որոնցից երկուսի համար նախատեսված շուրջ 21.9 մլն դրամ միջոցներն օգտագործվել են ամբողջությամբ: Ծրագրի շրջանակներում շուրջ 33.6 մլրդ դրամ է ուղղվել ռազմական կարիքների բավարարմանը՝ ապահովելով 74.8% կատարողական, 56.9 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով նախատեսվածի 98.3%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին եռամսյակի համեմատ ՀՀ պաշտպանության ապահովման ծրագրի ծախսերն աճել են 52.7%-ով կամ 31.2 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 2.9 անգամ (37.4 մլրդ դրամ) աճով:

Այլ ծրագրերում ընդգրկված՝ *Միջազգային ռազմական համագործակցության* ծրագրի ծախսերը կազմել են շուրջ 175 մլն դրամ՝ ապահովելով 84.1% կատարողական: Միջոցներն օգտագործվել են 16 երկրներում ՀՀ 12 ռազմական կցորդների և միջազգային կազմակերպություններում ռազմական և ռազմաքաղաքական 6 ներկայացուցիչների պահպանման նպատակով: Նախորդ տարվա առաջին եռամսյակի համեմատ նշված ծախսերն աճել են 20%-ով կամ 29.2 մլն դրամով:

*ՀՀ աշխատանքի և սոցիալական հարցերի* պատասխանատվությամբ 2024 թվականի առաջին եռամսյակում կատարվել են 17 ծրագրեր, որոնց ուղղվել է շուրջ 203 մլրդ դրամ՝ ապահովելով եռամսյա ծրագրված ցուցանիշի 89.5%-ը և 24.3%‑ով կամ 39.7 մլրդ դրամով գերազանցել է նախորդ տարվա նույն ժամանակահատվածի ցուցանիշը: Ծախսերի կատարողականը և նախորդ տարվա համեմատ աճը հիմնականում արձանագրվել է Կենսաթոշակային ապահովության, Սոցիալական ապահովության, Ժողովրդագրական վիճակի բարելավման և Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով` առանձին սոցիալական խմբերին տրվող սոցիալական աջակցության (2023 թվականի առաջին եռամսյակում նախատեսված չէր) ծրագրերում:

1. *2024թ. առաջին եռամսյակում ՀՀ աշխատանքի և սոցիալական հարցերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամսյակի փաստ**  **(2024թ. հետ համա-դրելի)** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **163,343.4** | **226,825.4** | **202,996.5** | **89.5** | **124.3** | **39,653.1** |
| Անապահով սոցիալական խմբերին աջակցություն | 7,038.5 | 7,985.6 | 6,155.6 | 77.1 | 87.5 | (882.8) |
| Ժողովրդագրական վիճակի բարելավում | 12,079.4 | 17,517.9 | 15,362.3 | 87.7 | 127.2 | 3,282.9 |
| Կենսաթոշակային ապահովություն | 111,109.0 | 136,742.4 | 129,120.7 | 94.4 | 116.2 | 18,011.7 |
| Սոցիալական ապահովություն | 21,762.3 | 29,987.0 | 26,262.3 | 87.6 | 120.7 | 4,500.0 |
| Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով` առանձին սոցիալական խմբերին տրվող սոցիալական աջակցություն | - | 16,458.0 | 12,076.0 | 73.4 |  | 12,076.0 |
| Այլ ծրագրեր | 11,354.2 | 18,134.4 | 14,019.5 | 77.3 | 123.5 | 2,665.3 |

2024 թվականի առաջին եռամսյակում շուրջ 6.2 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 77.1% կատարողական և 12.5%‑ով կամ 882.8 մլն դրամով զիջելով նախորդ տարվա նույն ժամանակահատվածի համադրելի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված են ընտանիքի կենսամակարդակի բարձրացմանն ուղղված նպաստների գծով ծախսերով, որոնք կազմել են ավելի քան 6.1 մլրդ դրամ կամ նախատեսվածի 77.9%-ը և 12.2%-ով (853.3 մլն դրամով) զիջել նախորդ տարվա ցուցանիշը: Ընտանիքի կենսամակարդակի բարձրացմանն ուղղված նպաստների միջոցառման շրջանակներում հաշվետու ժամանակահատվածում նպաստ է ստացել 69076 ընտանիք, այդ թվում՝ ԼՂ-ի 760 ընտանիք: Ծախսերի ծրագրից շեղումը պայմանավորված է ընտանիքների անապահովության գնահատման համակարգում ընտանիքների կանխատեսված և փաստագրված թվերի և կանխատեսված ու վճարված միջին ամսական գումարների տարբերությամբ:

*Ժողովրդագրական վիճակի բարելավման* ծրագրին 2024 թվականի առաջին եռամսյակում տրամադրվել է շուրջ 15.4 մլրդ դրամ՝ ապահովելով ծրագրային ցուցանիշի 87.7%-ը և 27.2%‑ով կամ 3.3 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը հիմնականում պայմանավորված է մինչև 2 տարեկան երեխայի խնամքի նպաստի տրամադրման, ընտանիքում 3 և ավելի երեխա ունեցող ընտանիքներին դրամական աջակցության և երեխայի ծննդյան միանվագ նպաստի գծով ծախսերի կատարողականով, իսկ նախորդ տարվա առաջին եռամսյակի համեմատ աճը՝ նշված առաջին երկու միջոցառումների գծով ծախսերի աճով:

2024 թվականի առաջին եռամսյակի ընթացքում մինչև 2 տարեկան երեխայի խնամքի նպաստ է ստացել 55216 քաղաքացի: Միջոցառման ծախսերը կազմել են շուրջ 6.1 մլրդ դրամ՝ ապահովելով 83.7% կատարողական: Ծախսերի՝ ծրագրից շեղումը պայմանավորված է նպաստառուների կանխատեսված թվի և փաստացի միջին ամսական թվի տարբերությամբ:

2024 թվականի առաջին եռամսյակի ընթացքում «Դրամական աջակցություն ընտանիքում 3 և ավելի երեխա ունեցող ընտանիքներին» միջոցառման շրջանակներում դրամական աջակցություն է ստացել 23949 ընտանիք: Նշված միջոցառման գծով ծախսերը կազմել են 3.8 մլրդ դրամ՝ ապահովելով 89.4% կատարողական: Ծախսերի՝ ծրագրից շեղումը պայմանավորված է կանխատեսվածի համեմատ 3 և ավելի երեխա ունեցող ընտանիքների՝ կանխատեսված թվի և փաստացի միջին ամսական թվի տարբերությամբ:

Հաշվետու ժամանակահատվածում երեխայի ծննդյան միանվագ նպաստի միջոցառման շրջանակներում շահառու նորածինների թիվը կազմել է 9239, իսկ ծախսերը կազմել են շուրջ 5.2 մլրդ դրամ՝ ապահովելով 90.9% կատարողական: Շեղումը պայմանավորված է ծնվածների համապատասխան կարգաթվերի՝ կանխատեսվածի համեմատ տարբերություններով:

*«Սոցիալական աջակցություն անաշխատունակության դեպքում»* ծրագրին հաշվետու ժամանակահատվածում տրամադրվել է 5.2 մլրդ դրամ՝ ապահովելով ծրագրված ցուցանիշի 89.2%‑ը: Ծրագրում ընդգրկված են երեք միջոցառումներ, որոնց բոլորի գծով արձանագրվել են շեղումներ: Առավել խոշոր շեղումն արձանագրվել է մայրության նպաստի գծով ծախսերում, որոնք կազմել են 3.8 մլրդ դրամ կամ նախատեսվածի 88%-ը՝ պայմանավորված փաստացի պահանջով: Հաշվետու ժամանակահատվածում մայրության նպաստ ստացող աշխատող անձանց թիվը կազմել է 4100, իսկ չաշխատող անձանց թիվը՝ 5647:

Հաշվետու ժամանակահատվածում ժամանակավոր անաշխատունակության դեպքում տրամադրվող նպաստների գծով ծախսերը կազմել են շուրջ 1.4 մլրդ դրամ՝ ապահովելով ծրագրված ցուցանիշի 94.1%-ը, որը նույնպես պայմանավորված է փաստացի պահանջով:

Նախորդ տարվա առաջին եռամսյակի համեմատ Անաշխատունակության դեպքում սոցիալական աջակցության ծրագրի ծախսերն աճել են 7.2%-ով կամ 349.5 մլն դրամով՝ ընդ որում, բոլոր միջոցառումներում արձանագրվել է ծախսերի աճ:

2024 թվականի առաջին եռամսյակի ընթացքում ՀՀ ԱՍՀՆ-ին հատկացված միջոցների գերակշիռ մասը՝ 129.1 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 94.4%-ը: Շեղումը հիմնականում պայմանավորված է ծրագրի ծախսերում բարձր տեսակարար կշիռ ունեցող «Աշխատանքային կենսաթոշակներ» միջոցառման կատարողականով, որի գծով ծախսերը կազմել են 72 մլրդ դրամ՝ ապահովելով ծրագրված ցուցանիշի 90.6%-ը՝ պայմանավորված կենսաթոշակի իրավունք ձեռք բերած կենսաթոշակառուների թվի և վճարման ցուցակներում ներառված կենսաթոշակառուների թվի տարբերությամբ: Հաշվետու ժամանակահատվածում կենսաթոշակառուների թիվը կազմել է 461751, որից 10411-ը՝ ԼՂ-ից բռնի տեղահանված կենսաթոշակառուներն են:

Հաշվետու ժամանակահատվածում կուտակային կենսաթոշակային համակարգի մասնակիցների թիվը կազմել է 517791: Կուտակային հատկացումները մասնակցի կենսաթոշակային հաշվին կազմել են 44.5 մլրդ դրամ կամ ծրագրված ցուցանիշի 99.9%-ը:

2024 թվականի առաջին եռամսյակի ընթացքում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 33998 անձ, այդ թվում՝ ԼՂ-ից բռնի տեղահանված 3777 կենսաթոշակառու: Ծախսերը կազմել են շուրջ 11.4 մլրդ դրամ կամ ծրագրված ցուցանիշի 99.8%-ը:

Նախորդ տարվա նույն ժամանակահատվածի համեմատ Կենսաթոշակային ապահովության ծրագրի ծախսերն աճել են 16.2%‑ով կամ 18 մլրդ դրամով, որը հիմնականում պայմանավորված է մասնակցի կենսաթոշակային հաշվին կուտակային հատկացումների, աշխատանքային կենսաթոշակների և սպայական անձնակազմի և նրանց ընտանիքների անդամների կենսաթոշակների գծով ծախսերի համապատասխանաբար 26.3% (9.3 մլրդ դրամ), 10.4% (6.8 մլրդ դրամ) և 21.1% (2 մլրդ դրամ) աճով:

*Սոցիալական ապահովության* ծրագրի շրջանակներում 2024 թվականի առաջին եռամսյակում օգտագործվել է նախատեսված միջոցների 87.6%-ը՝ շուրջ 26.3 մլրդ դրամ և նախորդ տարվա համեմատ աճել են 20.7%-ով կամ 4.5 մլրդ դրամով: Ծախսերի՝ ծրագրից շեղումը և նախորդ տարվա համեմատ աճը պայմանավորված են «Ծերության, հաշմանդամության, կերակրողին կորցնելու դեպքում նպաստներ», «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում» և «Անկանխիկ եղանակով վճարումներից կենսաթոշակառուներին հետվճարի տրամադրում» միջոցառումների ծախսերով:

«Ծերության, հաշմանդամության, կերակրողին կորցնելու դեպքում նպաստներ» միջոցառման շրջանակներում նպաստներ են տրամադրվել 96587 նպաստառուների, այդ թվում՝ ԼՂ-ից բռնի տեղահանված 1303 նպաստառուների: Միջոցառման շրջանակներում օգտագործվել է 11.4 մլրդ դրամ կամ նախատեսված միջոցների 88.1%-ը: Շեղումը պայմանավորված է նպաստի իրավունք ձեռք բերած շահառուների թվի և վճարման ցուցակներում ներառված շահառուների թվի տարբերությամբ:

Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման գծով ծախսերը կազմել են 11.6 մլրդ դրամ կամ նախատեսվածի 90.6%-ը՝ պայմանավորված փաստացի պահանջով:

Հաշվետու ժամանակահատվածում «Անկանխիկ եղանակով վճարումներից կենսաթոշակառուներին հետվճարի տրամադրում» միջոցառման շրջանակներում անկանխիկ եղանակով վճարումներ իրականացրած շահառուների թիվը կազմել է 194664: Այդ նպատակով օգտագործվել է նախատեսված միջոցների 69.4%-ը՝ 1.9 մլրդ դրամ: Շեղումը պայմանավորված է բանկերից ստացված տեղեկատվության հիման վրա ձևավորված պահանջով:

*Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով՝ առանձին սոցիալական խմբերին տրվող սոցիալական աջակցության* ծրագրին 2024 թվականի առաջին եռամսյակի ընթացքում տրամադրվել է շուրջ 12.1 մլրդ դրամ կամ ծրագրային ցուցանիշի 73.4%-ը, որը հիմնականում պայմանավորված է մարտ ամսվա վճարման ցուցակները ապրիլին ներկայացվելու հանգամանքով:

2024 թվականի սեպտեմբերի 19-ից Ադրբեջանի կողմից Լեռնային Ղարաբաղի դեմ սանձազերծված ռազմական գործողությունների հետևանքով բռնի տեղահանվածներին միանվագ դրամական սոցիալական աջակցության միջոցառման շահառուների թիվը կազմել է 1607, ժամանակավոր կացարանում բնակվելու և կոմունալ ծառայությունների ծախսերի (ամսական 50 հազար դրամ) կատարմանն օժանդակելու համար սոցիալական աջակցության շահառուների թիվը` 75354, իսկ առաջնային սպառողական ծախսերը հոգալու աջակցության շահառուների թիվը՝ 12180: Նշված միջոցառումների շրջանակներում ծախսերը կազմել են համապատասխանաբար 156.5 մլն դրամ (65.2%), 10.7 մլրդ դրամ (71.3%) և 1.2 մլրդ դրամ (99.9%):

ՀՀ ԱՍՀՆ-ի կողմից իրականացվող այլ ծրագրերից հաշվետու ժամանակահատվածում շուրջ 2.9 մլրդ դրամ տրամադրվել է *Պարգևավճարների և պատվովճարների* ծրագրին՝ ապահովելով 93.5% կատարողական և 4.7%‑ով կամ 127.5 մլն դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված են զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների ծախսերով, որոնք կազմել են 2.8 մլրդ դրամ կամ ծրագրված ցուցանիշի 93.6%-ը: Շեղումը հիմնականում պայմանավորված է պարգևավճարի իրավունք ձեռք բերած շահառուների թվի և վճարման ցուցակներում ներառված շահառուների թվի տարբերությամբ: Միջոցառման շրջանակներում պարգևավճար է ստացել 31291 ընտանիք, այդ թվում՝ ԼՂ-ից բռնի տեղահանված 5302 ընտանիք:

2024 թվականի առաջին եռամսյակում 730.6 մլն դրամ է *տրամադրվել Տարեց և (կամ) հաշմանդամություն ունեցող անձանց խնամքի տրամադրման, կյանքի դժվարին իրավիճակում հայտնված անձանց սննդի կազմակերպման և կացարանով ապահովման ծրագրին*՝ ապահովելով 75.9% կատարողական և 3.3%‑ով կամ 24.9 մլն դրամով զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված են ծրագրում մեծ տեսակարար կշիռ ունեցող «Տարեց և (կամ) հաշմանդամություն ունեցող անձանց շուրջօրյա խնամքի ծառայություններ» միջոցառման ծախսերով, որոնք կազմել են 647.8 մլն դրամ կամ նախատեսվածի 77.9%-ը՝ պայմանավորված ցածր դիմելիությամբ, ինչպես նաև մարտ ամսվա ընթացքում մատուցված ծառայությունների դիմաց կատարողական հաշվետվությունն ապրիլին ներկայացվելու հանգամանքով: Միջոցառման շրջանակներում շուրջօրյա խնամքի տրամադրման ծառայություն ստացող տարեց և (կամ) հաշմանդամություն ունեցող անձանց թիվը կազմել է 1253, այդ թվում՝ ԼՂ բռնի տեղահանված անձանց թիվը՝ 93:

Հաշվետու ժամանակահատվածում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է 921.1 մլն դրամ՝ կազմելով ծրագրված ցուցանիշի 74.8%-ը: Ծրագրում ընդգրկված են տասներկու միջոցառումներ, որոնցից տասնմեկում արձանագրվել են շեղումներ, իսկ ընտանիքում բռնության ենթարկված անձանց ապաստարանի ծառայությունների համար նախատեսված 3.1 մլն դրամը չի օգտագործվել: Վերջինս պայմանավորված է կազմակերպության կողմից հաշվետվությունները նախատեսված ժամկետից ուշ ներկայացվելու հանգամանքով: Միջոցառման շրջանակներում ընտանիքում բռնության ենթարկված 83 անձանց տրամադրվել են ապաստարանի ծառայություններ:

Երեխաների շուրջօրյա խնամքի ծառայությունների միջոցառման շրջանակներում հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ 5 մասնագիտացված հաստատություններում խնամվել են 593 երեխաներ: Երեխաների շուրջօրյա խնամքի ծառայություններին հաշվետու ժամանակահատվածում տրամադրվել է ծրագրված միջոցների 91%-ը՝ 602.5 մլն դրամ, որը պայմանավորված է շահառուների՝ կանխատեսվածից պակաս թվով և դրանով պայմանավորված՝ սննդի ու այլ ծառայությունների գծով ծախսերի տնտեսմամբ:

2024 թվականի առաջին եռամսյակի ընթացքում կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների միջոցառման շրջանակներում 3 ժամանակավոր խնամքի հաստատությունում խնամվել է 89 երեխա, իսկ երեխաներին և ընտանիքներին աջակցության տրամադրման ծառայությունների միջոցառման շրջանակներում 3 աջակցության կենտրոնում ցերեկային խնամք է ստացել 290 երեխա: Միջոցառումների շրջանակներում օգտագործվել է համապատասխանաբար 122.1 մլն դրամ (նախատեսվածի 58.6%-ը) և 67.6 մլն դրամ (նախատեսվածի 76.1%-ը): Ծախսերի կատարողականը պայմանավորված է շահառուների թվով, ինչպես նաև մատուցված ծառայությունների ծավալով:

Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերն աճել են 7.3%-ով կամ 62.7 մլն դրամով` հիմնականում պայմանավորված կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների 63.3% (47.3 մլն դրամ), երեխաների խնամքի ցերեկային ծառայությունների տրամադրման գծով ծախսերի՝ 102.7% (30.6 մլն դրամ) և երեխաների շուրջօրյա խնամքի ծառայությունների գծով ծախսերի 5.1% (29 մլն դրամ) աճով:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2024 թվականի առաջին եռամսյակում կատարվել է պետական բյուջեի 4 ծրագիր՝ նախատեսված 5‑ի փոխարեն: Ծախսերը կազմել են շուրջ 640.3 մլն դրամ կամ ծրագրված ցուցանիշի 30.6%‑ը: Շեղումը հիմնականում պայմանավորված է Բարձր տեխնոլոգիական արդյունաբերության էկոհամակարգի և շուկայի զարգացման ծրագրի ցածր կատարողականով ու Ռազմարդյունաբերության համալիրի զարգացման ծրագրի իրականացման համար նախատեսված միջոցները չօգտագործելու հանգամանքով, քանի որ պետպատվերի անվանացանկը ՌԱՀ կողմից հաշվետու եռամսյակում չի հաստատվել:

2023 թվականի առաջին եռամսյակի համեմատ ՀՀ ԲՏԱՆ պատասխանատվությամբ իրականացվող ծրագրերի գծով ծախսերը նվազել են 79.6%-ով կամ 2.5 մլրդ դրամով, որը հիմնականում պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերի 88.1% կամ 2.2 մլրդ դրամ նվազմամբ:

1. *2024թ. առաջին եռամսյակում ՀՀ բարձր տեխնոլոգիական արդյունաբերության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **3,146.0** | **2,091.9** | **640.3** | **30.6** | **20.4** | **(2,505.7)** |
| Բարձր տեխնոլոգիական արդյունաբերության էկոհամակարգի և շուկայի զարգացման ծրագիր | 2,519.2 | 1,131.0 | 300.9 | 26.6 | 11.9 | (2,218.4) |
| Ռազմարդյունաբերության համալիրի զարգացում | 0.0 | 564.0 | 0.0 | - | - | - |
| Այլ ծրագրեր | 626.7 | 396.8 | 339.4 | 85.5 | 54.2 | (287.3) |

Հաշվետու ժամանակահատվածում *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում օգտագործվել է շուրջ 300.9 մլն դրամ կամ նախատեսված միջոցների 26.6%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի կատարողականով, որի շրջանակներում օգտագործվել է նախատեսված միջոցների 22.4%‑ը՝ 191.1 մլն դրամ: Ծրագրի՝ ծառայությունների մատուցման բաղադրիչի շրջանակներում իրականացվել են ծրագրի իրականացման հետ կապված 9 խորհրդատվություններ: Միջոցառման ծախսերը կատարվել են 47.9%‑ով՝ կազմելով շուրջ 183.5 մլն դրամ: Ցածր կատարողականը պայմանավորված է արտահանողների զարգացման դրամաշնորհային ծրագրերից երկուսի չեղարկմամբ, քանի որ նրանց հաշվետվությունները չեն ընդունվել ՆԱԿ-ի (Ներդրումների աջակցման կենտրոն) կողմից բիզնես նախագծին չհամապատասխանելու պատճառով, ինչպես նաև ՁԻՀ-ի (Ձեռնարկությունների ինկուբատոր հիմնադրամ) կողմից պահպանման ծախսերի տնտեսմամբ:

Վարկային ծրագրի շրջանակներում շենքերի և շինությունների շինարարության և հիմնանորոգման նպատակով ինժեներական բիզնես աքսելատորի շենքի, ԻՔ (Ինժեներական քաղաք) ջրավազանի և տեսահսկման-տեսահաղորդակցման համակարգի կառուցման աշխատանքները կատարվել են 10%‑ով, շինարարությունների հետ կապված՝ կնքվել է 3 խորհրդատվական պայմանագիր: Նշված միջոցառման շրջանակներում նախատեսված 249.7 մլն դրամ միջոցները չեն օգտագործվել, ինչը հիմնականում պայմանավորված է ԻՔ աքսելերատորի շենքի շինարարական աշխատանքների իրականացման դանդաղ տեմպերով, ինչպես նաև ծրագրի՝ սահմանված ժամկետում իրականացման անհնարինության պատճառով Հայաստանի ազգային պոլիտեխնիկական համալսարանի (ՀԱՊՀ) Գյումրու նոր մասնաճյուղի շենքերի վերակառուցման միջոցառման չեղարկմամբ: Ծրագրի շրջանակներում սարքավորումների ձեռքբերման միջոցառման շրջանակներում կիբերանվտանգության ինկուբատորի համար կահույքի և գրասենյակային այլ պարագաների ձեռքբերումներն իրականացվել են 80%-ով: Միջոցառման ծախսերը կատարվել են 3.5%‑ով՝ կազմելով շուրջ 7.7 մլն դրամ: Ցածր կատարողականը պայմանավորված է ծրագրի ժամկետներում իրականացման անհնարինության պատճառով Հայաստանի ազգային պոլիտեխնիկական համալսարանի (ՀԱՊՀ) Գյումրու նոր մասնաճյուղի շենքերի վերակառուցման միջոցառման չեղարկմամբ, ինչի արդյունքում ՀԱՊՀ Գյումրու նոր մասնաշենքի համար կահույքի և լաբորատոր սաքավորումների ձեռքբերումը չի իրականացվել:

Հաշվետու եռամսյակում շուկաների զարգացման և միջազգային համագործակցության միջոցառման շրջանակներում «Հայաստան» տաղավարով մասնակցություն է ապահովվել 2 միջազգային ցուցահանդեսներին, Հայաստանում կազմակերպվել է 1 ֆորում, միջազգային ցուցահանդեսներին և ֆորումներին մասնակցության արդյունքում կնքվել է 6 պայմանագիր: Միջոցառման շրջանակներում ծախսերը կազմել են 72.5 մլն դրամ՝ ապահովելով 70.4% կատարողական, որը հիմնականում պայմանավորված է նրանով, որ հոկտեմբերին Իտալիայում կայանալիք ցուցահանդեսի տարածքի վարձակալության պայմանագիրը երկարատև քննարկման արդյունքում չի կնքվել, իսկ 1 ցուցահանդեսի տաղավարի կառուցապատման ծախսերում առաջացել են խնայողություններ:

2023 թվականի առաջին եռամսյակի համեմատ Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերը նվազել են 80.1%‑ով կամ 2.2 մլրդ դրամով՝ հիմնականում պայմանավորված 2023 թվականի առաջին եռամսյակում պետական բյուջեից տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին շուրջ 2 մլրդ դրամ պետական աջակցության տրամադրմամբ, որը 2024 թվականին նախատեսված չէ:

ՀՀ ԲՏԱՆ պատասխանատվությամբ իրականացվող այլ ծրագրերից *Հեռահաղորդակցության ապահովման* ծրագրի շրջանակներում օգտագործվել է 83.2 մլն դրամ կամ նախատեսված միջոցների 83.8%-ը: Հատկացված միջոցներն ուղղվել են 3 միջոցառումների իրականացմանը, որոնցից մեկի համար նախատեսված 52.3 մլն դրամն օգտագործվել է ամբողջությամբ: Շեղումը հիմնականում պայմանավորված է տվյալների փոխանակման միջգերատեսչական կապի ապահովման միջոցառման կատարողականով: Միջոցառման ծախսերը կատարվել են 57.2%-ով՝ կազմելով 18.9 մլն դրամ: Շեղումը պայմանավորված է նրանով, որ մարտ ամսվա ընթացքում մատուցված ինտերնետ կապի ապահովման և սպասարկման ծառությունների դիմաց վճարումները կատարվել են ապրիլ ամսին, բացի այդ, «ԷԿԷՆԳ» ՓԲԸ‑ի հետ պայմանավորվածություն է ձեռք բերվել վերջինիս կողմից 2024 թվականին մատուցվող ծառայությունների անվճար մատակարարման համար:

Նախորդ տարվա առաջին եռամսյակի համեմատ Հեռահաղորդակցության ապահովման ծրագրի շրջանակներում կատարված ծախսերը նվազել են 79.6%‑ով կամ շուրջ 323.9 մլն դրամով՝ հիմնականում պայմանավորված նրանով, որ 2024 թվականի առաջին եռամսյակում պետական բյուջեից ՀՀ տարածքում բազային և շարժական ռադիոմոնիտորինգի համակարգի ներդրմանը միջոցներ չեն հատկացվել:

*ՀՀ ֆինանսների նախարարության* պատասխանատվության ներքո իրականացվել են 3 ծրագրեր՝ նախատեսված 4-ի փոխարեն, որոնց 2024 թվականի առաջին եռամսյակում ՀՀ պետական բյուջեից տրամադրվել է 40.2 մլրդ դրամ՝ ապահովելով ծրագրի 86.5% կատարողական: Շեղումը հիմնականում պայմանավորված է Պետական պարտքի կառավարման ծրագրի կատարողականով, ինչպես նաև գործարար համաժողովի անցկացման համար նախատեսված միջոցները չօգտագործելու հանգամանքով։ 2023 թվականի առաջին եռամսյակի համեմատ նախարարության ծախսերն աճել են 4.9%-ով (1.9 մլրդ դրամով)՝ հիմնականում պայմանավորված Կառավարության պարտքի սպասարկման ծախսերի աճով:

1. *ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **38,323.4** | **46,481.5** | **40,220.3** | **86.5** | **104.9** | **1,896.9** |
| Պետական պարտքի կառավարում | 37,708.3 | 43,696.2 | 39,649.0 | 90.7 | 105.1 | 1,940.7 |
| Այլ ծրագրեր | 615.2 | 2,785.3 | 571.3 | 20.5 | 92.9 | (43.9) |

ՀՀ ֆինանսների նախարարությանը հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 90.7%-ը՝ 39.6 մլրդ դրամ: Նշված գումարի հիմնական մասն ուղղվել է կառավարության պարտքի սպասարկմանը: Նախորդ տարվա առաջին եռամսյակի համեմատ Պետական պարտքի կառավարման ծրագրի ծախսերն աճել են 5.1%-ով կամ ավելի քան 1.9 մլրդ դրամով[[31]](#footnote-31):

ՀՀ ֆինանսների նախարարության այլ ծրագրերից *Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 551.5 մլն դրամ՝ ապահովելով ծրագրային ցուցանիշի 20.1%-ը: Շեղումը հիմնականում պայմանավորված է ՎԶԵԲ կառավարիչների խորհրդի տարեկան հանդիպման և գործարար համաժողովի կազմակերպման համար նախատեսված 1.8 մլրդ դրամը չօգտագործելու հանգամանքով, քանի որ կնքված պայմանագրի համաձայն վճարումները տեղափոխվել են երկրորդ եռամսյակ։ «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» միջոցառման շրջանակներում օգտագործվել է նախատեսված միջոցների 89.3%-ը՝ 524.7 մլն դրամ: Շեղումը հիմնականում պայմանավորված է նրանով, որ մարտ ամսին մատուցված ծառայությունների դիմաց վճարումները կատարվել են ապրիլին: ՀՀ միջազգային վարկանիշի տրամադրման միջոցառման շրջանակներում օգտագործվել է նախատեսված միջոցների 11.7%-ը՝ 15.7 մլն դրամ, որը տրամադրվել է «Ստանդարտ ընդ Փուրզ» վարկանիշային ընկերությանը՝ վարկային դեֆոլտի (երկարաժամկետ և կարճաժամկետ, դրամային և արտարժութային) վարկանիշների վերանայման նպատակով, իսկ Fitch և Moodys վարկանիշային գործակալությունների կողմից վճարման պահանջ չի ներկայացվել:

*ՀՀ ներքին գործերի նախարարության* պատասխանատվությամբ 2024 թվականի առաջին եռամսյակում կատարվել է պետական բյուջեի 2 ծրագիր՝ նախատեսված 3-ի փոխարեն: Ծախսերը կազմել են ավելի քան 18.6 մլրդ դրամ կամ ծրագրված ցուցանիշի 83.2%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով: Նախորդ տարվա առաջին եռամսյակի համադրելի ցուցանիշի համեմատ ՀՀ ներքին գործերի նախարարության պատասխանատվությամբ իրականացվող ծրագրերի գծով ծախսերն աճել են 4.4%‑ով կամ 782.1 մլն դրամով: Նախարարության ծրագրերի գծով ծախսերի համեմատություն նախորդ տարվա ցուցանիշների հետ չի ներկայացվում՝ պայմանավորված կառուցվածքային փոփոխությունների արդյունքում ծրագրերի և միջոցառումների միջև միջոցների վերաբաշխմամբ:

Հաշվետու ժամանակահատվածում *Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է 15.7 մլրդ դրամ կամ նախատեսված միջոցների 83.9%-ը: Ծրագրի շրջանակներում իրականացվել են 13 միջոցառումներ, որոնցից 10-ի գծով արձանագրվել են շեղումներ:

2024 թվականի առաջին եռամսյակում շուրջ 7.2 մլրդ դրամ ուղղվել է Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 90.4%-ով՝ հիմնականում պայմանավորված կնքված պայմանագրերով պարտավորությունների վճարման ժամանակացույցերով, ինչպես նաև առանձին վճարման փաստաթղթեր ապրիլ ամսին ներկայացվելու հանգամանքով:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառումների ծախսերը կազմել են 3.5 մլրդ դրամ՝ ապահովելով 82.3% կատարողական, որը հիմնականում պայմանավորված է պարգևատրման գծով վճարումները երկրորդ եռամսյակ տեղափոխելու հանգամանքով:

Հասարակական կարգի պահպանության միջոցառուման ծախսերը կազմել են շուրջ 1.9 մլրդ դրամ՝ ապահովելով 88.8% կատարողական, որը հիմնականում պայմանավորված է պարգևատրման գծով վճարումները երկրորդ եռամսյակ տեղափոխելու, ինչպես նաև առանձին վճարման փաստաթղթեր ապրիլ ամսին ներկայացվելու հանգամանքով:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 3032: Միջոցառման ծախսերը կազմել են ավելի քան 1.6 մլրդ դրամ կամ ծրագրված ցուցանիշի 81.7%-ը, որը հիմնականում պայմանավորված է պարգևատրման գծով վճարումները երկրորդ եռամսյակ տեղափոխելու, ինչպես նաև առանձին վճարման փաստաթղթեր ապրիլ ամսին ներկայացվելու հանգամանքով:

Ճանապարհային երթևեկության անվտանգության ապահովման և ճանապարհատրանս-պորտային պատահարների կանխարգելման միջոցառման շրջանակներում ծախսերը կատարվել են 55.4%-ով՝ կազմելով 471.3 մլն դրամ: Շեղումը հիմնականում պայմանավորված է կնքված պայմանագրերով պարտավորությունների վճարման ժամանակացույցերով, ինչպես նաև առանձին վճարման փաստաթղթեր ապրիլ ամսին ներկայացվելու հանգամանքով:

Անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցման, ճամփորդական փաստաթղթերում կենսաչափական տեխնոլոգիաների ներդրման, միգրացիոն քաղաքականության մշակման և իրականացման միջոցառման շրջանակներում ծախսերը կազմել են 441.1 մլն դրամ՝ ապահովելով 58.6% կատարողական: Շեղումը հիմնականում պայմանավորված է առանձին վճարման փաստաթղթեր ապրիլ ամսին իրականացվելու, ինչպես նաև անձնագրերի ձեռք բերման գծով վճարման փաստաթղթերի բացակայության հանգամանքով:

*«Փրկարարական ծառայություններ»* ծրագրի շրջանակներում օգտագործվել է 2.9 մլրդ դրամ կամ նախատեսված միջոցների 89.1%-ը: Միջոցները հիմնականում ուղղվել են «Փրկարարական ծառայություններ» միջոցառմանը, որը կատարվել է 89.5%-ով: Շեղումը հիմնականում պայմանավորված է առանձին պայմանագրային ընթացիկ պարտավորությունների դիմաց վճարումներն ապրիլ ամսին կատարելու հանգամանքով: Միջոցառման շրջանակներում կրթաթոշակ ստացող փրկրարական ծառայության աշխատակիցների թվաքանակը կազմել է 4 մարդ, ուսուցման և սպասարկման ծրագրերի մասնակիցների թվաքանակը՝ 500 մարդ, իսկ կարողությունների զարգացման միջոցառումներում ընդգրկվել են 10 համայնք:

*ՀՀ վիճակագրական կոմիտեի* պատասխանատվությամբ 2024 թվականի առաջին եռամսյակում կատարվել են 370.2 մլն դրամի ծախսեր կամ ծրագրված ցուցանիշի 69.8%‑ը, որը հիմնականում ուղղվել է *Ազգային պաշտոնական վիճակագրության արտադրության և տարածման* ծրագրին, որի ծախսերը կատարվել են 72.9%-ով՝ կազմելով 355.6 մլն դրամ: Մասնավորապես՝ 245.8 մլն դրամ (կատարողականը՝ 81%) տրամադրվել է «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը, 96.5 մլն դրամ (կատարողականը՝ 97.1%)՝ «Վիճակագրական տեղեկատվության հավաքում» միջոցառմանը, 13.4 մլն դրամ (կատարողականը՝ 15.7%)՝ «Հերթական գյուղատնտեսական համատարած հաշվառման նախապատրաստման և անցկացման միջոցառումների իրականացում» միջոցառմանը: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է ապրիլ ամսին: Առաջին միջոցառման շրջանակներում պատրաստվել և հրապարակվել է 16 հատ մամուլի հաղորդագրություն, 6 հատ «ՀՀ սոցիալ-տնտեսական վիճակը» տեղեկատվական ամսական զեկույց, 17 հատ վիճակագրական տեղեկագիր: Նախորդ տարվա նույն ժամանակահատվածի համեմատ ՀՀ վիճակագրական կոմիտեի ծախսերն աճել են 5.3%‑ով (18.5 մլն դրամով)՝ հիմնականում պայմանավորված Հերթական գյուղատնտեսական համատարած հաշվառման նախապատրաստման և անցկացման միջոցառումների իրականացմամբ, որը նախորդ տարի նախատեսված չէր:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում 2024 թվականի առաջին եռամսյակում տրամադրվել է 156.7 մլն դրամ, որը կազմել է ծրագրված ցուցանիշի 60.3%‑ը՝ հիմնականում պայմանավորված տնտեսումներով, ինչպես նաև աշխատակիցների առաջին եռամսյակի պարգևատրումներն ապրիլին վճարելու հանգամանքով: Միջոցներն ուղղվել են հանրային ծառայությունների ոլորտում կարգավորման իրականացման միջոցառմանը: Հաշվետու ժամանակահատվածում հանձնաժողովի կողմից տրամադրվել է թվով 13 լիցենզիա, որից 12-ը՝ էլեկտրաէներգիայի արտադրության, 1-ը՝ հեռահաղորդակցության բնագավառում: Նախորդ տարվա առաջին եռամսյակի համեմատ ՀՀ հանրային ծառայությունները կարգավորող հանձնաժողովի ծախսերն աճել են 7.7%‑ով կամ 11.3 մլն դրամով:

*ՀՀ կենտրոնական ընտրական հանձնաժողովի* կողմից 2024 թվականի առաջին եռամսյակում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 68.1%-ը՝ 82 մլն դրամ: Շեղումը հիմնականում արձանագրվել է ՀՀ կենտրոնական ընտրական հանձնաժողովի շենքային պայմանների բարելավման և Կենտրոնական ընտրական հանձնաժողովի գործունեության ապահովման և ընտրական ծրագրերի համակարգման, կազմակերպման, անցկացման, մոնիտորինգի ծառայությունների միջոցառումներում՝ պայմանավորված նրանով, որ գնման պայմանագրերի ժամանակացույցի համաձայն վճարումները կկատարվեն երկրորդ եռամսյակում: Նախորդ տարվա նույն ժամանակահատվածի համեմատ ՀՀ կենտրոնական ընտրական հանձնաժողովի ծախսերը նվազել են 9.1%-ով (8.3 մլն դրամով)՝ հիմնականում պայմանավորված 2023 թվականի առաջին եռամսյակում ՏԻՄ ընտրությունների անցկացմամբ:

*Մրցակցության պաշտպանության հանձնաժողովին* 2024 թվականի առաջին եռամսյակում *«Տնտեսական մրցակցության պաշտպանություն»* ծրագրի իրականացման համար տրամադրվել է շուրջ 95 մլն դրամ, որը կազմել է ծրագրված ցուցանիշի 72.8%‑ը: Շեղումը հիմնականում պայմանավորված է Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության միջոցառման կատարողականով: Միջոցառման ծախսերը կազմել են շուրջ 94.9 մլն դրամ կամ նախատեսված միջոցների 83%-ը: Շեղումը հիմնականում պայմանավորված է նրանով, որ գնման գործընթացը տեխնիկական պատճառներով հետաձգվել է և տեղափոխվել հաջորդ եռամսյակ, բացի այդ՝ թափուր հաստիքների առկայության արդյունքում տնտեսվել են աշխատավարձի գծով նախատեսված միջոցները: Նշված միջոցառման ծախսերի նվազմամբ պայմանավորված՝ նախորդ տարվա առաջին եռամսյակի համեմատ Մրցակցության պաշտպանության հանձնաժողովի ծախսերը նվազել են 7.2%‑ով (7.4 մլն դրամով):

*ՀՀ կադաստրի կոմիտեի* պատասխանատվությամբ 2024 թվականի առաջին եռամսյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են 768.5 մլն դրամ կամ նախատեսվածի 82.9%‑ը: Շեղումը հիմնականում պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծախսերի կատարողականով, ինչպես նաև ՀՀ օրթոֆոտոհատակագծերով ծածկված համայնքների կադաստրային թաղամասերի ճշգրտման աշխատանքների և ՀՀ կադաստրի կոմիտեի ծառայությունների մատուցման համար ոչ նյութական հիմնական միջոցների ձեռքբերման համար նախատեսված միջոցները չօգտագործելու հանգամանքով: Նշված առաջին միջոցառման շրջանակներում իրականացվել են 430 հանրային իրազեկման միջոցառումներ: Միջոցառման շրջանակներում օգտագործվել է շուրջ 705.2 մլն դրամ կամ նախատեսված միջոցների 87%-ը՝ պայմանավորված թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ, ինչպես նաև կնքված պայմանագրերի համաձայն ապրանքների և ծառայությունների ձեռքբերման ժամանակացույցով:

ՀՀ օրթոֆոտոհատակագծերով ծածկված համայնքների կադաստրային թաղամասերի ճշգրտման աշխատանքների համար նախատեսված 20.3 մլն դրամի միջոցները չեն օգտագործվել՝ պայմանավորված նրանով, որ մրցույթը հայտարարվել է 2024 թվականի փետրվարի վերջին, պայմանագիրը կնքվել է մարտի 14-ին, և վճարումները տեղափոխվել են հաջորդ եռամսյակ:

ՀՀ կադաստրի կոմիտեի ծառայությունների մատուցման համար ոչ նյութական հիմնական միջոցների ձեռքբերման համար նախատեսված 20 մլն դրամի միջոցները չեն օգտագործվել՝ պայմանավորված նրանով, որ ծրագրային փաթեթների ձեռքբերման աշխատանքների հետ կապված օրենսդրական փոփոխությունները հաշվետու ժամանակահատվածում գտնվել են լրամշակման փուլում:

Նախորդ տարվա առաջին եռամսյակի համեմատ ՀՀ կադաստրի կոմիտեի պատասխանատվությամբ իրականացվող ծախսերն աճել են 2.2%‑ով կամ 16.8 մլն դրամով` հիմնականում պայմանավորված 2024 թվականին ՀՀ կադաստրի կոմիտեի տեխնիկական հագեցվածության բարելավման նպատակով միջոցների հատկացմամբ:

*Հեռուստատեսության և ռադիոյի հանձնաժողովի* պատասխանատվությամբ 2024 թվականի առաջին եռամսյակում *Տեսալսողական մեդիայի ոլորտի կանոնակարգման* ծրագրի շրջանակներում պետական բյուջեից տրամադրվել է 65.2 մլն դրամ՝ ապահովելով ծրագրված ցուցանիշի 95.6% կատարողական: Շեղումը հիմնականում պայմանավորված է տնտեսումներով, գործուղումների հետաձգմամբ, ինչպես նաև մարտ ամսվա հարկային հաշիվները ապրիլին ներկայացվելու հանգամանքով: Նախորդ տարվա առաջին եռամսյակի համեմատ հանձնաժողովի ծախսերն աճել են 3.3%-ով կամ 2.1 մլն դրամով:

Տեսալսողական մեդիայի ոլորտի կանոնակարգման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (990 եթերային օր), տրամադրվել են ցանցային օպերատորի գործունեության 1 լիցենզիա, տեսալսողական մեդիածառայություն մատուցողի կարգավիճակի 1 հեղինակազորման վկայագիր, իրականացվել է տեսալսողական 10 ծրագրերի դիստրիբյուտորների ծանուցումների հաստատում: Իրականացվել են նաև տեսալսողական մեդիածառայություն մատուցողների, ցանցային ու մասնավոր մուլտիպլեքս օպերատորների, տեսալսողական ծրագրերի դիստրիբյուտորների գործունեության հետ կապված 30 դիմումների քննարկում և 8 վարչական վարույթ:

*ՀՀ պետական եկամուտների կոմիտեի* պատասխանատվությամբ 2024 թվականի առաջին եռամսյակում կատարվել են 22.4 մլրդ դրամ ծախսեր՝ ապահովելով ծրագրված ցուցանիշի 91.5%-ը: Հատկացված միջոցներով իրականացվել են 2 ծրագրեր։ Շեղումը պայմանավորված է «Հարկային և մաքսային ծառայություններ» ծրագրի կատարողականով։ Նախորդ տարվա նույն ժամանակահատ-վածի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 4 անգամ կամ 16.8 մլրդ դրամով: Նշենք, որ 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ձևակերպվում է առանձին ծրագրով՝ որպես պետական բյուջեի ծախս, որի գծով հաշվետու ժամանակահատվածում հատկացվել է 16.4 մլրդ դրամ: Հաշվառման նախկին մոտեցումը կիրառելու դեպքում ՀՀ պետական եկամուտների կոմիտեի պատասխանատվությամբ իրականացվող ծախսերի աճը կկազմի 7.6% կամ 423.4 մլն դրամ:

Հաշվետու ժամանակահատվածում «*Հարկային և մաքսային ծառայություններ»* ծրագրի շրջանակներում օգտագործվել է նախատեսված միջոցների 74.2%-ը՝ կազմելով շուրջ 6 մլրդ դրամ: Ծրագրված ցուցանիշից շեղումը հիմնականում պայմանավորված է նրանով, որ չեն օգտագործվել Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի ծրագրի շրջանակներում ՀՀ ՊԵԿ նոր շենքային պայմանների ապահովման նպատակով նախատեսված 636.4 մլն դրամի միջոցները: Վերջինս պայմանավորված է նրանով, որ վարկային և դրամաշնորհային համաձայնագրերով սահմանված մասհանումների ժամկետների վերաբերյալ փաստաթուղթը ստորագրվել է նախատեսված ժամկետից ուշ՝ 2024 թվականի մարտի վերջին:

«Հարկային և մաքսային ծառայություններ» ծրագրի կատարողականը մասամբ պայմանավորված է նաև դրոշմապիտակների ձեռքբերման և «Հարկային և մաքսային ծառայություններ» միջոցառումների կատարողականով: Նշված առաջին միջոցառման շրջանակներում օգտագործվել է շուրջ 850.5 մլն դրամ կամ նախատեսված միջոցների 60.4%-ը՝ պայմանավորված դրոշմապիտակների փաստացի պահանջով:

«Հարկային և մաքսային ծառայություններ» միջոցառման շրջանակներում օգտագործվել է 4.4 մլրդ դրամ՝ կազմելով նախատեսվածի 92.1%‑ը, ինչը հիմնականում պայմանավորված է նրանով, որ աշխատավարձի գծով պարտավորությունների որոշ մասի դիմաց վճարումները, ինչպես նաև մարտ ամսվա ընթացքում ձեռք բերված ապրանքների և ծառայությունների դիմաց վճարումները կատարվել են ապրիլ ամսին:

Նախորդ տարվա առաջին եռամսյակի համեմատ «Հարկային և մաքսային ծառայություններ» ծրագրի ծախսերն աճել են 7.6%-ով կամ 423.4 մլն դրամով, որը հիմնականում ձևավորվել է 2024 թվականի առաջին եռամսյակում ԵՏՄ անդամ չհանդիսացող պետություններից ՀՀ ֆիզիկական անձանց կողմից անձնական օգտագործման համար ներմուծման դեպքում պետական աջակցության տրամադրման համար միջոցների հատկացմամբ, ինչպես նաև «Հարկային և մաքսային ծառայություններ» միջոցառման ծախսերի աճի ու դրոշմապիտակների ձեռքբերման ծախսերի նվազման արդյունքում:

*ՀՀ ազգային անվտանգության ծառայության* պատասխանատվությամբ *Ազգային անվտանգության* ծրագրի շրջանակներում 2024 թվականի առաջին եռամսյակում ՀՀ պետական բյուջեի միջոցներով կատարվել են շուրջ 9.8 մլրդ դրամ ծախսեր՝ ապահովելով 79.3% կատարողական: Ծրագրված ցուցանիշից ծախսերի շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործություն-ների դեմ պայքարի և պետական սահմանի պահպանության գործունեության կազմակերպման միջոցառման ծախսերի 74% կատարողականով, որի շրջանակներում օգտագործվել է շուրջ 7 մլրդ դրամ: Վերջինս հիմնականում պայմանավորված է որոշ պայմանագրերի ուշ կնքմամբ, նյութական միջոցների ձեռքբերման ժամանակացույցի փոփոխությամբ և գնումների արդյունքում առաջացած տնտեսումներով։ Ծրագրի շրջանակներում իրականացվել են հինգ միջոցառումներ, որոնցից մեկի՝ Պաշտպանության բնագավառի այլ ծախսերի համար նախատեսված 2.5 մլրդ դրամն օգտագործվել է ամբողջությամբ:

Նշենք, որ 2024 թվականին «Պետական պահպանության ապահովում» ծրագիրը ՀՀ ազգային անվտանգության ծառայության պատասխանատվությունից փոխանցվել է ՀՀ պետական պահպանության ծառայության պատասխանատվությանը: Նշված տեղաշարժը հաշվի առած՝ 2023 թվականի առաջին եռամսյակի համադրելի ցուցանիշի համեմատ ՀՀ ազգային անվտանգության ծառայության պատասխանատվությամբ իրականացվող ծախսերի աճը կազմում է 13.2% կամ ավելի քան 1.1 մլրդ դրամ, որը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 17.5% կամ 1 մլրդ դրամ աճով:

*Հանրային հեռարձակողի խորհրդին Ռադիո և հեռուստահաղորդումների հեռարձակման* ծրագրի շրջանակներում 2024 թվականի առաջին եռամսյակում ՀՀ պետական բյուջեից հատկացվել է 1.8 մլրդ դրամ, որը կազմել է ծրագրային ցուցանիշի 94.5%-ը: Նախորդ տարվա նույն ժամանակահատվածի համեմատ Հանրային հեռարձակողի խորհրդի ծախսերը նվազել են 1.3%-ով կամ 24.4 մլն դրամով:

Հաշվետու ժամանակահատվածում ընդհանուր ուղղվածության հեռուստատեսային ծառայությունների շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի և Միջազգային ալիքի եթերներում՝ յուրաքանչյուրում 2178 ժամ տևողությամբ, և Հանրային հեռուստաընկերության Լրատվական ալիքի եթերում՝ 2184 ժամ տևողությամբ: Միջոցառման ծախսերը կատարվել են նախատեսված ծավալով՝ կազմելով 1.5 մլրդ դրամ: Ռադիո ծառայությունների շրջանակներում իրականացվել են ռադիոհաղորդումների պատրաստում և հեռարձակում Հանրային ռադիոընկերության «Առաջին ծրագրի», «Երկրորդ ծրագրի», «Հոգևոր-մշակութային» լսողական ծրագրերի, մայրաքաղաքային սփռման «Արևիկ» և համացանցային սփռման «Մշակույթ» լսողական ծրագրերի եթերում՝ յուրաքանչյուրում 2184 ժամ տևողությամբ, «ԷյԷմ» լսողական ծրագրի եթերում՝ 2182.9 ժամ տևողությամբ, Մերձավոր Արևելքի և հարևան երկրներում օտարալեզու լսողական ծրագրի եթերում՝ 159.3 ժամ տևողությամբ և Հանրային ռադիոընկերության «ԷյԷմ» լսողական ծրագրի եթերում ազգային փոքրամասնությունների լեզուներով ռադիոհաղորդումների հեռարձակում՝ 182 ժամ տևողությամբ: Ռադիո ծառայություններին հատկացված 228.1 մլն դրամն ամբողջությամբ օգտագործվել է:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում 2024 թվականի առաջին եռամսյակում ՀՀ պետական բյուջեից տրամադրվել է 168.6 մլն դրամ, որը կազմել է ծրագրված ցուցանիշի 60.2%-ը: Շեղումը հիմնականում պայմանավորված է Հաշվեքննիչ պալատի տրանսպորտային միջոցներով ապահովվածության բարելավման նպատակով հատկացված 83.7 մլն դրամի միջոցները չօգտագործելու հանգամանքով, քանի որ գնման պայմանագիրը գտնվել է կնքման փուլում, ինչպես նաև թափուր հաստիքների հետ կապված աշխատանքի վարձատրության և արտասահմանյան գործուղումների գծով ծախսերի տնտեսմամբ:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2024 թվականի առաջին եռամսյակում ՀՀ պետական բյուջեի միջոցներով կատարվել են 93.7 մլն դրամ ծախսեր՝ ապահովելով ծրագրված ցուցանիշի 79.6%-ը: Շեղումը հիմնականում պայմանավորված է մարդու իրավունքների և հիմնարար ազատությունների պաշտպանության ծառայությունների տրամադրման միջոցառման կատարողականով: Միջոցառման շրջանակներում ստացվել է 4389 գրավոր և բանավոր դիմում-բողոք, որոնցից դրական լուծում է ստացել 84-ը: Միջոցառման ծախսերը կազմել են 93.6 մլն դրամ՝ ապահովելով 80.2% կատարողական, որը հիմնականում պայմանավորված է գնման ընթացակարգերով սահմանված պայմանագրերի կնքման և ապրանքների մատակարարման ժամկետներով, ինչպես նաև թափուր հաստիքների առկայության արդյունքում աշխատանքի վարձատրության ծախսերի տնտեսմամբ: Նշված միջոցառման ծախսերի 6.7% (5.9 մլն դրամ) աճով պայմանավորված՝ նախորդ տարվա առաջին եռամսյակի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծախսերն աճել են 6.3%-ով (5.6 մլն դրամով):

*ՀՀ միջուկային անվտանգության կարգավորման կոմիտեին* հատկացված միջոցներով իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը 2024 թվականի առաջին եռամսյակում կազմել է 74.3% կամ 52.8 մլն դրամ՝ պայմանավորված նրանով, որ փորձաքննության ծառայությունների կատարողականը ներկայացվել է հաշվետու ժամանակահատվածի վերջում, որի դիմաց վճարումը կատարվել է ապրիլին: Նախորդ տարվա համեմատ կոմիտեի ծախսերը նվազել են 7.6%-ով (4.3 մլն դրամով): Ծրագրի շրջանակներում հաշվետու ժամանակահատվածում ՀՀ միջուկային անվտանգության կարգավորման կոմիտեի կողմից իրականացվել են միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության 10 ստուգումներ, տրամադրվել է ատոմային էներգիայի օգտագործման բնագավառում գործունեության 200 լիցենզիա:

*ՀՀ պետական պահպանության ծառայության* պատասխանատվությամբ 2024 թվականի առաջին եռամսյակում իրականացվել է *«Պետական պահպանության ապահովում»* ծրագիրը, որի շրջանակներում օգտագործվել է շուրջ 1.2 մլրդ դրամ կամ նախատեսված միջոցների 81.8%‑ը: Ծրագրված ցուցանիշից շեղումը հիմնականում պայմանավորված է «Պետական պահպանության ծառայություններ» միջոցառման կատարողականով՝ կապված հաշվետու եռամսյակում ատեստավորվող զինծառայողների քանակի փոփոխության հետևանքով աշխատանքի վարձատրության համար նախատեսված միջոցների պակաս օգտագործման հետ: Միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը:

Նշենք, որ 2024 թվականին «Պետական պահպանության ապահովում» ծրագիրը ՀՀ ազգային անվտանգության ծառայության պատասխանատվությունից փոխանցվել է ՀՀ պետական պահպանության ծառայության պատասխանատվությանը: Նշված տեղաշարժը հաշվի առած՝ 2023 թվականի առաջին եռամսյակի համադրելի ցուցանիշի համեմատ ՀՀ պետական պահպանության ծառայության պատասխանատվությամբ իրականացվող ծախսերն աճել են 30.9%‑ով կամ 274.7 մլն դրամով, որը հիմնականում պայմանավորված է «Պետական պահպանության ծառայություններ» միջոցառման ծախսերի 30.9% կամ 274.1 մլն դրամ աճով:

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2024 թվականի առաջին եռամսյակի ընթացքում կատարվել են ավելի քան 2.4 մլրդ դրամ ծախսեր՝ կազմելով ծրագրային ցուցանիշի 78.2%-ը: Շեղումը հիմնականում պայմանավորված է մարտի վերջին մատակարարված ապրանքների և ծառայությունների դիմաց վճարումները երկրորդ եռամսյակում իրականացնելու հանգամանքով: Նախորդ տարվա առաջին եռամսյակի համեմատ կոմիտեի ծախսերն աճել են 35.1%-ով կամ 628.1 մլն դրամով՝ հիմնականում պայմանավորված քրեական գործերով վարույթի իրականացման միջոցառման ծախսերի աճով, որոնք 2024 թվականի առաջին եռամսյակում կազմել են 2.4 մլրդ դրամ կամ ծրագրված ցուցանիշի 80.9%-ը և 34.5%-ով (617.6 մլն դրամով) գերազանցել նախորդ տարվա ցուցանիշը: Միջոցառման շրջանակներում վարույթում գտնվող քրեական գործերի թիվը կազմել է 156582, ստացված դիմումների և բողոքների թիվը՝ 7364:

*ՀՀ քաղաքաշինության կոմիտեի* պատասխանատվությամբ հաշվետու ժամանակահատվածում պետական բյուջեի միջոցներով կատարվել են շուրջ 169 մլն դրամ ծախսեր՝ կազմելով ծրագրված ցուցանիշի 51.8%-ը: Հատկացված միջոցներն ուղղվել են *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* ծրագրին: Շեղումը հիմնականում պայմանավորված է նրանով, որ չի օգտագործվել քաղաքաշինության բնագավառում պետական ծրագրերի իրականացման ապահովման միջոցառմանն առաջին եռամսյակում հատկացված 97.1 մլն դրամը, քանի որ կատարողական ակտեր կապալառուների կողմից չեն ներկայացվել:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 152.2 մլն դրամ կամ ծրագրված ցուցանիշի 76.3%-ը՝ հիմնականում պայմանավորված վճարումների մի մասը պայմանագրերի համաձայն հաջորդ եռամսյակ տեղափոխելու հանգամանքով: Նախորդ տարվա առաջին եռամսյակի համեմատ տվյալ միջոցառման ծախսերի աճով է հիմնականում պայմանավորված ՀՀ քաղաքաշինության կոմիտեի ծախսերի 59.2% (62.8 մլն դրամ) աճը:

*Կոռուպցիայի կանխարգելման հանձնաժողովի* պատասխանատվությամբ 2024 թվականի առաջին եռամսյակում ՀՀ պետական բյուջեի միջոցներով կատարվել են 85.3 մլն դրամ ծախսեր՝ կազմելով ծրագրված ցուցանիշի 86.1%-ը: Հատկացված միջոցներն ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 90.1%-ով: Ցածր կատարողականը հիմնականում պայմանավորված է հաստիքներն ամբողջությամբ չհամալրվելու հանգամանքով, ինչպես նաև որոշ վճարումների տեղափոխմամբ երկրորդ եռամսյակ։ Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակման և միջոցառումների իրականացման աշխատանքների համար նախատեսված 4.5 մլն դրամը չի օգտագործվել, քանի որ պայմանագրերի կնքումը հետաձգվել է: Սակայն հարկ է նշել, որ միջոցառման շրջանակներում որոշ վերապատրաստումներ են իրականացվել այլ աղբյուրներից ֆինանսավորման հաշվին: Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 65.2%-ով կամ 33.7 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրի շրջանակներում 2024 թվականի առաջին եռամսյակում տրամադրվել է 170.2 մլն դրամ, որը կազմել է ծրագրված ցուցանիշի 90%-ը: Շեղումը հիմնականում արձանագրվել է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման ծախսերում: Միջոցառման շրջանակներում իրականացվել են թվով 17 մշտադիտարկումներ և ուսումնասիրությունների հանձնարարագրերի քնակը կազմել է 9: Միջոցառման ծախսերը կազմել են 170 մլն դրամ՝ 92.2%-ով ապահովելով ծրագրային ցուցանիշը: Շեղումը հիմնականում պայմանավորված է որոշ գնման պայմանագրերի համաձայն վճարման ժամկետների երկարաձգմամբ: Նշված միջոցառման ծախսերի 8.7% (13.6 մլն դրամ) աճով պայմանավորված՝ նախորդ տարվա առաջին եռամսյակի համեմատ ՀՀ պետական վերահսկողական ծառայության ծախսերն աճել են 7.2%-ով (11.5 մլն դրամով):

*Հակակոռուպցիոն կոմիտեի* պատասխանատվությամբ իրականացվող *Կոռուպցիոն հանցագործությունների բացահայտման և քննության ապահովման* ծրագրին 2024 թվականի առաջին եռամսյակում ՀՀ պետական բյուջեից տրամադրվել է 453.9 մլն դրամ՝ ապահովելով ծրագրային ցուցանիշի 67.8% կատարողական, որը պայմանավորված է կատարված ծախսերի դիմաց վճարումների մի մասի տեղափոխմամբ երկրորդ եռամսյակ: Միջոցները հիմնականում ուղղվել են «Կոռուպցիոն հանցագործությունների բացահայտում և քննություն» միջոցառմանը, որի ծախսերը կազմել են 446.3 մլն դրամ կամ ծրագրված ցուցանիշի 73%-ը: Միջոցառման շրջանակներում հաշվետու ժամանակահատվածում վարույթում քննված քրեական գործերի ընդհանուր թիվը կազմել է 1237, բացահայտված կոռուպցիոն հանցագործությունների թիվը՝ 1065: Նախորդ տարվա առաջին եռամսյակի համեմատ Հակակոռուպցիոն կոմիտեի ծախսերն աճել են 49.8%-ով կամ 150.9 մլն դրամով:

*ՀՀ արտաքին հետախուզության ծառայությանը* *Արտաքին հետախուզության* ծրագրի շրջանակներում հաշվետու եռամսյակում տրամադրվել է 286.3 մլն դրամ՝ ապահովելով 17.8% կատարողական: Ծրագրի շրջանակներում նախատեսված 4-ի փոխարեն իրականացվել են 2 միջոցառումներ, որոնց գծով արձանագրվել են շեղումներ:

Հաշվետու ժամանակահատվածում 191 մլն դրամ ուղղվել է Արտաքին հետախուզական գործունեության կազմակերպման միջոցառմանը, որը կատարվել է 33.7%-ով՝ հիմնականում պայմանավորված ՀՀ արտաքին հետախուզության ծառայության հաստիքների մասնակի համալրմամբ: ՀՀ արտաքին հետախուզության ծառայությունն իր գործունեությունը սկսել է 2023 թվականի հոկտեմբերի 4-ին՝ Հայաստանի Հանրապետության վարչապետի կողմից ծառայության պետի նշանակմամբ: Ծառայության գործունեությունն անմիջականորեն կապված է ՀՀ արտաքին անվտանգային միջավայրի ուսումնասիրման, դրա վերաբերյալ տեղեկատվության հավաքագրման, վերլուծությունների իրականացման և առաջարկությունների ներկայացման հետ:

Արտաքին հետախուզության ծառայության շենքային պայմանների ապահովման միջոցառմանը հատկացված 548.4 մլն դրամ և ծառայության տրանսպորտային սարքավորումներով հագեցվածության ապահովման նպատակով հատկացված 44 մլն դրամ միջոցները չեն օգտագործվել՝ պայմանավորված գնման պայմանագրերի՝ նախատեսված ժամկետից ուշ կնքմամբ:

Արտաքին հետախուզության ծառայության տեխնիկական հագեցվածության ապահովման համար օգտագործվել է նախատեսված միջոցների 21.3%-ը՝ կազմելով 95.3 մլն դրամ, որը հիմնականում պայմանավորված է շուկայում անհրաժեշտ սարքավորումների բացակայությամբ:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2024 թվականի առաջին եռամսյակում ՀՀ պետական բյուջեից ընդհանուր առմամբ տրամադրվել է շուրջ 1.3 մլրդ դրամ, որը կազմել է ծրագրված ցուցանիշի 91.5%-ը։ Միջոցները հիմնականում օգտագործվել են մարզերի կողմից տարածքային պետական կառավարման ապահովման միջոցառումների շրջանակներում:

Հատկացումներն ըստ մարզերի ներկայացված են Աղյուսակ ...-ում:

Նախորդ տարվա առաջին եռամսյակի համեմատ մարզպետարանների ծախսերն աճել են 6.2%-ով կամ 74.1 մլն դրամով:

1. *ՀՀ պետական բյուջեից հատկացումներն ըստ մարզերի (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** | **2024թ. և 2023թ. տարբե-րությունը** |
| **ԸՆԴԱՄԵՆԸ** | **1013.6** | **1390.9** | **1272.4** | **91.5** | **106.2** | 74.1 |
| Արագածոտնի մարզպետարան | 90.3 | 103.4 | 95.8 | 92.7 | 106.1 | 5.5 |
| Արարատի մարզպետարան | 85.3 | 102.9 | 95.3 | 92.6 | 111.8 | 10.0 |
| Արմավիրի մարզպետարան | 92.3 | 108.9 | 105.5 | 96.9 | 114.3 | 13.2 |
| Գեղարքունիքի մարզպետարան | 114.9 | 149.3 | 113.8 | 76.2 | 99.0 | -1.1 |
| Լոռու մարզպետարան | 120.9 | 127.0 | 122.1 | 96.2 | 101.0 | 1.2 |
| Կոտայքի մարզպետարան | 109.0 | 119.9 | 111.4 | 92.9 | 102.2 | 2.4 |
| Շիրակի մարզպետարան | 119.2 | 141.1 | 121.7 | 86.3 | 102.1 | 2.5 |
| Սյունիքի մարզպետարան | 111.9 | 122.5 | 116.0 | 94.6 | 103.6 | 4.0 |
| Վայոց ձորի մարզպետարան | 74.8 | 88.3 | 83.5 | 94.5 | 111.6 | 8.7 |
| Տավուշի մարզպետարան | 94.9 | 109.7 | 96.2 | 87.7 | 101.4 | 1.4 |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և Հասարակության և պետության հանդեպ հատուկ ծառայություններ մատուցած քաղաքացիների մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2024 թվականի պետական բյուջեի կատարումն ապահովող միջոցառումների մասին» ՀՀ կառավարության 2023 թվականի դեկտեմբերի 28-ի N 2323-Ն որոշմամբ առաջին եռամսյակի համար նախատեսվել էին ընդհանուր առմամբ շուրջ 20.1 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2024 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 10.2 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 10.1 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 9.4 մլն դրամը, «Հասարակության և պետության հանդեպ հատուկ ծառայություններ մատուցած քաղաքացիների մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 12.4 մլն դրամը:

***ՀՀ 2024 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ***

2024 թվականի առաջին եռամսյակում ՀՀ պետական բյուջեն կատարվել է 868.6 մլն դրամ պակասուրդով՝ առաջին եռամսյակի համար ծրագրված 74.4 մլրդ դրամ պակասուրդի և նախորդ տարվա նույն ժամանակահատվածի 60.9 մլրդ դրամ հավելուրդի դիմաց: Եռամսյակի ծրագրված ցուցանիշի համեմատ պակասուրդի ցածր մակարդակը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 86.1 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 9.3 մլրդ դրամ կամ եռամսյակային ծրագրի 56.8%-ը:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)[[32]](#footnote-32)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամս-յակի  փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի  փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2024թ. առաջին եռամսյակը 2023թ. առաջին եռամսյակի նկատմամբ**  **(%)** |
| **Պակասուրդ (հավելուրդ)** | **(60.9)** | **74.4** | **0.9** | **1.2** | **(1.4)** |
| Ներքին աղբյուրներ, այդ թվում` | (0.1) | 97.7 | 30.3 | 31.0 | (21691.0) |
| * Փոխառու միջոցներ | 76.3 | 110.8 | 118.8 | 107.3 | 155.8 |
| * Ֆինանսական զուտ ակտիվներ | (76.4) | (13.0) | (88.5) | 679.1 | 115.8 |
| Արտաքին աղբյուրներ, այդ թվում` | (60.8) | (23.4) | (29.5) | 126.2 | 48.5 |
| * Փոխառու միջոցներ | (16.0) | (23.4) | (29.0) | 123.7 | 181.4 |
| * Ֆինանսական զուտ ակտիվներ | (44.8) | 0.1 | (0.5) | (477.8) | 1.0 |

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդի ֆինանսավորումն ապահովվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 118.8 մլրդ դրամ կամ եռամսյակային ծրագրի 107.3%-ը: Ծրագրային ցուցանիշի գերակատարումը կապված է նախատեսվածի համեմատ ավելի փոքր ծավալով հետգնումների և ավելի մեծ ծավալով տեղաբաշխումների իրականացմամբ: 2024 թվականի առաջին եռամսյակի ընթացքում ընդհանուր առմամբ տեղաբաշխվել են 166,257.45 մլն դրամի պարտատոմսեր, և տեղաբաշխումից ստացված մուտքը կազմել է 160,460.19 մլն դրամ, իսկ պարտատոմսերի մարմանը/հետգնմանն ուղղվել է 41,637.13 մլն դրամ: Հաշվետու ժամանակահատվածի ընթացքում տեղաբաշխվել են 624.03 մլն դրամի խնայողական արժեկտրոնային պարտատոմսեր, որոնցից մուտքը կազմել է 820.23 մլն դրամ:

Կատարված գործառնությունների արդյունքում 2024 թվականի մարտի 31-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.67% (2023թ. նույն ժամանակահատվածում` 10.64%),
* մինչև մարումը մնացած միջին ժամկետայնությունը` 2,806 օր (2023թ. նույն ժամանակահատվածում ՝ 3,018 օր).
* մարման բեռի բաշխվածությունը մինչև 2052 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 2,213.7 մլրդ դրամ (2023թ. նույն ժամանակահատվածում՝ 1,577.5 մլրդ դրամ), որի 5.83%-ը (129.03 մլրդ դրամը) կազմել են կարճաժամկետ պարտատոմսերը, 35.74%-ը (791.29 մլրդ դրամը)՝ միջնաժամկետ պարտատոմսերը, 58.17%-ը (1,287.79 մլրդ դրամը)՝ երկարաժամկետ պարտատոմսերը և 0.26%-ը (5.62 մլրդ դրամը)՝ խնայողական պարտատոմսերը:

2024 թվականի մարտի 31-ի դրությամբ շրջանառության մեջ գտնվող գանձապետական պարտատոմսերի 92.31%-ը (2,043.4 մլրդ դրամ) ձեռք է բերվել ռեզիդենտների կողմից, իսկ մնացած ծավալը՝ 7.69%-ը (170.3 մլրդ դրամ)` ոչ ռեզիդենտների կողմից:

2024 թվականի առաջին եռամսյակի ընթացքում ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑88.5 մլրդ դրամ` ծրագրված ‑13 մլրդ դրամի դիմաց, որը հիմնականում պայմանավորված է է ֆինանսավորման ներքին աղբյուրներում բյուջեի ազատ միջոցների՝ առաջին եռամսյակի ծրագրով նախատեսված 9.1 մլրդ դրամի փոխարեն 86.1 մլրդ դրամ ավելացմամբ:

1. *Ներքին ֆինանսական ակտիվների հաշվին դեֆիցիտի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին եռամսյակիփաստ** | **2024թ. առաջին եռամսյակիճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** |
| **Ֆինանսական զուտ ակտիվներ** | **(76.4)** | **(13.0)** | **(88.5)** | **679.1** |
| Վարկերի և փոխատվությունների տրամադրում | (0.3) | (6.4) | (3.9) | 61.4 |
| Տրամադրված վարկերի և փոխատվությունների վերադարձից մուտքեր | 6.6 | 6.4 | 5.6 | 87.0 |
| Այլ ֆինանսական ակտիվներ | (82.6) | (13.1) | (90.1) | 689.8 |

Եռամսյակային ծրագրով նախատեսվել է 6.4 մլրդ դրամ վարկերի տրամադրում ՀՀ ռեզիդենտներին, որի դիմաց հաշվետու ժամանակահատվածում տրամադրվել է 3.9 մլրդ դրամ, որից 3.5 մլրդ դրամը՝ ներքին ռեսուրսների հաշվին: Վերջինս տրամադրվել է նախատեսված ծավալով՝ «Համահայկական ֆոնդ» փակ ոչ հրապարակային պայմանագրային ներդրումային ֆոնդին: Արտաքին աջակցությամբ իրականացվող ծրագրերի շրջանակներում նախատեսված շուրջ 2.9 մլրդ դրամի դիմաց տրամադրվել են 413 մլն դրամ վարկեր: Շեղումը հիմնականում պայմանավորված է նրանով, որ չի տրամադրվել «Հայկական ատոմային էլեկտրակայան» ՓԲԸ-ի 2-րդ էներգաբլոկի շահագործման նախագծային ժամկետի կրկնակի երկարաձգման ծրագրի շրջանակներում նախատեսված 2 մլրդ դրամ ենթավարկը, քանի որ հստակեցված չէ հատկացվելիք միջոցների ֆինանսավորման աղբյուրը:

Վարկերի զգալի մասը՝ 226.8 մլն դրամը կամ նախատեսված միջոցների 82.5%-ը, տրամադրվել է «Բարձրավոլտ էլեկտրացանցեր» ՓԲԸ-ին` Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ 2» ենթակայանների վերակառուցման ծրագրի շրջանակներում: Կատարողականը պայմանավորված է «Արարատ-2» ենթակայանի վերակառուցման նախագծման, մատակարարման և մոնտաժման պայմանագրի շրջանակներում կապալառուի կողմից նախատեսվածից պակաս ծավալով շինարարական աշխատանքների իրականացմամբ:

Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագրի շրջանակներում «Երևանի մետրոպոլիտեն» ՓԲԸ-ին տրամադրվել է 159.3 մլն դրամ ենթավարկ՝ ապահովելով եռամսյակային ծրագրի 32.1%-ը: Միջոցառման ցածր կատարողականը պայմանավորված է կապալառուի աշխատանքի դանդաղ տեմպերով:

Նախկինում պետական բյուջեից ռեզիդենտներին տրամադրված վարկերից հաշվետու ժամանակահատվածում վերադարձվել է շուրջ 5.6 մլրդ դրամ՝ ծրագրված 6.4 մլրդ դրամի դիմաց, ինչը հիմնականում պայմանավորված է համաձայնագրերից մեկի պայմանների փոփոխությամբ: Վերադարձված միջոցներից 3.9 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով ծրագրի 100.7% կատարողական, 1.2 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որը կազմել է ծրագրի 100.2%-ը: Ծրագրված ցուցանիշներից շեղումները պայմանավորված են կանխատեսված և փաստացի փոխարժեքների տարբերությամբ:

2024 թվականի առաջին եռամսյակում ՀՀ պետական բյուջեի պակասուրդի արտաքին ֆինանսավորման աղբյուրներում -29 մլրդ դրամ են կազմել փոխառու զուտ միջոցները:

1. *Արտաքին փոխառու միջոցների հաշվին դեֆիցիտի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամսյակի փաստ** | **2024թ. առաջին եռամսյակի ճշտված պլան** | **2024թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Փոխառու զուտ միջոցներ** | **(16.0)** | **(23.4)** | **(29.0)** | **123.7** | **181.4** |
| Վարկերի և փոխատվությունների ստացում | 4.8 | 16.4 | 9.3 | 56.8 | 193.5 |
| Ստացված վարկերի և փոխատվությունների մարում | (20.8) | (39.8) | (38.3) | 96.2 | 184.2 |

2024 թվականի առաջին եռամսյակում արտաքին վարկատուների աջակցությամբ իրականացվող նպատակային ծրագրերի շրջանակներում վարկային միջոցները հիմնականում տրամադրվել են ԱԶԲ, ՀԲ, ԵՆԲ և ԵԶԲ կողմից:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)
2. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2023թ. առաջին եռամսյակի փաստ** | **Կշիռն ընդամենը մարումներում (%)** | **2024թ. առաջին եռամսյակի փաստ** | **Կշիռն ընդամենը մարումներում (%)** |
| **Արտաքին վարկերի մարում** | **20.8** | **100.0** | **38.3** | **100.0** |
| Միջազգային կազմակերպություններ | 10.4 | 49.9 | 26.4 | 69.0 |
| Օտարերկրյա պետություններ | 10.1 | 48.6 | 11.6 | 30.2 |
| Առևտրային բանկեր | 0.3 | 1.5 | 0.3 | 0.8 |

2024 թվականի առաջին եռամսյակի ընթացքում վարկերի մարմանն ուղղվել է 38.3 մլրդ դրամ՝ կազմելով ծրագրի 96.2%-ը: Շեղումը պայմանավորված է հետևյալ գործոններով.

* 2023 թվականին ու 2024 թվականի առաջին եռամսյակում արտաքին վարկերի գծով ստացումների պլանի թերակատարումն ըստ առանձին վարկային ծրագրերի,
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքների տարբերությունը,
* Արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությունը: Այսպես, կառավարության արտարժութային պարտքի մարման գծով վճարումների համար 2024 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 404.88, մինչդեռ 2024թ. պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 402.39 փոխարժեքը (01.11.2023թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 17,513.4 մլն դրամով կամ 84.2%-ով, իսկ դոլարային արտահայտությամբ՝ 42.17 մլն ԱՄՆ դոլարով: Աճը պայմանավորված է մի շարք վարկերի արտոնյալ ժամկետների ավարտմամբ, մասնավորապես մեծ կշիռ են կազմում Արժույթի Միջազգային Հիմնադրամի կողմից տրամադրված վարկերի մարումները՝ 38.39 մլն ԱՄՆ դոլար: Կատարված մարումների շուրջ 90.1%-ը բաժին է ընկնում թվով 6 վարկատուների՝ Արժույթի Միջազգային Հիմնադրամ (40.5%), Ռուսաստանի Դաշնություն (19.7%), Զարգացման Միջազգային Ընկերակցություն (13.5%), Ասիական Զարգացման Բանկ (7.1%), Վերակառուցման և Զարգացման Միջազգային Բանկ (5.1%) և Գերմանիա KfW (4.2%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 46%, ֆիքսված տոկոսադրույքով վարկերի գծով վճարումների տեսակարար կշիռը՝ 54%:

Արտաքին ֆինանսական զուտ ակտիվերի հաշվին ֆինանսավորումը հաշվետու ժամանակահատվածում կազմել է -468.8 մլն դրամ՝ նախատեսված 98.1 մլն դրամի դիմաց: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդի 656.9 մլն դրամ համալրմամբ` նախատեսված 24.3 մլն դրամ օգտագործման դիմաց: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 188.1 մլն դրամ՝ ամբողջությամբ ապահովելով ծրագրային ցուցանիշը: Տնտեսական երկարաժամկետ զարգացմանն ուղղված երկրորդ միջոցառման շրջանակներում ներդրումների խթանման նպտակով ԵՄ-Հայաստան ՓՄՁ ֆոնդի 114.4 մլն դրամի բաժնեմասերի ձեռքբերումը չի կատարվել՝ պայմանավորված ներդրումների գծով բանակցությունների՝ նախատեսվածից երկար տևողությամբ:

Նախորդ տարվա նույն ժամանակահատվածի համեմատ արտաքին ֆինանսական զուտ ակտիվների հաշվին պակասուրդի ֆինանսավորման ցուցանիշի տարբերությունը պայմանավորված է 2023 թվականի առաջին եռամսյակում Լեռնային Ղարաբաղին 47.2 մլրդ դրամ միջպետական վարկի տրամադրմամբ:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2023թ. առաջին եռամս-յակի փաստ** | **2024թ. առաջին եռամս-յակի ճշտված պլան** | **2024թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2024թ. առաջին եռամսյակը 2023թ. առաջին եռամսյակի նկատմամբ (%)** |
| **Ֆինանսական զուտ ակտիվներ,** այդ թվում` | **(44.8)** | **0.1** | **(0.5)** | **(477.8)** | **1.0** |
| Վարկերի և փոխատվությունների տրամադրում (Լեռնային Ղարաբաղին) | (47.2) | 0.0 | 0.0 | - | - |
| Տրամադրված վարկերի և փոխատվություն-ների վերադարձից մուտքեր (Վրաստանից) | 0.2 | 0.2 | 0.2 | 100.0 | 110.8 |
| Բաժնետոմսերի և կապիտալում այլ մասնակցության ձեռքբերում | 0.0 | (0.1) | 0.0 | 0.0 | - |
| Այլ | 2.2 | 0.0 | (0.7) | (2700.2) | (29.8) |

***ՀՀ ՊԵՏԱԿԱՆ ՊԱՐՏՔԸ***

2024 թվականի մարտի 31-ի դրությամբ ՀՀ պետական պարտքը կազմել է 4,783.5 մլրդ դրամ (12,163.0 մլն ԱՄՆ դոլար): Դրամային արտահայտությամբ ՀՀ պետական պարտքը նվազել է նախորդ տարեվերջի համեմատությամբ 0.2%-ով, իսկ ԱՄՆ դոլարով արտահայտված՝ ՀՀ պետական պարտքի ցուցանիշը նույն ժամանակահատվածում աճել է 2.7%-ով: Աճի տեմպերի տարբերությունը պայմանավորված է 2023 թվականի տարեվերջի և 2024 թվականի առաջին եռամսյակի վերջի դրությամբ ձևավորված ԱՄՆ դոլար/ՀՀ դրամ փոխարժեքների տարբերությամբ. ԱՄՆ դոլար/ՀՀ դրամ փոխարժեքը նշված ժամանակահատվածում նվազել է 2.8%-ով՝ 404.79-ից դառնալով 393.28: ՀՀ պետական պարտքում 2,527.9 մլրդ դրամը (6,427.8 մլն ԱՄՆ դոլարը) կազմել է արտաքին պարտքը, 2,255.6 մլրդ դրամը (5,735.2 մլն ԱՄՆ դոլարը)՝ ներքին պարտքը:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2023թ.** | **Առ 31.03.2024թ.** | **Փոփոխություն, գումար** | **Փոփոխություն (%)** |
| ***(մլրդ դրամ)*** |  |  |  |  |
| **ՀՀ պետական պարտք** | **4,794.9** | **4,783.5** | **(11.4)** | **(0.2)** |
| ՀՀ կառավարության պարտք, այդ թվում՝ | 4,571.9 | 4,572.6 | 0.7 | 0.0 |
| * ՀՀ կառավարության արտաքին պարտք | 2,408.8 | 2,317.1 | (91.7) | (3.8) |
| * ՀՀ կառավարության ներքին պարտք | 2,163.2 | 2,255.6 | 92.4 | 4.3 |
| ՀՀ կենտրոնական բանկի պարտք (արտաքին) | 223.0 | 210.9 | (12.1) | (5.4) |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **11,845.4** | **12,163.0** | **317.6** | **2.7** |
| ՀՀ կառավարության պարտք, այդ թվում՝ | 11,294.6 | 11,626.9 | 332.3 | 2.9 |
| * ՀՀ կառավարության արտաքին պարտք | 5,950.7 | 5,891.7 | (59.0) | (1.0) |
| * ՀՀ կառավարության ներքին պարտք | 5,343.9 | 5,735.2 | 391.3 | 7.3 |
| ՀՀ կենտրոնական բանկի պարտք (արտաքին) | 550.8 | 536.1 | (14.7) | (2.7) |

2024 թվականի մարտի 31-ի դրությամբ ՀՀ պետական պարտքը նախորդ տարեվերջի համեմատությամբ դրամային արտահայտությամբ նվազել է 11.4 մլրդ դրամով, իսկ դոլարային արտահայտությամբ աճել է 317.6 մլն ԱՄՆ դոլարով: Դոլարային արտահայտությամբ ՀՀ պետական պարտքի աճը հիմնականում պայմանավորված է ՀՀ կառավարության պարտքի 332.3 մլն ԱՄՆ դոլարի աճով, որը գրանցվել է ներքին պարտքի աճի հաշվին: ՀՀ կենտրոնական բանկի արտաքին պարտքը նվազել է 14.7 մլն ԱՄՆ դոլարով:

2024 թվականի մարտի 31-ի դրությամբ ՀՀ արտաքին պետական պարտքը նախորդ տարեվերջի համեմատությամբ նվազել է 73.7 մլն ԱՄՆ դոլարով (1.1%-ով), և դրա տեսակարար կշիռը ՀՀ պետական պարտքի կառուցվածքում նվազել է՝ 54.89%-ից հասնելով 52.85%-ի: Փոփոխությունը պայմանավորված է ՀՀ կառավարության արտաքին պարտքի և ՀՀ կենտրոնական բանկի արտաքին պարտքի նվազմամբ՝ համապատասխանաբար 59.0 և 14.7 մլն ԱՄՆ դոլարով: Արտաքին պետական պարտքի հիմնական մասը ՀՀ կառավարության պարտավորություններն են: 2024 թվականի մարտի 31-ի դրությամբ Կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 1,734.3 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 170.3 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 409.7 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 2.7 մլրդ դրամ:

2024 թվականի մարտի 31-ի դրությամբ ՀՀ ներքին պետական պարտքը նախորդ տարեվերջի համեմատ աճել է 92.4 մլրդ դրամով (4.3%-ով): Կառավարության ներքին պարտքի բաղադրիչներն են՝

* ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 2,043.4 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 205.1 մլրդ դրամ,
* ներքին երաշխիքներ, որոնց ծավալը կազմել է 7.1 մլրդ դրամ:

2024 թվականի առաջին եռամսյակի վերջի դրությամբ նախորդ տարվա վերջի համեմատությամբ ՀՀ կառավարության պարտքի կառուցվածքում տեղի են ունեցել հետևյալ էական փոփոխությունները.

* աճել է գանձապետական պարտատոմսերի տեսակարար կշիռը՝ 2.6 տոկոսային կետով,
* ներքին պարտքի կշիռն ավելացել է 2.0 տոկոսային կետով,
* դրամով ներգրավված պարտքի կշիռն ավելացել է 2.6 տոկոսային կետով,
* ֆիքսված տոկոսադրույքով պարտքն ավելացել է 0.8 տոկոսային կետով,
* ըստ մինչև մարումը մնացած միջին կշռված ժամկետի և ըստ թողարկման (ներգրավման) ժամկետայնության կառուցվածքում համապատասխանաբար 1.2 և 1.6 տոկոսային կետերով աճել է երկարաժամկետ պարտքի կշիռը:

1. Աճի տեմպը հաշվարկված է համադրելի ցուցանիշների վրա՝ ինչպես ընթացիկ, այնպես էլ համեմատվող տարում պետական բյուջեի եկամուտների կազմում դիտարկելով հիպոտեկի տոկոսագումարների դիմաց եկամտային հարկի վերադարձը, որի գծով հաշվետու ժամանակահատվածում հատկացվել է 16.4 մլրդ դրամ, իսկ նախորդ տարում՝ 11.8 մլրդ դրամ: [↑](#footnote-ref-1)
2. Աղբյուրը՝ ԱՄՆ տնտեսական վերլուծությունների բյուրո, <https://www.bea.gov/> [↑](#footnote-ref-2)
3. Աղբյուրը՝ Եվրոստատ, <https://ec.europa.eu/eurostat/> [↑](#footnote-ref-3)
4. ՌԴ 2023թ. երկրորդ եռամսյակի տնտեսական աճի ցուցանիշը նախնական գնահատական է՝ հիմնված տնտեսական ակտիվության ցուցանիշի վրա: [↑](#footnote-ref-4)
5. Աղբյուրը՝ Չինաստանի վիճակագրության ազգային բյուրո, <http://www.stats.gov.cn/> [↑](#footnote-ref-5)
6. Աղբյուրը՝ ՌԴ տնտեսական զարգացման նախարարություն, <https://economy.gov.ru/> [↑](#footnote-ref-6)
7. ԱՄՆ համար դիտարկվել է դաշնային ֆոնդերի արդյունավետ տոկոսադրույքը, ԵԳ՝ հիմնական վերաֆինանսավորման տոկոսադրույքը, Չինաստան՝ վարկավորման մեկ տարվա տոկոսադրույք (one-year loan prime rate), ՌԴ՝ հիմնական տոկոսադրույքը: [↑](#footnote-ref-7)
8. Աղբյուրը՝ Համաշխարհային բանկ, <https://www.worldbank.org/en/research/commodity-markets> [↑](#footnote-ref-8)
9. Աղբյուրը՝ ՄԱԿ–ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-9)
10. Պետք է հաշվի առնել, որ տնտեսական ակտիվության 14.3% աճն իրենից ներկայացնում է թողարկման աճ (իր մեջ ներառում է նաև միջանկյալ սպառման փոփոխության ազդեցությունը): Հաշվի առնելով վերոնշյալ աճը պայմանավորող ենթաճյուղերի ավելացված արժեք ստեղծելու հնարավորությունը՝ տնտեսական աճի ցուցանիշը կարող է էականորեն տարբերվել: [↑](#footnote-ref-10)
11. *Ճյուղերի մանրամասն ցուցանիշները ներկայացված են Հավելվածում:* [↑](#footnote-ref-11)
12. Պետական բյուջեի կապիտալ ծախսերի և պետական բյուջեի միջոցների հաշվին իրականացված շինարարության ծավալների տարբերությունը, ի թիվս այլ գործոնների, պայմանավորված է նաև արտաքին վարկերով շինարարության իրականացման և պետական բյուջեից ֆինանսավորման ժամկետների տարբերությամբ։ [↑](#footnote-ref-12)
13. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված ամսական արտադրության տատանողականության հարթեցման անհրաժեշտությամբ: [↑](#footnote-ref-13)
14. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-14)
15. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-15)
16. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-16)
17. Ներմուծման տվյալները ներկայացված են ՍԻՖ գներով: [↑](#footnote-ref-17)
18. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-18)
19. Մանրամասն ցուցանիշները ներկայացված են Աղյուսակ 3-ում: [↑](#footnote-ref-19)
20. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-20)
21. Աճի տեմպը հաշվարկված է համադրելի ցուցանիշների վրա՝ ինչպես ընթացիկ, այնպես էլ համեմատվող տարում պետական բյուջեի եկամուտների և ծախսերի կազմում դիտարկելով հիպոտեկի տոկոսագումարների դիմաց եկամտային հարկի վերադարձը, որի գծով հաշվետու ժամանակահատվածում հատկացվել է 16.4 մլրդ դրամ, իսկ նախորդ տարում 11.8 մլրդ դրամ։ [↑](#footnote-ref-21)
22. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված եկամուտների և ծախսերի ցուցանիշներում կատարվել են անհրաժեշտ ճշգրտումներ՝ արտացոլելու կառավարության կողմից իրականացված այն բոլոր գործառնությունները, որոնք չեն ներառվել ծախսերում, սակայն կարող են ազդեցություն ունեցած լինել ամբողջական պահանջարկի վրա, կամ հակառակը։ [↑](#footnote-ref-22)
23. Աղյուսակներում նպաստումները հաշվարկվել են նախորդ տարվա կշիռների հիման վրա: [↑](#footnote-ref-23)
24. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-24)
25. Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2024 թվականի առաջին եռամսյակի պետական բյուջեի մուտքերի վրա, ներկայացված են առանձին տեղեկանքով՝ [5.Տեղեկանքներ\4.Հարկային օրենսդրության փոփոխություններ.docx](5.Տեղեկանքներ/4.Հարկային%20օրենսդրության%20փոփոխություններ.docx): [↑](#footnote-ref-25)
26. Ներառված են Հայաստանի Հանրապետությունում ամուսնության բացակայության մասին տեղեկանք տալու (12.2 մլն դրամ), ՀՀ քաղաքացիություն ստանալու և ՀՀ քաղաքացիությունը փոխելու (17.4 մլն դրամ), Մշակութային արժեքները արտահանելու կամ ժամանակավոր արտահանելու իրավունքի եզրակացություն (թույլատրող փաստաթուղթ) տալու (190 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (128.2 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-26)
27. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\3. 2024\_I եռամսյակ\_վարկ.xls](4.Հավելվածներ/3.%202024_I%20եռամսյակ_վարկ.xls), [4.Հավելվածներ\4. 2024\_I եռամսյակ\_դրամաշնորհ.xls](4.Հավելվածներ/4.%202024_I%20եռամսյակ_դրամաշնորհ.xls): [↑](#footnote-ref-27)
28. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքներում՝ [5.Տեղեկանքներ\1.Ծախսեր\_տնտեսագիտական դաս..xls](5.Տեղեկանքներ/1.Ծախսեր_տնտեսագիտական%20դաս..xls),

    [5.Տեղեկանքներ\2.Ծախսեր\_գործառական\_տնտեսագիտական դաս..xls](5.Տեղեկանքներ/2.Ծախսեր_գործառական_տնտեսագիտական%20դաս..xls) [↑](#footnote-ref-28)
29. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում՝

    [4.Հավելվածներ\1. 2024\_I եռամսյակ\_ամփոփ ըստ ծրագրերի.xls](4.Հավելվածներ/1.%202024_I%20եռամսյակ_ամփոփ%20ըստ%20ծրագրերի.xls),

    [4.Հավելվածներ\2. 2024\_I եռամսյակ\_ պատասխանատու,ծրագիր,միջոցառում.xls](4.Հավելվածներ/2.%202024_I%20եռամսյակ_%20պատասխանատու,ծրագիր,միջոցառում.xls),

    [6.2024\_I եռամսյակ\_արդյունքային\_ ըստ պատասխանատուների.xls](6.2024_I%20եռամսյակ_արդյունքային_%20ըստ%20պատասխանատուների.xls),

    [7.2024\_I եռամսյակ\_արդյունքային\_ ըստ կատարողների.xls](7.2024_I%20եռամսյակ_արդյունքային_%20ըստ%20կատարողների.xls): [↑](#footnote-ref-29)
30. Հաշվի են առնվել ՀՀ ներքին գործերի նախարարության ձևավորման արդյունքում կատարված կառուցվածքային փոփոխությունները, որոշ ծրագրերի և միջոցառումների կատարման պատասխանատուների փոփոխությունները, և 2024թ. ծախսերից նվազեցվել է հիպոտեկային վարկերի վճարված տոկոսների վերադարձի գումարը: [↑](#footnote-ref-30)
31. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-31)
32. Պակասուրդի ֆինանսավորման աղբյուրների մասին մանրամասն տեղեկատվությունը ներկայացված է հետևյալ հավելվածում՝ [4.Հավելվածներ\5. 2024\_I եռամսյակ\_դեֆիցիտ.xls](4.Հավելվածներ/5.%202024_I%20եռամսյակ_դեֆիցիտ.xls), իսկ ֆինանսական ակտիվների ձեռքբերման ու ներգրավված փոխառու միջոցների մարման գծով ելքերի արդյունքային ցուցանիշները՝ հետևյալ տեղեկանքում՝ [5.Տեղեկանքներ\3.Դեֆիցիտ\_արդյունքային ցուցանիշներ.xls](5.Տեղեկանքներ/3.Դեֆիցիտ_արդյունքային%20ցուցանիշներ.xls): [↑](#footnote-ref-32)